އިސްލާމްދީނުގެ ކުރީގައި ޢަރަބީން – shafiu.mv\nFebruary 24, 2021 މުޙައްމަދު ޝާފިޢު\nޖޯގުރަފީގެ ޢިލްމު (ކާއިނާތުގެ ޤުދުރަތީ ސިފަތަކާ ބެހޭގޮތުން ކިޔަވާ ޢިލްމު) ގައި ޖަޒީރާއަކީ ވަށައިގެން ކަނޑު، މޫދު ނުވަތަ ފެން އޮންނަ ބިން ގަނޑެކެވެ. އެ ޤައުމެއްގެ ހަތަރު ފަރާތުން (އިރުމަތީ ފަރާތުންނާއި ހުޅަނގުފަރާތުންނާއި އުތުރު ފަރާތުން އަދި ދެކުނު ފަރާތުން) ކަނޑު ނުވަތަ މޫދު ނެތްކަމުގައިވިޔަސް އެ ޤައުމެއްގެ ތިން ފަރާތުން ކަނޑު ނުވަތަ މޫދު އޮންނަ ޤައުމުތަކަށްވެސް ޖޯގުރަފީގެ ޢިލްމުގައި ޖަޒީރާ ކިޔައެވެ.\nޢަރަބި ޖަޒީރާއޭ ކިޔަނީ ދުނިޔޭގެ އޭޝިޔާ ބައްރުގެ އިރު އުތުރުގައި ރަތްކަނޑުގެ އިރުގައި، ގަލްފް ޤައުމުތަކުގެ ހުޅަނގުގައި، ޝާމްކަރައާއި ޢިރާޤުގެ ދެކުނުގައި ޢަރަބިކަނޑުގެ އުތުރުގައި އޮންނަ ބިމަށެވެ. ޢަރަބިންނޭ ކިޔަނީ މި ޤައުމުތަކުގެ ދިރިއުޅޭތާ ވަރަށް ގިނަ ދުވަސް ވެފައިވާ، އަދި އެބައިމީހުންގެ މާދަރީ ބަހަކީ ޢަރަބިބަސް ކަމުގައިވާ މީހުންނަށެވެ. (ނޯޓް: ޝާމްކަރައަކީ މިހާރުގެ ލުބްނާނާއި ސޫރިޔާއާއި ޢުރުދުންއާއި ފަލަސްޠީނެވެ.)\nއިސްލާމްދީން އައުމުގެ ކުރީގައި ޢަރަބީންގެ ޙާލަތަށް ބަލާލާއިރު ސިޔާސީ ގޮތުން ޢަރަބީންނަކީ ދައުލަތެއް ނޫނެވެ. ޢަރަބީންގެ ތެރޭގައި ދައުލަތެއް ޤާއިމްވެފައި ނުވިކަމުގައި ވިޔަސް ރޫމީންނާއި ފާރިސީންގެ ތެރޭގައި ވަރުގަދަ ވެރިކަމުގެ ސިލްސިލާއެއް ގެތެމުން ދިޔައެވެ. ޢަރަބީންގެ މުޖްތަމަޢު ބިނާވެފައި އޮތީ ވަކި ވަކި އެތައް ހާސް ޤަބީލާތަކެއްގެ މައްޗަށެވެ. އެއްބަޔަކު އަނެއް ބަޔަކަށްވުރެ ބާރުގަދަކަމަށް ދަޢުވާ ކުރާ މިޤަބީލާތަކުގެ މެދުގައި އޮތީ ދެކޮޅުވެރިކަމާއި، ހަނގުރާމަ ކުރުމާއި ތަޅާފޮޅުމާއި، ޤަތުލުކުރުމެވެ. މި ތަޅާފޮޅުންތަކުގެ އަޞްލަކީ ފެނަށްޓަކައި މިމީހުންގެ މެދުގައި އޮންނަ ވާދަވެރިކަމާއި ގެރިބަކަރި ޖަމަލު ގެންގުޅުމުގައި އެތަކެއްޗަށް ކާންދޭނޭ ކާތަކެތި ހޯދުމުގައި މިމީހުންގެ މެދުގައި އޮންނަ ވާދަވެރިކަމާއި ޤަބީލާތަކުގެ ވެރިކަމާއި މަތީ މަޤާމު ހޯދުމަށްޓަކައި އޮންނަ ދަހިވެތިކަމެވެ.\nޢަރަބީންގެ ތެރޭގައި އޭރު އޮތް އުޞޫލަކީ ބާރުގަދަ މީހާ ނިކަމެތި މީހާގެ ޙައްޤުތައް ނިގުޅައި ގަތުމުގެ އުޞޫލެވެ. ޖަންގަލީގެ ޤާނޫނެވެ. މުއްސަނދިންނާއި ނުފޫޒު ގަދަ މީހުންނަކީ މުޖްތަމަޢުގެ “މީހުން” ކަމުގައި ވެފައިވެއެވެ. ނިކަމެތީންނާއި ފަޤީރުންނަކީ ޙައްޤުތައް ނެތް ބަޔެއްގެ ގޮތުގައި ވެފައިވެއެވެ. މިމީހުން ތާރީޚުގައި ވީ ދެކޮޅުވެރި ބަޔެއްގެ ގޮތުގައެވެ. މިހެން އޮއްވައި މިމީހުންގެ ތާރީޚު ބަދަލުކޮށްލީ އިސްލާމްދީނެވެ. ތިރީގައިމިވާ އާޔަތަށް ބަލާށެވެ.\n(وَاذْكُرُوا نِعْمَةَ اللَّهِ عَلَيْكُمْ إِذْ كُنْتُمْ أَعْدَاءً فَأَلَّفَ بَيْنَ قُلُوبِكُمْ فَأَصْبَحْتُمْ بِنِعْمَتِهِ إِخْوَانًا)\n(އާލަޢިމްރާން ސޫރަތުގެ 103 ވަނަ އާޔަތުގެ ބައެއް)\nމާނައަކީ، “އަދި ތިޔަބައިމީހުން (އެއްބަޔަކު އަނެއް ބަޔަކަށް) ޢަދާވާތެރީން ކަމުގައި ވަނިކޮށް، މާތް ﷲ ތިޔަބައިމީހުންނަށް ދެއްވި ނިޢުމަތް ތިޔަބައިމީހުން ހަނދުމަކުރާށެވެ. އެކަލާނގެ ތިޔަބައިމީހުންގެ ހިތްތައް އެކުވެރި ކުރެއްވިއެވެ. ދެން އެކަލާނގެ ދެއްވި ނިޢުމަތުގެ ސަބަބުން ތިޔަބައިމީހުންނީ އަޚުންތަކެއް ކަމުގައި ވެއްޖައީމުއެވެ.”\nމި އާޔަތުގައި މިވަނީ އިސްލާމްދީން އައުމުގެ ކުރީގައި ޢަރަބީންގެ މެދުގައި އޮތް ދެކޮޅުވެރިކަމަށް އިޝާރާތް ކުރައްވާފައެވެ.\nޢަރަބީން އެބައިމީހުންގެ މުޖްތަމަޢުގައި އަންހެން ދަރީންނަށްވުރެ ފިރިހެން ދަރީންނަށް ވަރަށް ބޮޑަށް އިސްކަން ދެމުން ދިޔައެވެ. ތަފާތު ކުރަމުން ދިޔައީ އިންތިހާއަށެވެ. އެއީ ހަނގުރާމައާއި ތަޅާފޮޅުމުގައި ޤަބީލާއަށް ކާމިޔާބުވާނީ ފިރިހެނުން ގިނަ ވުމުން ކަމުގައި އެމީހުން ޤަބޫލުކުރުމުގެ ސަބަބުންނެވެ. އެގޮތުން ބައެއް މީހުން އަންހެން ކުއްޖަކު ލިބިއްޖެނަމަ ދިރިހުއްޓާ ވަޅުލަމުންވެސް ގެންދިޔައެވެ. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ.\n(وَإِذَا بُشِّرَ أَحَدُهُمْ بِالأُنْثَى ظَلَّ وَجْهُهُ مُسْوَدًّا وَهُوَ كَظِيمٌ)\n(ނަޙްލު ސޫރަތުގެ 58 ވަނަ އާޔަތް)\nމާނައީ : “އަދި އެއިން މީހަކަށް، އަންހެން ދަރިއެއް ލިބިއްޖެކަމުގެ ޚަބަރު ދެވިއްޖެނަމަ އެމީހެއްގެ މޫނު އަނދިރިވެގެން ދެއެވެ. އޭނާއަށް އެކަމުގެ ހިތާމަ ލިބިގެންވާ ޙާލުގައެވެ.”\nފިރިހެނުން އެތައް ބައިވަރު އަންހެނުންނާ ކައިވެނި ކުރަމުން ދިޔައީ އެއްވެސް ޢަދަދެއް ނެތިއެވެ. ޢާއިލާގެ މީހުންނާވެސް ދިޔައީ ކައިވެނި ކުރަމުންނެވެ. ޒިނޭކުރުން އޮތީ ޙައްދު ފަހަނަ އަޅާފައެވެ. ވައްކަން ކުރުމާއި ރާބުއިމާއި ފޭރުމާއި ޓެކުންފަދަ ކަންތައްތައް އޮތީ ޢާއްމު ކަމަކަށް ވެފައެވެ.\nމިފަދަ އެތައް ނުބައިކަންތައްތައް ކުރީގެ ޢަރަބި މުޖްތަމަޢުގައި މޫލާފައި ހުރި އިރު ފާހަގަ ކޮށްލަން ޖެހޭކަމަކީ ބައެއް ރަނގަޅު އާދަތައްވެސް އަށަގެންފައި ވާކަމެވެ. މިގޮތުން ދީލަތިކަމާއި، ހިތްވަރުގަދަކަމާއި، އަވަށްޓެރިންނަށް ކަމޭހިތުމާއި މެހެމާނުންނަށް ކަމޭހިތުމާއި ޢަހުދަށް ވަފާތެރިވުމަކީ އިސްލާމްދީނުގެ ކުރީގެ ޢަރަބިންގެ ޘަޤާފަތުގެ ތެރޭގައި ހިމެނުނު ރަނގަޅު ކަންތައްތަކެވެ. އެމީހުންގެ ދީލަތިކަން ހުރިވަރަކީ ބައެއް ދޮލަނގު ތަކުން ޖަނަވާރުންނަށް ވެސް ކާންދީ ހަދައެވެ. ހިތްވަރު ގަދަކަން ހުރިވަރަކީ ހަނގުރާމައަކާ ޖެހިއްޖެއްޔާ ފިލަން ދުވުމަކީ ނޯންނަކަމެކެވެ. މެހެމާނުންނަށް ކަމޭހިތުން ހުރިވަރަކީ މެހެމާނަކު އައިސްފިނަމަ އަމިއްލަ ޢާއިލާ މީހެއް ފަދައިން ކަމޭހިތައިގެން ގެންގުޅެއެވެ. ޢަހުދަށް ވަފާވެރިވުން ހުންނަވަރަކީ މީހަކު ޢަހުދެއް ކޮށްފިއްޔާ އެ ލިޔާކަށް ނުވަތަ އެއްވެސް ހެއްކެއް ބޭނުމެއް ނުވާނެތެވެ. އަނގައިން އެކަމެއް ބުނެފިއްޔާ އެ ބުނިބަހެއްގައި ހިފަހައްޓާނެއެވެ.\nއެމީހުންގެ އިޤްތިޞާދީ ޙާލަތު އޮތީ އެހާ ރަނގަޅު ޙާލަތެއްގައެއް ނޫނެވެ. އެހެންނަމަވެސް ކާންބޯން ބައެއް މަސައްކަތްތައް ކުރަމުން ދިޔައެވެ. އެގޮތުން ވިޔަފާރިކުރުމާއި ދަނޑު ހެއްދުމާއި ގެރިބަކަރި ހުއިހެއްޕުން ފަދަ މަސައްކަތްތައް ކޮށްއުޅުނެވެ. އިސްލާމްދީން ފާޅުވުމުގެ ކުރީގައިވެސް މައްކާއަކީ ހަބެކެވެ. ވިޔަފާރީގެ މަރުކަޒެކެވެ. އެކި އެކި ވިޔަފާރި ޤާފިލާތައް އައިސްގޮސްހަދާ ތަނެކެވެ. އެހެނީ އޭރުވެސް ގެފުޅަށް ޙައްޖަށް އަންނަ އެތައް މީހުންނެއް މައްކާއަށް އާދެއެވެ. އަދި ހޫނު މޫސުމާއި ފިނިމޫސުމުގައި ޝާމްކަރައަށާއި ޔަމަނަށް ޢަރަބީން ވިޔަފާރިކަމު ގޮސްއުޅުނެވެ. ދަނޑުވެރިކަން އެހާ ފުޅާ ދާއިރާއެއްގައި ފެން ތަދުވުމުގެ ސަބަބުން ނުކުރެވުނު ކަމުގައިވިޔަސް އަހަރުގެ ބައެއް ދުވަސްވަރުގައި ފިނި ސަރަޙައްދުތައް ކަމުގައިވާ ޔަޘްރިބާއި (މަދީނާއާއި) ޠާއިފާއި ޔަމާމާ ގައި ކޮންމެވެސް ވަރަކަށް މޭވާ އަދި ކަދުރު ހައްދާ އުޅުނެވެ. އަދި ގެރި ބަކަރި، ކަންބަޅި، ޖަމަލުފަދަ ތަކެތި ހުއިހައްޕާ އެތަކެތި ސަވާރުވުމަށާއި މަސްކެއުމަށް ބޭނުންކޮށް އުޅުނެވެ.\nދީނީ ގޮތުން ބަލާލާއިރު، ކުރީގެ ޢަރަބީންގެ ތެރޭގައި މައިގަނޑު ހަތަރު ދީނެއް އޮތެވެ. އެއީ:\n1- ޙަނީފިއްޔާ: މިއީ އިބްރާހީމް ޢަލައިހިއްސަލާމްގެ މިއްލަތެވެ. އެއީ ބުދަށް އަޅުކަން ކުރުމުން ދުރުހެލިވުމަށް މީސްތަކުންނަށް ގޮވާލައި ﷲ އަށް އަޅުކަން ޚާލިޞްކޮށްގެން ތިބި މީހުންނެވެ. މިއީ ވަރަށް މަދު ޢަދަދެއްގެ ބައެކެވެ. ޒައިދް ބުން ޢަމްރު ބުން ނުފައިލް އަކީ މީގެ ތެރެއިން ވީ މީހެކެވެ.\n2- ބުދަށް އަޅުކަން ކުރުން: އިސްލާމްދީނުގެ ކުރީގައި އެންމެ ގިނަ ޢަދަދެއްގެ ޢަރަބީން އަޅުކަންކޮށް އުޅުނީ ބުދަށެވެ. ބުދުތަކުގެ ވަށައިގެން ޠަވާފުކޮށް، އެތަކެއްޗަށް ޤުރުބާންކޮށް، ލޯބިކޮށް، ކަމޭހިތާ އުޅުނެވެ. މާތް ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ.\n(أَفَرَأَيْتُمُ اللاّتَ وَالْعُزَّى * وَمَنَاةَ الثَّالِثَةَ الأُخْرَى)\n(ނަޖްމު ސޫރަތުގެ 19 އަދި 20 ވަނަ އާޔަތް)\nމާނައީ : “ލާތަ އާއި ޢުއްޒާ އާމެދު ތިޔަބައިމީހުން ވިސްނައިބެލީމުހެއްޔެވެ؟ * އަދި މަނާތު އެވެ ކިޔުނު އަނެއް ތިންވަނަ ބުދާމެދުވެސް މެއެވެ.”\nއަދިވެސް މާތް ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ.\n(……..مَا نَعْبُدُهُمْ إِلاَّ لِيُقَرِّبُونَا إِلَى اللَّهِ زُلْفَى………)\n(ޒުމަރު ސޫރަތުގެ3ވަނަ އާޔަތް)\nމާނައީ : “ﷲ ގެ ޙަޟްރަތަށް ތިމަންމެން ކުއްތަންކޮށްދިނުމަށް މެނުވީ، ތިމަންމެން އެތަކެއްޗަށް (އެބަހީ ބުދުތަކަށް) އަޅުކަމެއް ނުކުރަމެވެ.”\nޞަޙީޙު ބުޚާރީގައި ވާގޮތުގައި މައްކާގައި ބުދަށް އަޅުކަން ކުރުން ތަޢާރަފުކުރީ ޢަމްރު ބުނު ލުޙައްޔު އަލް ޚުޒާޢީ އޭ ކިޔުނު މީހެކެވެ.\n3- އިރު ހަނދާއި ތަރިތަކަށް އަޅުކަން ކުރި ބައެއްވެސް ޢަރަބީންގެ ތެރޭގައި އުޅުނެވެ. މާތް ﷲ ވަޙީ ކުރައްވާފައި ވެއެވެ.\n(ނަޖުމު ސޫރަތުގެ 49 ވަނަ އާޔަތް)\nމާނައީ : “އަދި ހަމަކަށަވަރުން އެކަލާނގެއީ ޝިޢުރާއެވެ ކިޔުނު ތަރީގެ ވެރި ރަސްކަލާނގެއެވެ.”\n4- ޔަހޫދީންނާއި ނަޞާރާއިން: އިސްލާމްދީން އައުމުގެ ކުރީގައި ޔަހޫދީ ދީނާއި ނަޞާރާދީން ޢަރަބި ޖަޒީރާގެ ބައެއް ސަރަޙައްދުތަކަށް ފެތުރިފައިވެއެވެ. އެގޮތުން ޚައިބަރާއި ޔަޘްރިބް (މަދީނާ) ގައި އޮތީ ޔަހޫދިއްޔަތެވެ. އަދި ނަޖްރާންއާއި ޔަމަންގައި އޮތީ ނަޞާރާ ދީނެވެ. ބައެއް މީހުން ތިބީ މާތް ﷲ ބާވައިލެއްވި ނަޞާރާދީން މަތީގައި އެގޮތަށް ތަބަޢަ ވެގެންނެވެ. އެގޮތުން މައްކާގެ ވަރަޤަތު ބުނު ނައުފަލު ފާހަގަކޮށްލެވެއެވެ.\nމުޅި ދުނިޔެއަށް ވެރިވެފައިވާ ޖާހިލުކަމާއި ނޭއްގާނީކަމާއި އަނިޔާވެރިކަމާއި އަނދިރިކަމުން މީސްތަކުން ސަލާމަތްކޮށް އިސްލާމްދީނުގެ އަލިކަމަށް މީސްތަކުން ނެރުމަށްޓަކައި މާތް ﷲ، މުޙައްމަދު ރަސޫލު ﷲ ޞައްލަ ﷲ ޢަލައިހި ވަސައްލަމް ފޮނުއްވިއެވެ. ރަސޫލު ﷲ ޞައްލަ ﷲ ޢަލައިހި ވަސައްލަމް އެކަލޭގެފާނުގެ ޒިންމާ ފުރިހަމައަށް އަދާކުރެއްވުމަށްފަހު ދުނިޔެއާ ވަކިވެވަޑައިގެންނެވި އިރު އިސްލާމްދީނުގެ ހުޅުކޮޅު ސާބިތުކަމާއެކު ދިއްލިފައިވެއެވެ. އިތުރު އެކަލޭގެފާނު މިދުނިޔެއަށް ގެންނެވި ފަދަ އިންޤިލާބެއް މިދުނިޔޭގެ ތާރީޚު ދެކެފައި ނުވެއެވެ.\nوصلى الله وسلم وبارك على نبينا محمد وعلى آله وأصحابه أجمعين. والحمد لله رب العالمين.


HPA ah Goiy husve, Quarantine vaa Muddhathu kuru koffi - AO News\nއެޗްޕީއޭ އަށް ގޮތްހުސްވެ، ކަރަންޓީނުވާ މުއްދަތު ކުރުކޮށްފި\nކޮވިޑަށް ޕޮޒިޓިވް ވާ ފަރާތްތައް ކަރަންޓީނު ކުރާ މުއްދަތު ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކުރުކޮށްފިއެވެ.\nއެޗްޕީއޭ އިން މިއަދު ޢާންމުކުރި އިޢުލާނެއްގައި ބުނެފައިވަނީ އެ މުއްދަތު ހަތް ދުވަހަށް ކުރުކޮށްފައިވާ ކަމަށެވެ.\nބަލީގެ އެއްވެސް އަލާމާތެއް ނެތްނަމަ، ކަރަންޓީނުކުރާނީ އެމީހަކު ކޮވިޑަށް ޕޮޒިޓިވް ސާމްޕަލް ނަގާ ތާރީޚުން ފެށިގެން ހަތް ދުވަހުގެ މުއްދަތަށް ކަމަށާއި ހަތް ދުވަސް ހަމަވާއިރު ބަލީގެ އަލާމާތެއް ނެތްނަމަ ކަރަންޓީނު ނިމޭނެ ކަމަށް ބުނެފައިވެއެވެ.\nއެހެންނަމަވެސް ބަލީގެ އަލާމާތެއް ހުރި ނަމަ ކަރަންޓީނު ނިމޭނީ އެއްވެސް އަލާމާތެއް ނެތި 24 ގަޑިއިރުވުމުން ކަމަށް ވެސް އެޗްޕީއޭގެ އިޢުލާނުގައި ވަނި ބުނެފައެވެ.\nމީގެ އިތުރުން ޑައިރެކްޓް ކޮންޓެކްޓުން ކަަރަންޓީންކުރާ މުއްދަތު ވެސް ކުރުކޮށްފައިވާ އިރު، ޑައިރެކްޓް ކޮންޓެކްޓްވާ ފަރާތަކީ ވެކްސިންގެ ޑޯޒްތައް ފުރިހަމަކޮށްފައިވާ ފަރާތެއްނަމަ ކަރަންޓީން ކުރެވޭނީ 10 ދުވަހަށް ކަމަށް ވެސް ބުނެފައިވެއެވެ. ނަމަވެސް ފަސް ދުވަސްވުމުން ނެގަޓިވް ޕީސީއާރަކާއެކު ކަރަންޓީނު ވީއްލޭނެކަމަށް ބުނެފައިވާ އިރު، ވެކްސިން ޑޯޒްތައް ފުރިހަމަނުކުރާ ފަރާތްްތައް ކުރިއެކޭވެސް އެއްގޮތަށް 14 ދުވަހަށް ކަރަންޓީން ވާންޖެހޭ ގޮތަށް ވަނީ ނިންމާފައެވެ.\nމިފަހަކަށް އައިސް ރާއްޖޭގައި ކޮވިޑު ޕޮޒިޓިވް ކޭސްތައް ކަންބޮޑުވާ މިންވަރަށް އިތުރުވެފައިވާ އިރު، ފާއިތުވެދިޔަ ފަސް ވަރަކަށް ދުވަހުގެ ނަތީޖާ އުޅެނީ އިންތިހާ މަތީގައެވެ.\nއެހެންކަމުން މާލެ ސަރަހައްދުގައި އަޅާފައިވާ ރައްކާތެރިުކަމުގެ ފިޔަވަޅުތައް ވަރުގަދަކޮށް، މާލެއިން އަތޮޅުތެރެއަށް ދަތުރުކުރާ ނަމަ، ޕީސީއާރް ޓެސްޓު ހެދުމަށް ކުއްލިއަކަށް ވަނީ އަންގާފައެވެ. އެކަމުގެ ސަބަބުން އެތައްބަޔަކު ކިޔޫގައި ޖެހި ޢާންމު ރައްޔިތުންނަށް ބޮޑު ތަކުލީފަކަށްވިއެވެ.\nމި ދުވަސަވަރަކީ ސްކޫލުތައް ވެސް ބަންދު ދުވަސްވަރަކަށް ވާތީ، އަތޮޅުތަކުން ގިނަ ބަޔަކު ވަނީ މާލެއަށް އެކި ބޭނުންތަކުގައި އައިސްފައެވެ. މިފަދަ ވަގުތެއްގައި އެޗްޕީއޭގެ ކުއްލި އެ ނިންމުމުގެ ސަބަބުން ޢާންމުގެ ފާޑުކިޔުން އަމާޒުވުމުން، އަތޮޅުތަކަށް ދަތުރުކުރުމުގައި ދެ ދުވަހަށް ޚާއްސަ ލުއި ތަކެއް ވަނީ ދީފައެވެ.\n(ހެލްތު ޕްރޮޓެކްޝަން އެޖެންސީ (އެޗްޕީއޭކޮވިޑް\nބެލެނިވެރިފަރާތެއް ނެތް ކުނިތަކެއް ރަސްފަންނު ސަރަހައްދުގައި މަޖާ ނަގަނީ\nއަތޮޅުތެރެއަށް ދަތުރު ކުރުމުގައި ދީފައިވާ ލުއިތަކަށް ބަދަލު ގެނެސްފި


SunOnline: Toursim ge nafaa Huvadhoo rayyithunah hoadhai dhinumaa behey gothun mashvaraakoffi\nޓޫރިޒަމްގެ ނަފާ ހުވަދޫ ރައްޔިތުންނަށް ހޯދައި ދިނުމާ ބެހޭގޮތުން މަޝްވަރާކޮށްފި\nމުހައްމަދު މުޒައްޔިން ނާޒިމް 07 Oct 2019, 22:33\nރައީސް ގއ. އަތޮޅު ކައުންސިލަރުން ރައީސްއާ ބައްދަލު ކުރައްވަނީ --- ފޮޓޯ/ ރައީސް އޮފީސް\nޓޫރިޒަމްގެ ނަފާ ގއ. އަތޮޅުގެ ރައްޔިތުންނަށް ފުޅާ ދާއިރާއެއްގައި ލިބުމަށް ރައީސް އިބްރާހިމް މުހައްމަދު ސޯލިހާއި ގއ. އަތޮޅު ކައުންސިލަރުންނާއެކު މަޝްވަރާކޮށްފި އެވެ.\nމިއަދު މެންދުރު ގއ. އަތޮޅު ކައުންސިލަރުން އެ ކައުންސިލަރުންގެ ކަންބޮޑުވުންތައް ހިއްސާ ކުރުމަށް ރައީސް ސޯލިހާ ބައްދަލު ކުރައްވާފައެވެ.\nރައީސް އޮފީހުގައި ބޭއްވި އެ ބައްދަލު ކުރެއްވުމުގައި ކައުންސިލަރުން ވަނީ ޓޫރިޒަމްގެ ދާއިރާގެ ފައިދާ އަތޮޅުގެ ރައްޔިތުންނަށް މިހާރަށްވުރެ ފުޅާ ދާއިރާއެއްގައި ލިބުމުގެ މުހިންމުކަން ފާހަގަކޮށްފައެވެ.\nދާދި ފަހަކާ ޖެހެން ފަތުރުވެރިކަމެއް ނެތް ހުވަދު އަތޮޅުގައި މިހާރުވެސް 10 ރިސޯޓު ދަނީ ހިންގަމުންނެވެ. އޭގެ ތެރެއިން ހަ ރިސޯޓު ހިންގަމުން އަންނަނީ ގއ. އަތޮލުގައެވެ.\nކައުންސިލަ މަސްވެރިންގެ ހުރި ކަންބޮޑުވުންތަކާއި ދަތުރުފަތުރުގެ ދާއިރާއިން ބޭނުންވާކަންކަން ވެސް ކައުންސިލަރުން އެ ބައްދަލުވުމުގައި ރައީސް ސޯލިހާ ހިއްސާ ކުރިއެވެ. .\nމި ބައްދަލުކުރެއްވުމުގައި، ކައުންސިލަރުން ރައީސް ސޯލިހާ ހިއްސާ ކުރެއްވި ކަންކަމުގެ ތެރޭގައި އަތޮޅުގެ އެކި ރަށްރަށަށް އުމުރާނީގޮތުން ބޭނުންވާ ބައެއް މަޝްރޫއުތައް ފާހަގަކުރައްވާފައިވެއެވެ. އޭގެ ތެރޭގައި ފެނާއި ނަރުދަމާގެ މަޝްރޫއާއި ބަނދަރާއި ބިން ހިއްކުމާ އަދި އަތޮޅުގެ ވަކިވަކި ރަށްރަށަށް ސިއްހީ ދާއިރާއާއި ތައުލީމީ ދާއިރާއިން ބޭނުންވާ ބައެއް ކަންކަން ކައުންސިލަރުން ރައީސަށް ދެންނެވި އެވެ.\nމީގެ އިތުރުން ކައުންސިލަރުން ވަނީ އަތޮޅުގެ ފަތުރުވެރިކަމުގެ ދާއިރާގެ ފައިދާ އަތޮޅުގެ ރައްޔިތުންނަށް މިހާރަށްވުރެ ފުޅާ ދާއިރާއެއްގައި ލިބުމުގެ މުހިންމުކަން ފާހަގަކުރައްވާފައެވެ. އަދި މަސްވެރިންގެ ހުރި ކަންބޮޑުވުންތަކާއި ދަތުރުފަތުރުގެ ދާއިރާއިން ބޭނުންވާކަންކަން ވެސް ކައުންސިލަރުން މި ބައްދަލުވުމުގައި ރައީސަށް ދެންނެވި އެވެ.\nއެ ބައްދަލުވުމާ ގުޅޭ ގޮތުން ގއ. އަތޮޅު ކައުންސިލްގެ ރައީސް އަހްމަދު ފުއާދު މިރޭ "ސަން" އަށް ވިދާޅުވީ، އަތޮޅުގެ ތަރައްގީއާއި ހުރި މައްސަލަތަކާ ގުޅިގެން ވަރަށް ގިނަ ހުށަހެޅުންތަކެއް ރައީސް ސޯލިހަށް ހުށަހަޅާފައިވާނެ ކަމަށެވެ.\nފުއާދު ވިދާޅުވީ، އެ ބައްދަލުވުމުގައި ރައީސްގެ ވިސްނުން ހުރީ ވަރަށް ފަހިިކޮށް ކަމަށެވެ. އަދި ކަންބޮޑުވުންތަކަށް ހައްލު ހޯދުމަށް މަސައްކަތް ކުރައްވާނެ ކަމަށް ރައީސް ވިދާޅުވި ކަމަށް ފުއާދު ވިދާޅުވިއެވެ. އަދި ކައުންސިލަރުން ހުށަހެޅުއްވި ހުށަހެޅުންތަކަށް މާދަމާ ވަޒީރުންގެ މަޖިލީހުގައި މަޝްވަރާ ކުރައްވާނެ ކަމަށް ފުއާދު ވިދާޅުވިއެވެ.\nއިދާރީ ގޮތުން ދެ އަތޮަޅަށް ހިންގަމުން އަންނަ ހުވަދު އަތޮޅުގައި 199 ރަށް އޮންނަ އިރު، އެީ ރާއްޖޭގެ އެންމެ ބޮޑު އަތޮޅެވެ. ދުނިޔޭގެ ވެސް އެންމެ ބޮޑު އަތޮޅުތަކުގެ ތެރޭގައި ހިމެނޭ ހުވަދު އަތޮޅުގެ އާބާދީ އަކީ، 32،491 މީހުންނެވެ. އަތޮޅުގައި މީހުން ދިރިއުޅޭ 18 ރަށް ހިމެނޭއިރު، ނިސްބަތްވާ ރަށް ދޫކޮށް، ރަށުން ބޭރުގައި މަސައްކަތް ކުރާ އާބާދީއަކީ 12،024 އެވެ.


Eydhafushi council in moodhah kuni alhanee\nއޭދަފުށީ ކައުންސިލުން މޫދަށް ކުނިއަޅަނީ\nބ. އޭދަފުށީ ކައުންސިލުން މޫދަށް ކުނިއަޅާ މައްސަލައެއް އަނެއްކާވެސް ފެންމަތިވެއްޖެ އެވެ.\nސޯޝަލްމީޑިއާގައި ދައުރުވާ ފޮޓޯތަކުން ފެންނަ ގޮތުގައި، ބަދިގެތަކުން ނެރޭ ބާކީވާ ކާބޯތަކެތި ޕްލާސްޓިކް ކޮތަޅު ތަކާއެކު އުލާފައިވާ މަންޒަރު ފެނެ އެވެ. އަދި އެ ސަހައްދުން މޫދު އެއްކޮށް އޮތީ ޕްލާސްތިކު ކޮތަޅާއި ކުނިބުނިން ތަޣައްޔަރުވެފަ އެވެ.\nމިރަށު ބައެއް މީހުން ބުނިގޮތުގައި ރަށު ކައުންސިލުން އެގޮތަށް މޫދަށް ކުނި އެޅުމަކީ އާއްމު ކަމެކެވެ. ކައުންސިލުން އެފަދަ ކަންކަން ކުރާތީ ގިނަ ބަޔަކު އަންނަނީ ސޯޝަލްމީޑިއާގައި ކަންބޮޑުވުން ފާޅު ކޮށް މޫދަށް ކުނި އެޅުމަކީ މަނާކަމެއްކަން ވެސް ހަނދާންކޮށްދެމުންނެވެ.\nއޭދަފުށީގެ ގޭ ބިސީތަކުގަ އާއި އެހެނިހެން ތަންތަކުގައި އުފެދޭ ކުނި، އުކާލަން މަހަކު 100ރ.ގެ ފީއެއް ނަގައެވެ. އަދި އަމިއްލަ ވިޔަފާރިތަކާއި އޮފީސް ކުންފުނިފަދަ ތަންތަކުން ކުނި އުކާލުމަށް 200ރ އާއި 1000ރ އާ ދެމެދުގެ އަގެއް ނަގައެވެ.\nމި ގޮތަށް ކުނި އެޅުމަކީ ތިމާވެއްޓާ ބެހޭ ގާނޫނުގެ ދަށުން މަނާ ކަމެކެވެ. އަދި އެގޮތަށް އަމަލު ކުރާ ފަރާތްތައް ޖޫރިމަނާ ކުރެވޭނެ ކަމަށް ގާނޫނުގައި ބުނެފައިވެ އެވެ.


vnews - 12 memberunge gondeege hukum ivvumah thaaval kuri aduehun cancel kohfi\n12 މެންބަރުންގެ ގޮނޑީގެ ހުކުމް އިއްވުމަށް ތާވަލްކުރި އަޑުއެހުން ކެންސަލްކޮށްފި\nއިލެކްޝަންސް ކޮމިޝަނުން ގޮނޑި ގެއްލިފައިވާ ކަމަށް ބުނާ 12 މެންބަރުން -- ވީފައިލް ފޮޓޯ\nރައްޔިތުންގެ މަޖިލީހުގެ 12 މެންބަރުންގެ ގޮނޑި ނުގެއްލޭކަމަށް ސުޕްރީމް ކޯޓުގެ ފަސް ފަނޑިޔާރުން ސޮއިކުރައްވާ ފެބްރުއަރީ މަހުގެ އެއްވަނަ ދުވަހު ސުޕްރީމް ކޯޓުން ނެރުނު އަމުރު ބާތިލް ކުރަން ދައުލަތުން ހުށަހެޅި މައްސަލާގައި މިއަދު ހުކުމް އިއްވުމަށް ބޭއްވި އަޑުއެހުން ކެންސަލްކޮށްފި އެވެ.\nމިމައްސަލައިގެ އަޑުއެހުން ސުޕްރީމް ކޯޓުގައި ފެށުމަށް ތާވަލްކޮށްފައި އޮތީ މިއަދު މެންދުރުފަހު 1:30 ގައެވެ. ނަމަވެސް މިހާރު ވަނީ މިއަދުގެ އަޑުއެހުން ކެންސަލްކޮށްފަ އެވެ. އަޑުއެހުން ކެންސަލް ކުރި ވަކި ސަބަބެއް ވަނީ ސާފުވާ ގޮތް ނުވެފަ އެވެ.\nފެބްރުއަރީ އެކެއްގައި ސުޕްރީމް ކޯޓުން ނެރުނު އަމުރުގައި ބުނެފައިވަނީ ރައްޔިތުންގެ މަޖިލީހުގެ މެމްބަރުން ޕާޓީ ބަދަލުކޮށްގެން ނުވަތަ ޕާޓީން ވަކިކޮށްގެން މަޖިލީހުގެ ގޮނޑި ގެއްލޭނެ ކަމަށް ކަނޑައަޅާ ސުޕްރީމް ކޯޓުން ކުރި ހުކުމް ބާތިލް ކުރާ ކަމަށާއި އިލެކްޝަން ކޮމިޝަނުން އެގޮތައް ނިންމިޔަސް މަޖިލީހުގެ 12 މެމްބަރުންގެ ގޮނޑި ނުގެއްލޭ ކަމަށެވެ.\nސުޕްރީމް ކޯޓުގެ އަމުރުގައި 12 މެންބަރުންގެ ގޮނޑި ނުގެއްލޭ ކަމަށް ބުނާ ބައި ބާތިލްކުރަން ބަންޑާރަނައިބް މުހައްމަދު އަނިލް ސުޕްރީމް ކޯޓަށް ހުށަހެޅި ދުސްތޫރީ މައްސަލައިގެ އަޑުއެހުންތައް ސުޕްރީމް ކޯޓުން ނިންމާލީ މިމަހުގެ ފުރަތަމަ ހަފްތާގެ ތެރޭގައ އެވެ.\nމިމައްސަލާގައި އެންމެ ފަހުން ބޭއްވި އަޑުއެހުމުގައި ވަނީ ދެން ބާއްވާ މިމައްސަލައިގެ އަޑުއެހުމުގައި ހުކުމްކުރާނެ ކަން އިއުލާންކޮށްފަ އެވެ.\nބާރަ މެންބަރުންގެ މައްސަލަ ސުޕްރީމް ކޯޓުގައި އަލުން ބަލަން ފެށީ ސުޕްރީމް ކޯޓަށް އަލަށް އައްޔަންކުރެވުނު ދެ ފަނޑިޔާރުން ހިމެނޭ ގޮތަށް ސުޕްރީމް ކޯޓުގެ ހުރިހާ ފަނޑިޔާރުން ހިމެނޭ ބެންޗަކުންނެވެ. އެގޮތުން ފަނޑިޔާރުންގެ ބެންޗުގައި ތިއްބެވީ މިހާރުގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި، ފަނޑިޔާރު އަބްދުﷲ އަރީފާއި، ފަނޑިޔާރު އަބްދުﷲ ދީދީއާއި، ފަނޑިޔާރު އާދަމް މުހައްމަދު އަބްދުﷲގެ އިތުރުން ފަނޑިޔާރު އަބްދުލްޣަނީ މުހައްމަދު އެވެ.\nބާރަ މެމްބަރުންގެ ގޮނޑީގެ މައްސަލައާއިމެދު ސުވާލު އުފައްދަމުންދަނީ ރައްޔިތުންގެ މަަޖިލީހާއި އިލެކްޝަަންސް ކޮމިޝަނުން ކަމަށާއި އެއީ އެދެ މުއަައްސަސާއިން ހިންގަމުންދާ ޖަރީމާއެއް ކަމަށްވެސް އެމެމްބަރުން ދަނީ ވިދާޅުވަމުންނެވެ.


ކިޔަވާދިނުމުގައި ގިނަ މުދައްރިސުން ޒަމާނީ ވަސީލަތްތައް ބޭނުން ނުކުރަނީ ކީއްވެގެންތޯއެވެ؟ | Dhiislam | Dhiislam\nކިޔަވާދިނުމުގައި ގިނަ މުދައްރިސުން ޒަމާނީ ވަސީލަތްތައް ބޭނުން ނުކުރަނީ ކީއްވެގެންތޯއެވެ؟\nއަހުމަދު އާސިމް ޖޫން 7, 2011\nލިޔުނީ: އަޙްމަދު ޢާޞިމް\nދުވަސްތައް ހަފްތާތަކަށް، އަދި ހަފްތާތައް މަސްތަކަށް އަދި މަސްތައް އަހަރުތަކަށް ބަދަލުވެ ޒަމާންތައް ދައުރުވަމުން މިހެރަދަނީއެވެ. ހަމައެކަނި ޒަމާންތައް ދައުރުވެގެން ދަނީކީ ނޫނެވެ. ހޭދަވަމުން ނިމެމުން މިދާ ކޮންމެ ވަގުތުތަކެއްގައި އިންސާނުންނަށް އެތައް ބަދަލުތަކެއް އަންމުންދެއެވެ. އުފާވެރިކަންކަމާއި ހިތާމަވެރިކަންކަމާއި ކުރިމަތިލާން ޖެހިދެއެވެ.\nހަމައެގޮތަށް އައު އެތަކެއް ތަޖުރިބާތަކަކާއި ކުރިމަތިލާން ޖެހެއެވެ. އަދި ހަމައެހެންމެ އައު ޓެކްނޮލަޖީތައް މިދަނީ ތަޢަރަފް ވަމުންނެވެ. ކުރުކޮށް ބުނާނަމަ ޒަމާންތަކަށް އަންނަމުން ދިޔަ ބަދަލުތަކާއެކު އިންސާނާގެ ވިސްނުންވަނީ ތަރައްގިވެފައެވެ. އެހެންކަމުން ތަރުބަވީ ފަރާތްތައްވެސް ޓެކްނޮލޮޖީތަކަށް އަހްލުވެރިވާން ޖެހެއެވެ.\nދަންނަވާލަން މިއުޅެނީ އުނގެމަށްޓަކައި އެދުރުދާތައާއި އެދުރުބެ ގެއަށް ގޮސް ގޭގެ މަސައްކަތްތައް ކޮށްގެން ކިޔެވި ދުވަސް ވަނީ މަޒީގެ ޞަފްހާތަކެއްގެ ގޮތުގައި ލިޔެވިފައެވެ. ފިލާވަޅެއް ދަސްނުވުމުން ކިޔަވާކުދިން ބޮލިބަހައްޓާ ނާށިފަތި އެޅުވި ދުވަސް ނިމިހިނގައްޖެއެވެ. ސުކޫލުތަކުގެ ކިޔަވާދެއްވާ މުދައްރިސުން ހިތުހުރި އަދަބެއް ދަރިވަރުންނަށް ދީގެން ބިރުދައްކާގެން ފިލާވަޅު ދަސްކުރުވި ދުވަސްވެސް މަޒީގެ ފުންކަނޑަށް ގަރަގުވެގެން ހިނގައްޖެއެވެ. އިސްވެ ދެންނެވި ގޮތްގޮތަށް ކިޔެވި ޒަމާނުގައި، ކިޔެވި ބޭބޭފުޅުން އަދިވެސް މިދުނިޔޭގައި ތިބޭނެކަން ޔަޤީނެވެ. ހަމަގައިމުވެ ޔަޤީންވާ އެއްކަމެއް އެބައޮތެވެ. އެއީ އެބޭބޭފުޅުންނަށް ނަފްސާނީގޮތުން ގެއްލުންތަކެއް ސީދާކޮންނާއި ނުސީދާކޮށް ލިބޭނޭކަމެވެ.\nއެހެންނަމަވެސް އަދިވެސް ހަމައެކަނި ތާރީޚީ ވަހާކަތަކަކަށް ނުވާ އެއްކަމެއް އެބައޮތެވެ. އެއީތޯއެވެ. މުދަރިސްމީހާ ކުލާހަށް އައިސް އަނގަތަޅަތަޅާފާއި، ބޯޑުގައި ކޮންމެވެސް އެއްޗެއް ލިޔެފައި ނުވަތަ ކުރުހާލާފައި ދާ ދިޔުމެވެ. ޓެކްނޮލްޖީގޮތުން މިހާ ބޮޑަށް ކުރިއަރާފައިވާ ޒަމާނެއްގައި މިގޮތަށް ކިޔަވާދީގެން ކުދިންނަށް މާބޮޑު އަސަރެއް ނުކުރާނެވެ. ދަރިވަރުން ޝަޢުގުވެރިވާފަދަ ގޮތްތައް ބޭނުންނުކޮށް ކިޔަވާދިނުމުން ގިނަ ދަރިވަރުންނަށް މާބޮޑުއެއްޗެއް ދަހެއްނުވާނެއެވެ. އޭގެ ބަދަލުގައި ގެއްލިގެން މިދަނީ ވަގުތުތަކެކެވެ. ފަސޭހައިން ދަރިވަރުން ހަނދާނުގައި ހުންނާނެފަދަ ކިޔަވާދޭ ފިލާވަޅާ ގުޅޭ ވަސީލަތެއް ބޭނުންކޮށްގެން ކިޔަވާދޭނަމަ ދަރިވަރުންނަށް ތަކެތި އުނގަންނާ ދޭން ފަސޭހަވާނެއެވެ. ތަރުބަވީ ދާއިރާގައި މަސައްކަތްކުރާ ފަރާތްތަކުން ބުނާގޮތުންނަމަ ދަރިވަރުންނަށް ފަސޭހައިން ދަސްވާނީ ނުވަތަ ވިސްނޭނީ އެކުދީންގެ ހިއްސުތައް ބޭނުންކޮށްގެން ކިޔަވާދީގެންނެވެ. އެއްވެސް ހާލެއްގައި މިއުޅެނީ އަޅުގަނޑުމެންގެ ލޮބުވެތި މުދައްރިސުން ކިޔަވާދިން ގޮތްތަކަށް ފާޑިކިޔާ އެބޭފުޅުންގެ ހިދުމަތްތަކުގެ އަގުވައްޓާލާކަށް ނޫނެވެ. މިއީ ހާއްޞަގޮތެއްގައި މިހާރުގެ ޓުރައިންޑް ޓީޗަރުންނަށް އާއްމުކޮށް ހުރިހާ ޓީޗަރުންނަށް އަމާޒުކޮށްގެން ބުނާ އެއްޗެއްކަމަށް ދެކޭށެވެ.\nޒަމާނީ ވަސީލަތްތައް ބޭނުންކޮށްގެން ކިޔަވާދިމުގެ ދާއިރާއަށް ލިބޭ ތަރުބަވީ ފައިދާތަކަށް ބަޔާންކޮށްލާނަމެވެ. އެއީ މިލިޔުންކިޔާ މުދައްރިސުން މުސްތަގުބަލުގައި ޒަމާނީ ވަސީލަތްތައް ބޭނުންކުރުމަށް ބާރުއެމުގެ ގޮތުންނެވެ. އެގޮތުން ފާހަގަކޮށްލެވޭ ތަރުބަވީ ފައިދާތަކަކީ މުދައްރިސާއި ދަރިވަރާއި އޮންނަ ގުޅުން ބަދަހިވެ ތަރުބަވީ މަސައްކަތުން ލިބޭ މަންފާއިތުރުވުމާއި، ތަޢުލީމީ ވަސީލަތްތަކަށް ހެޔޮބަދުލުތައްއައިސް އޭގެބޭނުން ފުރިހަމަގޮތުގައި ހިފުމާއި، ކިޔަވާދިނުމުގައި އެކިހިއްސުތައް ބޭނުންކޮށްގެން ކިޔަވާ ދިނުމުގެ ސަބަބުން ދަރިވަރުންގެ ކުޅަދާނަކަން އިތުރުވެގެންދިޔުން ހިމެނެއެވެ. މީގެ އިތުރުން އުފެއްދުންތެރިކަމާއި އަމަލީ ފިކުރު ފުޅާކުރުމުގެ ކުޅަދާނަކަން ދިވަރަށް ލުބުމާއި، ތަޖުރިބާއާއި އަމިއްލަމަސައްކަތުން ހޯދި މަޢުލޫމާތުގެ ދަރިވަރުންގެ ހިތުގައި ބިންވަޅު ނެގުމާއި ވަގުތާ ނަފާގާ އިތުވުން ހިމެނެއެވެ. ހަމަ އެބީދައިން މުދައްރިސްގެ ހައިރާތު ( ކުޅަދާނަކަން ) ދަރިވަރާހަމައަށް ފޯރުކޮށް ދިނުމުގެ ފެންވަރު ރަނގަޅުކަން ފާހަގަކޮށްލެވެއެވެ.\nބައެއް ތަރުބަވީ ފަރާތްތަކުން ފަހާގަކުރާގޮތުގައި ކުދިންގެ ނަތީޖާ ދަށްވުމަށް މެދުވެރިވާ މައިގަނޑު ސަބަބުތަކުގެ ތެރޭގައި ކިޔަވާދިނުމުގައި ޒަމާނީ ވަސީލަތްތައް ބޭނުންކޮށްގެން ކިޔަވާ ނުދިނުމާއި ދަރިވަރު ފިލާވަޅަށް ސަމާލުކަން އިތުރު ނުކޮށް ޝައުގުވެރިވާނެ ގޮތްތައް ބޭނުން ނުކޮށް ކިޔަވާދިނުން ފާހަގަކުރެއެވެ.\nއަޅުގަނޑުގެ ދުޢާއަކީ އަޅުގަނޑާއި ކިޔަވާދިނުމުގެދާއިރާގައި ބޭނުންކުރާ ފަރާތްތަކަކީ ކިޔަވާދިނުމުގެ ދާއިރާގައި ބޭނުނުކުރާ ޒަމާނީ ވަސީލަތްތައް ބޭނުންކޮށްގެ ކިޔަވާދީ ކީރިތި ޤުރުއާނާއި ރަސޫލާގެ ސުންނަތުގެ އަލީގައި ދަރިވަރުން ތަރުބިއްޔަތު ކުރުމުގައި ދެމިތިބެ އޮގޮތުގައި ކުރިއަށް ދާ ބަޔަކު ކަމުގައި ﷲ ލެއްވުމެވެ.


Akshay eh Hollywood ge bathalaa Salma Hayekge maruhabaa | Mihaaru\nއަކްޝޭ އާއި ސަލްމާ ހަޔެކް: ދެ މީހުންނަކީ އެކުވެރިން.\n"ޓޮއިލެޓް" އާ އެކު އަކްޝޭއަށް ހޮލީވުޑްގެ ބަތަލާ ސަލްމާ ހަޔެކް މަރުހަބާ ކިޔައިފި\n13 އޯގަސްޓް 2017 - 06:16 1 comment\nޑެސްޕަރާޑޯ އާއި ފްރޮމް ޑަސްކް ޓިލް ޑޯން ފަދަ ފިލްމްތައް ކުޅެފައިވާ ސަލްމާ އަކްޝޭ އަށް މަރުހަބާ ކީ ޓްވީޓަކުންނެވެ.\n"ޓޮއިލެޓް" އަކީ އިންޑިއާގެ އެތައް ހާސް ރައްޔިތުންނެއް ފާހާނާ ކުރުމުގެ ނިޒާމެއް ނެތި އުޅެން ޖެހިފައިވާ ދަތި ހާލުގެ މައްޗަށް ބިނާކޮށް އުފައްދާފައިވާ ފިލްމެކެވެ. މި ފިލްމުގެ އެންމެ ބޮޑު އެއް ބޭނުމަކީ މި މައްސަލަ އަށް ހޭލުންތެރިކަން އުފެއްދުމެވެ. ހާއްސަކޮށް، ފާހާނާ ކުރެވޭނެ ރައްކާތެރި ގޮތެއް ނެތުމުން އަންހެނުންނަށް ދިމާވާ މައްސަލަތައް ގިނަ އެވެ.\nފިލްމުގެ ކޮންސެޕްޓަށް އިޝާރާތްކޮށް ސަލްމާ ކުރި ޓްވީޓްގައި ބުނީ އަންހެނުން ދެން ފާހާނާ ކުރަން ޖެހިލުން ވާން ނުޖެހޭ ކަމަށެވެ. ސަލްމާންގެ ޓްވީޓަށް އަކްޝޭ ވަނީ ޝުކުރު ވެސް އަދާކޮށްފަ އެވެ.\nފާހާނާ ކުރެވޭނެ ހަރުދަނާ ނިޒާމެއް ނެތުމުން، އިންޑިއާގެ އެތައް ހާސް ބަޔަކު ފާހާނާ ކުރަނީ ހާމަ ތަންތަނަށެވެ. މިކަމުގެ ސަބަބުން ދިމާވާ ސިއްހީ އަދި އިޖުތިމާއީ މައްސަލަތައް ގިނަ އެވެ.\nމިކަމަށް ހައްލެއް ހޯދުމުގެ ގޮތުން އިންޑިއާގެ މިހާރުގެ ބޮޑުވަޒީރު ނަރެންދްރަ މޯދީ ކުރިއަށް ގެންދަވާ "ސްވަޗް ބާރަތު" ކެމްޕޭން ދަށުގެ އިންޑިއާގެ ރަށްފުށުގައި އެތައް ހާސް ފާހާނާއެއް ހަދަން ވަނީ މަޝްރޫއެއް ފައްޓަވައިފަ އެވެ.\nޝްރީ ނާރަޔަން ސިންގް ޑައިރެކްޓްކޮށްފައިވާ "ޓޮއިލެޓް" ގައި ކިޔައި ދެނީ މީހަކާ އިނދެގެން ފިރިއަކު، އަނބިމީހާ ގެއަށް ގެންނަ އިރު، އެ ގޭގައި ފާހާނާ ނެތުމުން އަނބިމީހާ ގެ ދޫކޮށްފައި ދިއުމުން، އޭނާ އަލުން އެނބުރި ގެނައުމަށް ކުރާ މަސައްކަތެވެ. މި ފިލްމުގައި އަކްޝޭއާ އެކު ބަތަލާގެ ރޯލް ކުޅެފައި ވަނީ ބޫމީ ޕެޑްނޭކަރް އެވެ.\n"ޓޮއިލެޓް" ގެ ޓްރެއިލާ.\nހުކުރު ދުވަހު މި ފިލްމް ރިލީޒް ކުރުމާ އެކު އާންމުންގެ ފަރާތުން އަންނަނީ ބޮޑު ތަރުހީބެއް ވެސް ލިބެމުންނެވެ.\nކްރިޓިކުން ބުނެފައިވާ ގޮތުގައި "ޓޮއިލެޓް" ގެ ސްކްރީންޕްލޭގައި ލޯވަޅުތަކެއް ހުއްޓަސް، ފިލްމުން އިޖުތިމާއީ މެސެޖެއް ފޯރުކޮށް ދޭތީ ފިލްމް ހިނގާނެ ކަމަށް ގަބޫލު ކުރެވެ އެވެ. އަދި "ޓޮއިލެޓް" އަށް ބޮކްސް އޮފީހުގައި އޮތް އަނެއް ހިތްހަމަޖެހުމަކީ އެ ފިލްމާ ވާދަ ކުރާނެ އިތުރު ފިލްމެއް މި ހަފުތާގައި ނެތުމެވެ.


SunOnline: #Vaahaka - Dear Lilly Ep. 8\nޑިއަރ ލިލީ 8\nއައިޝާ ނަސީމް 10 Aug 2020, 07:50\n"ކާކަށް ލޭ ހަދިޔާކުރީ؟ "\n"ފަގީރު ކުއްޖަކަށް. ކާން ނުލިބި ބަނޑަށް ޖެހި އަލިފާން ދަނޑިއެއްހެން ހުރި ޔަތީމު ކުއްޖެއް ފެނުނީމަ ހިތަށް އެރީ ހެލްޕްވާނީއޭ. ހަށިގަނޑުން ލޭ މުޅިންހެން ހުސްވެފަޔޯ ހުރީ. ކާން ނުލިބުނީ ނޫނީ ވެމްޕަޔަރެއް ވަދެ ލޯ ބޯލީ..........." ޖުއާން ގަދަކަމުން ކޯންފްލޭކްސް ސަމުސަލެއް ކެއެވެ. އެވަގުތު ތައިމޫރުއާއި އެހެން ޒުވާނުންތައްވެސް ފަހަތުން އައެވެ. ތައިމޫރުއާއި އެހެން ޒުވާނުންވެސް ތިބީ ވަޒީފާއަށް ދާން ރަސްމީ ހެދުމުގައި ތައްޔާރުވެގެންނެވެ. އެގެއާއި ހޮސްޕިޓަލް ކައިރިކަމުން ޝައުން ގިނަފަހަރު ކާން އަންނަނީ ގެއަށެވެ.\n"ވެމްޕަޔަރެއް ކާކުގެ ލޭ ބޮއިގެން ދަރިފުޅު ކަން ބޮޑުވީ؟ " ތައިމޫރު ޖުއާންގެ އިސްތަށިގަނޑު ހާވާލަމުން އެއްސެވިއެވެ.\n"އަޅުގަނޑު ބްލަޑް ޑޮނޭޓް ކުރީ..." ޖުއާން ކުޑަގޮތަކަށް އޭނަގެ ބައްޕައަށް އެ ހާދިސާ ކިޔައިދިނެވެ. ތައިމޫރު ދަރިފުޅަށް ތައުރީފު ކުރެއްވިއެވެ.\n"އިލީގަލް ކަމެއްނު ޖުއާން. ކުޑަކުއްޖެއްގެ ގައިން ލޭނެގުމަކީ ގާނޫނު ހުއްދަކުރާ ކަމެއްނޫން. ކޮން ހޮސްޕިޓަލަކުން އެހާ ކަޑަކަމެއް ކުރީ. ދައުވާ ކުރަން ޖެހޭނެ......" ޝައުން ގެ ޖުމްލައިން ޖުއާން ކުޑަކޮށް ހާސްވާގޮތް ވިޔަސް ހަމަޖެހިލިއެވެ. އެއް ބުމަ އަރުވައިލިއެވެ.\n"އެއީ ހަމަ ތެދެއް.." ޒުބްނާންވެސް އެއްބައިވިއެވެ.\n"މައި ގޯޑް. ދީޒް ޑޮކްޓަރސް އާ ސުޕާ ބޯރިންގް. ރޫލްސް ފޮލޯ ކުރުމުން އޭގައި އޮތް މަޖަލަކީ ކޮބާ. އެނީވޭސް އައި ޑިޑް. ސޮރީ ގައިސް. އޭޖް އެއިޓީން ކަމަށް ބުނެފައި އޮޅުވައިލެވުނީ. އިސްކޮޅުން ދިގުވީމައާއި ރައީސްގެ ދަރިފުޅޭ ބުނީމަ ވަރަށް ރެސްޕެކްޓްކޮށްފައި އިތުރު ސުވާލެއް ނުކޮށް އައިޑީ ހޯދަން ނޫޅެ ހަމަ ހުރިހާ ކަމެއް ފުރިހަމަވެއްޖެ...."\n"ސްވީޓްހާޓް. ދޮގުހަދާ އޮޅުވައިލުމަކީ ކޮންކަހަލަ ކަމެއްތަ؟ އަދި ޔަންގް ލީޑަރަކަށްވާއިރު ސްކޫލް ހުރިހާ ކުދިންނަށް ނަމޫނާއަކަށްވާ ކުއްޖާ ދޮގުހެދިކަން ފަޅާ އެރީމަ ކޮންކަހަލަ މެސެޖެއް ދެވެނީ؟" ޒުބްނާން ޖުއާންގެ ކަންފަތުގައި ހިފިއެވެ.\n"އެ މެސެޖަކީ ބައެއްފަހަރު ރޫލްސްތައް ބްރޭކް ކުރަންވާނެކަން. މީހެއްގެ ފުރާނަ ދާގަޑިއެއްގައި އެއްވެސް ކަހަލަ ރޫލްއަކަށް ބެލުމެއްނެތި އެހީތެރިވާން ވާނެކަން..." ޖުއާން ދިފާއުގައި ބުނެލީ ވަރަށް ހިތްހަމަޖެހިފައެވެ.\n"ވާހް. އައިމް ސޯ ޕްރައުޑް އޮފް ޔޫ ލިލް ބްރޯ. ސޯ ޔޫ ސޭވްޑް ސަމްވަންސް ލައިފް. އެއީ ކާކުތަ؟ ގާލްއެއްދޯ. އެހާވަރުން ކޮންމެ ކޮންމެ މީހަކަށް ގައިގާ ހުރި ލޭ ނުދޭނެކަން ޔަގީން........" ލޭކެން އެއް މިޔަކަނުން ހީލިއެވެ.\n"ސްކޫލްގައި އުޅޭ ވިލެޖް މައުސްގެ ލައިފް....." ޖުއާން ފަރުވާކުޑަގޮތަކަށް ކިޔާލިއެވެ.\n"އެންމެފަހުން ވިލެޖްމައުސް އަށް ފޯލްވާނީ ކަން ނޭގޭ..." ކައިދަން ބުމަ އަރުވައިލިއެވެ.\n"ތިކަމެއް ދުވަހަކު ނުވާނެ. ވަރަށް ފޫހިކޮށް އުޅޭ ކުއްޖާގަނޑެއް. ބަލިކަމުން ވާރޭކޮޅެއް ވެހިލިޔަސް ފެއިންޓްވޭ. ފްރެންޑްވާނެ ކުއްޖެއް މުޅި ސްކޫލްގައި ނެތް. އައި ފީލް ސޮރީ ފޯ ހާރ......." ޖުއާން އަށް ކައިދަންގެ ވާހަކަ ވީ ޖޯކަކަށެވެ. ރީތި އަންހެންކުދިން ފެނުނަސް އޭނަގެ ހިތަށް އެއްޗެކޭ ނާރައެވެ. އެބުނާފަދަ އެއްވެސް އިހުސާސްތައް އަދި ހިތަކު ނުހިނގައެވެ.\n"ބުނީމެއްނު. ފުރަތަމަ ތިހެން ސިމްޕަތީވެގެން އުޅެފައި ނިމޭއިރަށް ސްވީޓްހާޓްކަމުގައި ވާނެ......."\n"ޖުއާން އެކުއްޖާއާއި ދުރުން އުޅޭތި. އެކަހަލަ ކުދިންގެ ލޮލުގައި އަޅައިގެންފިއްޔާ ދުލެއްވެސް ނުކުރާނެ. ކޮންމެހެން ނިކަމެތިވީމައެއްނޫން. ނިކަމެތިންގެ ތެރޭވެސް ގަދަރުވެރިކޮށް އުޅޭ މީހުން ތިބޭ. އެކަމަކު އެކުއްޖާ އަކީ ބޭޑް ނިއުސް....."އާތިކާ ވިސްނައިދޭފަދަ ގޮތަކަށް ބުނެލިއެވެ. ސޯފިއާގެ މޫނަށް ވެރިވާން އުޅުނު ކުލަ އޭނަ ނިކަން އަވަހަށް ފޮރުވައިފިއެވެ. ލޭކަން އިންސްޓަގްރާމް ހުޅުވާލާފައި ޖުއާންގެ ޕޯސްޓް ކިޔާދިނުމުން އެންމެ ބޮޑު ޝޮކެއް ލިބުނީ ސޯފިއާއަށެވެ. ދަރިފުޅު އެފަދަ ގޮތަކަށް ފޮނި ކަނޑާފައި މީސްމީޑިއާގައި އިޝްތިހާރު ކޮށްފާނެ ކަމަކަށް އޭނަ ހީކޮށްފައެއް ނެތެވެ. ލޭކެންގެ އުޅުމާއި އަޚުލާގުން ދަރިފުޅަށް ނޭދެވޭ އަސަރު ކުރަން ފަށައިފިއެވެ.\n"ދަރިފުޅާ އެކުއްޖާގެ ވާހަކަ ނޫނީ އެހެން ޚަބަރެއް ނެތީތަ؟ ބައްޕަވެސް ފުރަތަމަ ގާލްއަކަށް ޚާއްސަ ނަޒަރަކުން ބަލައިލިއިރު އުމުރު އެނގޭތަ؟ އެއިޓީން......" ތައިމޫރު ދެއަތްތިލަ ގުޅާލައްވައިގެން އިންނެވިރު ލޯ ހުއްޓިފައިވަނީ ޖުއާންއަށެވެ.\n"ޑޭޑް. މިއީ އެކަހަލަ ކަމެއްނޫނޭ. އެކަހަލަ ނަޒަރަކުން ބަލައިލާނެ ކުއްޖެއް އަދި ނެތް. އެ ސްޕެޝަލް ގާލް އަދި ދުނިޔެއަށް އައިކަމެއްވެސް ނޭގޭ......"\n"ޖުއާން. ކުރީ ދުވަހު މަގޭ ކާރަށް އެރީވެސް އެކަހަލަ ކުއްޖެއް. ހޮޑު ދުއްވާލީމަ ހަމަ އޯކަށް ދަމާ ހަލާކުވި..." ލޭކެން ކިޔަވައިގެން އައިފަހުން ބޭރަށް ނުކުތް ދުވަހު ދިމާވި ކުދިންތައް މަތިން އޭނައަކަށްވެސް ހަދާން ނައްތާނުލެވުނެވެ. އޭނަގެ ހުދު އިސްތަށިގަނޑާއި މީހުން އަޅައިގަނެގެން އުޅޭވަރުން ގެއިން ބޭރަށް ނިކުންނައިރު އުޅުނީ ގަދަ މުށިކުލައިން ވަގުތީ ކުލައެއް ޖައްސާލައިގެންނެވެ. ޓޭން ހަމަކާއި އެކު ހުދު އިސްތަށިގަނޑެއް އޮތުމުން ލޭކެން ނިކަން ތަފާތެވެ.\n"ޑޮކްޓަރުން ޕޭޝަންޓުންނަށް ފަކުރު ގަނޭތަ؟ "\n"ކިޔަވާ ހިތަކުން ނޫން ވިއްޔަ މި ކިޔެވީ. ޕްލަސް އޭސީ ކާރުގެ ދޮރު ލައްޕާފައި ހުރީމަ ކިހިނެއް ކެތްވާނީ؟ "\n"ފޮނިގަނޑު...." ކައިދަންއަށް ބުނެވުނެވެ.\nތައިމޫރުއާއި ދެ އަނބިން ސޯފިއާ އަދި އާތިކާއާއި ފިރިހެން ދަރިންތައް ކަމަށްވާ ޝައުން ލޭކެން ޒުބްނާން ކައިދަން އަދި ޖުއާން އެކީގައި ކެއުމަށް ސަމާލުކަން ދެއެވެ. އާއިލީ ގުޅުން ވަރުގަދަކޮށް އެކީގައި ހޭދަކޮށްލެވޭނީ ގިނަފަހަރު ކެއުމުގެ ގަޑީގައެވެ. ސޯފިއާގެ ރޫލްސްތަކަށް ހުރިހާ ޒުވާނުން ފަރުވާތެރިވެއެވެ. ސޯފިއާގެ ދޮށީ ދަރިފުޅު ޝައުންއާއި ޒުބްނާން ސިއްހީ ދާއިރާގައި މަސައްކަތްކުރާއިރު ކައިދަން އަކީ ޕައިލެޓެކެވެ. އެންމެ ހަނގީ އަދި އެންމެން ޅަކޮށް ލޯބިކުރާ ކޮއްކޮ ޖުއާން އަދި ކިޔަވަނީއެވެ. ސޯފިއާގެ މަންމައަކީ ފްރެންޗް އަދި އިނގިރޭސި އާއިލާއަކަށް ނިސްބަތްވާ ޝާހީ އަންހެނެކެވެ. އެހާ މުއްސަދި އާއިލާއެއްގެ މެމްބަރެކެވެ. ތައިމޫރުގެ ދެވަނަ އަނބި އާތިކާގެ ހުންނަނީ އެންމެ ދަރިއެކެވެ. ލޭކެން އަލީ ތައިމޫރެވެ. އާތިކާގެ ދަރިފުޅު ލޭކެންގެ ސްނޯކޮޅެއްފަދަ ހުދު އިސްތަށިގަނޑުގެ ސަބަބުން އެހެން ހުރިހާ ކުދިންނާ ތަފާތު ނާދިރު ރީތިކަމެއް ލިބިފައިވެއެވެ. ލޭކެންގެ ތޫނު ފިލިކަމުން އޭނަވަނީ އުމުރުން އެންމެ އެކާވީސް އަހަރުގައި އެމްބީބީއެސް ހަދާފައެވެ. ސްކައި ހޮސްޕިޓަލުގައި މަސައްކަތް ފެށިއިރު އޭނަވެސް ބޭނުންވީ ޝައުން ފަދައިން އޮންކޮލޮޖިސްޓަކަށް ވުމަށެވެ.\nއާތިކާ ތައިމޫރާއި ސޯފިއާގެ ދޭތެރެއަށް ވަންކަމަށްޓަކާ އެއާއިލާއިން އަދިވެސް ހިތުގެ ފުންމިނުން އޭނައަށް މަރުހަބާ ކިޔާކަމެއް ނޭގެއެވެ. ނަމަވެސް އާތިކާގެ އާއިލާ މާ މުއްސަދިވެފައި އޭނަގެ ސްޓައިލިޝްކަމާއި ބާރުގަދަކަމުން އެގޭގެ "ރާނީ" ކަމުގައި ވެގަތެވެ. ސޯފިއާމެން ފަދަ ރިވާޓުންނާއި ބަލާއިރު އާތިކާ މުސްލިމެއްގެ ގޮތުގައި ހުރެ އޭނަ އުޅެނީ ދީނާއި މާ ދުރުވެގެންނެވެ. ހަޔާތުގެ ބޮޑުބައި ބޭރު ގައުމުތަކުގައި ހޭދަކުރުމަށްފަހު ރާއްޖެއަށް ބަދަލުވީ ތައިމޫރުއަށް ރައީސްކަން ލިބުމުންނެވެ. އޭނަ ދިރިއުޅެން ބޭނުންވީ ސޯފިއާއާއެކީ ތައިމޫރުގެ ގޭގައެވެ. ފެންނަ ފެނުމުގައި ދެއަންހެނުންވެސް އެކުވެރިއެވެ. އެކީ ބާޒާރުކޮށް ދަތުރުކޮށް ހަދައެވެ. ހީހީފައި އުޅޭއިރު އެތެރޭގައި އޮންނަ ހަސަދައިގެ އަލިފާން ބޭރަކަށް ނުފެނެއެވެ. ރައީސެއްގެ ދެ އަނބިން ތިބެފައި އެކުވެރިކަމުން އެދެ އަންހެނުން ސޯޝަލް މީޑިއާގައި ނިކަން މަޝްހޫރެވެ. އެ މަޝްހޫރުކަމާއި އިއްޒަތް ކިލަބުވާން ދެ "ފަސްޓްލޭޑީ"އިން ވެސް ނޭދެއެވެ. އެކީ ގިނަ ދުވަސް ވާން ވެއްޖެނަމަ ވާނެގޮތް ދެނެވޮޑިގެންވަނީ ހެއްދެވި ފަރާތެވެ.\nއުޑުމަތި ބަނަކަމުން ދެންމެ ދެންމެ ވެހިގެންފާނެހެން ހީވާފަދަ ދުވަހެކެވެ. ބާރު ވައިރޯޅިތަކެވެ. މޫސުމް ހިތްގައިމެވެ. ސޯފިއާ މުށިތަކުގައިވާ ފިނިފެންމާ ލެވެންޑާ ހައިޑްރަންޖިއާ ގާޑެނިއާފަދަ މާގަސްތަކަށް ފެންދޭން ގޮސްފައި ވިއްސާރަވުމުން އެކަން ހުއްޓާލިއެވެ. އޭނަގެ ރަންމުށިކުލައިގެ އިސްތަށިގަނޑު އޮތީ ހުޅިއެއް ޖަހާފައެވެ. ހުދުދޮން ހަމާއި ގުޅޭފަދަ ޕީޗް ހެދުމަކާއި ހަރުވާޅެއްލައިގެން ސާދާކޮށެވެ. ތައިމޫރުގެ ހަނގު އަނބި އާތިކާ ޓެރެސްއަށް އެރިއިރު އަތުގައި އިނގިރޭސި ވާހަކައެކެވެ. ޑެނިމް ޖިންސަކާއި ވިކްޓޯރިއާ ސިކްރެޓް ޓީޝާޓެއް ލައިގެން ހުރިއިރު ސިލްވާ ބްލޯންޑްކުލައިން ހައިލައިޓްކޮށްފައިވާ އިސްތަށިގަނޑު އޮތީ އައްސާފައެވެ. ދޮން ކަނދުރާ ގައި ވިދަ ވިދާ އޮތް ފަށުފުލުގައި އަލިމަހެއް ވިދައެވެ. ދެކަންފަތުގައިވެސް ގުޅޭ މުންޖެކެވެ.\n"ހޭއި ސޯފީ..މިއޮތް ވިއްސާރައިގަ ފެންދެނީ؟ " އާތިކާ ފުޅާ ހިނިތުންވުމެއްގައި ގޮސް ސަން ޗެއާގައި އިށީނެވެ.\n"ނޫނޭ. ދެން އަޅުގަނޑުވެސް ހޭނުޖެހޭ މީހަކަށް ނަހަދާ.." ސޯފިއާ ދިވެހި ބަހުން ވާހަކަ ދައްކާއިރު ކޮށިކަމެއް ހުރެއެވެ.\n"ދެން ފެންދޭ އެތި ހިފައިގެން އިނީމަ އޮޅޭނެއްނު. މި ވާހަކަ ކިންތަ؟ " އާތިކާ ފޮތުގެ ކަވަރު ދައްކައިލިއެވެ.\n"ނޫން އަދި ނުކިޔަން..ދެމީހުންގެ ވަރަށް އެއްކަހަލަ އިންޓެރެސްޓް މިހުންނަނީ. ހެހެ. ކޮބާ ލޭކް. އަދިވެސް ހޭނުލަނީތަ........" ސޯފިއާވެސް އެތާ ކައިރީގައި އިށީނެވެ.\n"ލޭކް އަދިވެސް މިތާ ފަސްގަނޑަށް ނުކަތައިގެން މިއުޅެނީ. ބައިލޮޖިކަލް ކްލޮކްވެސް އަދި މި ގައުމަކަށް ހޭނިފައެއް ނޫން. އަދި ރަގަޅުވާނެ.............."\n"ލޭކް ގާތު ބުނެބަލަ މިތާ އުޅޭއިރު ކަރުގައި އެ ފަށް ނާޅާށޭ. ކްރޮސް އެއް އެޅީމަ މީހުން ހީކުރާނީ ކީކޭ؟ އަނެއްކާ ލޭކް އިންސްޓާ ތަންތާ އެ ލާ ޕޯސްޓުތައްވެސް އެހާ ރަގަޅެއްނޫން. ރައީސެއްގެ ދަރިއަކަށްވީމަ ބައްޕަގެ އިއްޒަތާއި ގަދަރަށް ވިސްނަން ޖެހޭނެއްނު........." ސޯފިއާ އިނީ ހިނިތުންވެލައިގެންނެވެ. ނަމަވެސް ހިތް ހަމަނުޖެހިފައެވެ.\n"ޖުއާންވެސް ހަމަ އެހެން އުޅެން ފެށީދޯ. އައި ހޯޕް ސޯފީ މަގޭ ދަރިއަށް ބްލޭމް ނުކުރާނެކަމަށް. އެއީ އެ އޭޖްގެ ޒުވާނުންގެ އުޅުން ހުންނަގޮތް. ދިރިއުޅުމަކީ ކުރު އެއްޗަކަށް ވީމަ ކޮންމެ ދުވަހަކީ އެންމެ ފަހު ދުވަސްކަމުގައި ދެކެގެން ހަމަ އުފާކޮށް މަޖާކޮށްލަންވީ.އަަހަރެމެން ވެސް އެއުމުރުގައި އުޅުނީ ކިހިނެއް؟ ނޫންތަ ސޯފީ. އަދި ލޭކެން ގެ ކަރުގައި އޮންނަނީ އަސްލު ކްރޮސް އެއްނޫން. އެއީ ނަގިއްޔެއް ކަން ނޭގޭ. ސިލްވާ ގޯލްޑުން ހަދާފައިވާ ފަށެއް. އެނީވޭސް އިންސްޓާގައި އެއްޗެހި ނުލިޔަން ބުނާނަން........." އާތިކާވެސް ހިތާހިތުން ރުޅިއައިސް ފަޅައިގެންދާ ވަރުވިޔަސް ކެތްކުރިއެވެ. އޭނަ އިތުރަށް ވާހަކަ ދައްކާ ހިތް ނުވެފައި އަވަހަށް ސަންބެޑްގައި އޮށޯވެލަމުން ވާހަކަފޮތް ހުޅުވާލައިފިއެވެ. އޭނަގެ މެސެޖް ސޯފިއާއަށް ފަހުމް ވާނެކަމުގައި އޭނަ ޔަގީންކުރިއެވެ.\nސޯފިއާ ދެކުނު ގޮތުން ޖުއާންގެ މިޒާޖަށް ބަދަލުތައް އަންނާން ފެށީ ލޭކެންގެ ސަބަބުންނެވެ. އޭނަ ދަރިން ތަރުބިއްޔަތު ކުރީ އިސްލާމީ ގޮތަށް އަޚުލާގު ރަގަޅު ހިތްތިރި ކުދިންގެ ގޮތުގައެވެ. ބޮޑާވެގަތުމާއި ނުބައި ނުލަފާ ސިފަތައް އަށަގަތުމުގެ ބަދަލުގައި ހުރިހާ ކުދިންވެސް މާތް ހަރުދަނާ ކުދިންގެ ގޮތުގައި ބައްޕަގެ ފިޔަވަޅުމަތިން ހިގަން ދަސްކޮށްދިނެވެ. ލޭކެން އައި ފަހުން ޖުއާންއަށް ރީތިވާން ފެށީ ލޭކެންގެ އުޅުމެވެ. އޭނައާއި އުމުރުގެ ގޮތުންވެސް އެންމެ ކައިރީ ލޭކެން ކަމުގައި ވުމުން ގިނަވަގުތު އެކުގައި ހޭދަކޮށް ޖުއާންގެ ގައިގާ މަޑުމަޑުން އެ ސިފަތައް ހަރުލިއެވެ. ބޮޑާކަން ރީތިކަމަކަށްވިއެވެ. އެކަމަ ސޯފިއާ އިންތިހާއަށް ރުޅިއައިސް ހިތްހަމަނުޖެހުނެވެ. މަސްލަހަތު ގެއްލިދާނެތީ އޭނަ ހުންނަނީ އެއްޗެކޭ ނުބުނާށެވެ. އެވަގުތު ތައިމޫރު ދުރުވާތަން ފެނުމުން ދެ އަނބިންވެސް ތައިމޫރު އިށީންނަވަން ތަން ދެއްކިއެވެ. އާތިކާ ތައިމޫރުގެ ކޮނޑުގައި ބޯ އަޅާލަމުން މާ ގާތްވާން އުޅުނެވެ.\nއާއިޒާ ގެއަށް ވަންއިރު ބަދިގޭ ފަރާތުން ވާހަކަދައްކާ އަޑު އިވުނެވެ. އެހިސާބާ އަރާހަމަވީއިރު އެލީނާ ނީވްއާއި ކޮންމެވެސް ވާހަކައެއް ދައްކަނީއެވެ. ނީވް ދެއަތްތިލަ ގުޅުވާލައިގެން ނިކަން އަދަބުވެރިކޮށް އަޑުއަަހަން ހުއްޓެވެ. ހުދުކަފަކޮޅެއްފަދަ އިސްތަށިގަނޑަށް ޗާންދަލިޔާގެ އަލި އެޅި ހިތްގައިމު ގޮތަކަށް ފެނެއެވެ. ބިއްލޫރިކޮޅެއްފަދަ ދެލޮލުން ރަންކުލަވެސް އަރާފަދައެވެ. އާއިޒާ ނީވްއާއި ހީލުމަށްފަހު އެލީނާއަށް އަތުން އިޝާރާތްކޮށްލީ އައުމަށެވެ. ދެމީހުން ގޭގެ ފަހަތު ފެންޑާއަށް ނުކުތެވެ.\n"އައިޒް. ކިހިނެއްވީ؟ "\n"ކޮބާ ނެނީ؟ އަދިވެސް ޖޮބަށް އަންނަން ނުފަށަނީތަ؟ "\n"ނޫން މާދަން އަންނާނެ......"\n"އަހަރެން މިހުންނަނީ ވަރަށް ހާސްވެފައި. އެދުވަހު އެ ސިއްރު ނުބުނި ނަމައޭ ހިތަށް އަރާ. އެލީން އެ ވާހަކަދެއްކީމަ އައި ފީލް ސޯ ބޭޑް. ޝައުންގެ ކުރިމައްޗަށް އަރަން ޖެހިލުންވޭ. އައި ފީލް ބޭޑް ފޯ ހިމް........" އާއިޒާއަށް ބުނެވުނެވެ.\n"ވަޓް؟ " އެލީނާ ހަޅޭއްލަވައިގެންފާ އަމިއްލަ އަނގަމަތީ އަތްއެޅިއެވެ.\n"އައިޒް. އޭނައަށް ތަ؟ ނޫނީ މަށަށްތަ ސިމްޕަތީވާން ވީ. އައިޒް ތިހެން ބުނީމަ ހަމަ ޝޮކިން..... "\n"އޭނަ ގާތު ބުނަންވީނު. އަންހެޕީ މެރިޖެއްގައި މުޅި ދިރިއުޅުން ދުއްވާލީމަ ދެމީހުންނަކަށްވެސް އުފަލެއް ނުލިބޭނެ. ކޮންމެވެސް ކޮޅެއްގައި ޖައްސާ އެލީން. ޝައުންއަށް އެނގެންވާނެ. ހީ ޑިޒާވް ޓު ނޯ ދަ ޓްރުތު. ފާފައިގެ މައްޗަށް ފާފަ ކުރާއިރު އެލީން ހެއްދެވި ފަރާތްވާކަން ހަދާން ނައްތާނުލާ ބަލަ. ހަމައެކަނި އަބާޔަ ލުމުން ދީނަށް އުޅެވެނީއެއް ނޫނެއްނު..........." އާއިޒާގެ ޖުމްލައާއެކު އެލީނާ އޭނަގެ މޫނުގައި ދެއަތުން ހިފެހެއްޓިއެވެ. ކުޑަކޮށް ފިތައިލިއެވެ.\n"އައިޒް ކަލާމްފުޅުގައި އަތްލާ ހުވާކުރީ އެ ސިއްރު ކަށްވަޅަށް ގެންދަން. ހަނދާންކޮށް ނުބުނާތި. އައިޒް ތިއުޅެނީ ކެތް ނުލަވައިގެންކަން މަށަށް އެނގޭ. އެކަމަކު ބުނެފިއްޔާ މި ދެއަތުން އައިޒް މަރުވާނެ..." އެލީނާ އިންޒާރުކުރިއެވެ. ދެމީހުންނަށްވެސް ސިހުމެއް ލިބުނީ ކުއްލިއަކަށް ޝައުން ދޮރު ހުޅުވާލިތަން ފެނިފައެވެ. އެ ޖުމްލަތައް ޝައުން އަށް އިވުނުކަމެއް ނުވަތަ ނޫންކަމެއް އޭނަގެ މޫނަށް ބަލާލައިގެން ނޭގޭނެއެވެ. ޝައުން ފެނިފައި އެލީނާ އާއިޒާގެ މޫނުން ދޫކޮށްލައިފިއެވެ. ޝައުން މިހާރު ހިތަށް އަރާނެ އެއްޗެއް ވިސްނި އެލީނާއަށް ހިނިގަނޑު ހިފަހައްޓައިގެން ނުހުރެވުނެވެ. އޭނަ ހޭންފެށިއެވެ. އާއިޒާއަކަށް ހޭކަށްވެސް ނުކެރުނެވެ. ލަދުން މަރުވާވަރުވިއެވެ. ލިބުނު ފުރުސަތުގައި އޭނަ އަވަސްްއަވަހަށް ހިނގާފައި ގޮސް ލޯމަތިން ގެއްލުނީއެވެ. އެލީނާ ގޮސް ގަހުން ދޮންވެފައިވާ ދެތިން ޗެރީ ބިނދެލިއެވެ. އަނގަޔަށް ލިއެވެ. ޝައުން ނިކަން ހަމަޖެހިލައިގެން ގޮސް އިށީނީ އެތާ ހުރި ބެންޗުގައެވެ.\n"އަހަރެމެން ދެއްކި ވާހަކަތައް އިވުނުތަ؟ "\n"ސިއްރުން އަހަރެމެންގެ ވާހަކަތައް އަޑުއެހުމުގެ ބޭނުމަކީ ކޮބާތަ " އެލީނާ ތަންކޮޅެއް ބާރަށް އެހިއެވެ.


Mario anehkaaves phone thakah annanee - One Online\nނިންޓެންޑޯގެ މަޝްހޫރު ގޭމް މާރިއޯ ކަރޓް ގޭމް ---\nމާރިއޯ އަނެއްކާވެސް ފޯނުތަކަށް އަންނަނީ\nނިންޓެންޑޯގެ މަޝްހޫރު ގޭމް މާރިއޯ ކަރޓް މިއަހަރުތެރޭ ސްމާޓް ފޯނުތަކަށް ލިބޭނެ ކަމަށް އެކުންފުނިން ބުނެފިއެވެ.\nޖަޕާނުގެ އެންމެ ފުންނާބު އުސް މުނިފޫހިފިލުވުމުގެ ކުންފުނި ނިންޓެންޑޯއިން މާރިއޯ ކަރޓް ރިލީސް ކުރާނެކަން އިއުލާން ކޮށްފައިވަނީ އެކުންފުނިން ޓްވިޓާގައި ނެރުނު ބަޔާނެއްގައެވެ.\nރިލީީސް ކުރާނެ ތާރީހެއް ބުނެފައި ނުވިނަމަވެސް މާރިއޯ ކަރޓްގެ ސަބަބުން އެހެން ގޭމްތަކަށް ބޮޑު ޗެލެންޖަކަށް ވާނެކަމަށް ވަނީ ބެލެވިފައެވެ. ހާއްސަކޮށް ކޭންޑީ ކްރަޝް ފަދަ ގޭމްތައް ފަހަތަށް ޖައްސައިލާނެކަމަށް ވަނީ ބެލެވިފައެވެ.\nޓެކްނުލޮޖީގެ ހަބަރުތައް ބުނާގޮތުން ބޮޑަށް ލަފާކުރެވެނީ މިއަހަރުގެ މާޗްގައި މިގޭމް ރިލީސްކުރާނެކަމަށެވެ. އަދި އައިއޯއެސްގެ އިތުރުން އެންޑްރޮއިޑްގެ ފޯނުތަކަށްވެސް މިގޭމް އެއްފަހަރާ ރިލީސްކުރާނެ ކަމަށް ވަނީ ބުނެފައެވެ.\n1992 ވަނަ އަހަރު ދުނިޔޭގައި މަޝްހޫރުވެގެން ދިޔަ ސުޕަރ މާރިއޯ ކަރޓް ނިންޓެންޑޯ އިންވަނީ 1996 ވަނަ އަހަރު ބޮޑެތިބަދަލުތަކެއް ގެނެސް ކޮލިޓީ ވާޝަންއެއް ނެރެފައެވެ. އަދި އެގޭމް ވަނީ 10 މިލިއަނަށްވުރެން ގިނަމީހުން ގަނެފައެެވެ.\nގުޅޭ ޓެގު ސްމާޓް ފޯން ޓެކްނޮލޮޖީ\nސްޕޭސް އެކްސްގެ ފަޅުވެރިން އަނބުރާ ދުނިޔެއަށް އަތުވެއްޖެ\nއިންޑިއާގައި އައިފޯން 11 އުފައްދަން ފަށައިފި\nނޮކިއާ އާއި ސްރީލަންކާ ޓެލެކޮމް ގުޅިގެން ލަންކާގައި އެންމެ ފަހުގެ ފައިބާ ނެޓްވޯކެއް އަޅަނީ


Chemical etherekurumaai gudhankoh vikkumaa behey gavaidhu ekulavaalai amalukuran fashaifi - vNews.mv\nޝިފްޒާ މުސްޠަފާ 23 September 2019, 20:44\nރާއްޖެއަށް ކެމިކަލް އެތެރެކުރުމާއި ގުދަންކޮށް ވިއްކުމާ ބެހޭ ގަވާއިދެއް ފުރަތަމަ ފަހަރަށް އެކުލަވާލައި އަމަލުކުރަން ފަށައިފިއެވެ.\nހުކުރު ދުވަހުގެ ރޭ ހ. ތިލަފުށިގޭގައި ހުރި ކެމިކަލް ގުދަނެއްގައި ރޯވެ ހަތަރު ގުދަނަކާއި ހަ ގެއެއް އަނދައި ހުލިވެފައި ވަނިކޮށް، ގެޒެޓްކޮށް ހޯމަ ދުވަހުން ފެށިގެން އަމަލުކުރަން ފަށާފައިވާ މި ގަވާއިދު ތަންފީޒު ކުރާނީ ޑިފެންސް މިނިސްޓްރީންނެވެ. އެގޮތުން މިހާރުވެސް އޮންނަ ގޮތަށް ނުރައްކާތެރި ކެމިކަލް ރާއްޖެ އެތެރެކުރުމުގެ ކުރިން އެ މިނިސްޓްރީގެ ހުއްދަ ހޯދަން ޖެހެއެވެ.\nކެމިކަލް އެތެރެކުރުމުގެ ހުއްދަ ދެވޭނެ ޝަރުތުތަކުގެ ތެރޭގައި، ރައްކާތެރިކަމާއެކު ގުދަންކުރެވޭނެ އިންތިޒާމު ހުރުމާއި، ރައްކާތެރިކަމާއެކު ކެމިކަލް އުފުލައި ގެންގުޅުމުގެ އިންތިޒާމް ހަމަޖެހިފައިވުމާއި، ނުރައްކާތެރި ކެމިކަލް ގުދަންކޮށްފައި ބަހައްޓާ ތަނަށް ލިބިދާނެ ގެއްލުމަކަށް ޒިންމާވާނެ ގޮތަށް ކޮމްޕްރިހެންސިވް އިންޝުއަރެންސް ޕޮލިސީއަކުން އިންޝުއާކޮށްފައި ހުރުމާއި، ވިޔަފާރިއަށް އެތެރެކުރާ ކެމިކަލެއް ރައްކާތެރިކަމާއެކު ގެންގުޅެ ބޭނުންކުރާނެ ގޮތުގެ މައުލޫމާތު ކެމިކަލް ގަންނަން ފަރާތްތަކަށް ފޯރުކޮށްދިނުން ހިމެނެއެވެ.\nކެމިކަލް ވިއްކާ ފަރާތްތަކުން ރެކޯޑު ބެލެހެއްޓުމަށް ވެސް ގަވާއިދުގައި ވަނީ މަޖުބޫރުކޮށްފައެވެ. ކަމާބެހޭ އިދާރާތަކުން ބޭނުންވެއްޖެ ހާލަތެއްގައި ކެމިކަލް ވިއްކާފައިވަނީ ކޮން ފަރާތްތަކަކަށްކަން ދެއްކޭނެ ގޮތަށް މައުލޫމާތު ބަލަހައްޓަން ވެސް ޖެހެއެވެ.\nކެމިކަލް ގުދަން ހަދާފައި ހުންނަން ޖެހޭ ގޮތާ ގުޅޭގޮތުން ގަވާއިދުގައި ވަނީ ކެމިކަލް ގުދަން ހުންނަން ޖެހެނީ މީހުން ދިރިއުޅޭ ތަންތަނާ ވަކިން ކަމަށާއި ކެމިކަލް ރައްކާކުރާ ގުދަން ތިން ބުރިއަށްވުރެ އުސްކޮށް ނުހެދޭނެ ކަމަށެވެ. ފަޔާ އެންޑް ރެސްކިއު ސާވިސްއިން ކަނޑައަޅާ ގޮތެއްގެ މަތިން އަލިފާން ނިއްވޭނެ ނިޒާމެއް ގުދަނުގައި ގާއިމްކުރުން ފަދަ ކަންކަން ވަނީ ލާޒިމުކޮށްފައެވެ.\nހުއްދަ ދޭ ތަކެތި ނޫން އެހެން އެއްވެސް އެއްޗެއް ގުދަނުގައި ރައްކާކުރުން ގަވާއިދުގައި ވަނީ މަނާކޮށްފައެވެ. އަދި ވަކި ފިނިހޫނުމިނެއްގައި ބަހައްޓަން ޖެހޭ ކެމިކަލަށް ޚާއްސަ ގުދަންތައް ހެދުމާއި، ގުދަންތަކުގެ ދޮރުތަކަކީ ފަޔާ ރެސިސްޓެންޓް ދޮރުތަކަކަށް ހެދުމަށް ލާޒިމުކޮށްފައިވާއިރު، ގުދަނުގައި ކަރަންޓް ވަޔަރުކޮށްފައި ހުންނަން ޖެހެނީ ކޮންޑިއުޓް ހޮޅިއަށް ލައްވައިގެން ކަމަށް ވެސް ގަވާއިދުގައި ވަނީ ބުނެފައެވެ.\nރާއްޖެއަށް ކެމިކަލް އެތެރެކުރުމާއި ގުދަންކޮށް ވިއްކުމާ ބެހޭގޮތުން ފުރަތަމަ ފަހަރަށް އެކުލަވާލެވުނު މި ގަވާއިދާ ޚިލާފު ވެއްޖެނަމަ، ބޮޑެތި އަދަދުތަކުން ޖޫރިމަނާކުރުމަށް ވެސް ވަނީ ހިމަނާފައެވެ. އެގޮތުން ގަވާއިދުގައި ކަނޑައަޅާ މިންގަނޑުތަކާ އެއްގޮތަށް ލޭބަލް ހަރުކޮށްފައި ނުވާނަމަ 5،000 ރުފިޔާއާއި 20،000 ރުފިޔާއާ ދެމެދުގެ އަދަދަކުން ޖޫރިމަނާ ކުރެވޭނެއެވެ. ގަވާއިދުގެ އެއްވެސް ކަމަކާ ޚިލާފުވެއްޖެނަމަ ޖޫރިމަނާކުރެވޭނީ 50،000ރ. އާ ހަމައަށެވެ.\nޖޫރިމަނާކުރުމުގެ އިތުރަށް ހުއްދަ ހިފެހެއްޓުމުގެ އިޚުތިޔާރު ވެސް ޑިފެންސް މިނިސްޓްރީއަށް ގަވާއިދުގައި ވަނީ ދީފައެވެ. މިނިސްޓްރީން ބޭނުންވެއްޖެ ކޮންމެ ހިނދެއްގައި ކެމިކަލް ގުދަންތައް އިންސްޕެކްޓް ވެސް ކުރެވޭނެއެވެ.\nރާއްޖެއަށް ކެމިކަލް އެތެރެކުރުމާއި ގުދަންކޮށް ވިއްކުމާ ބެހޭ ގަވާއިދެއް ކުއްލިއަކަށް އެކުލަވާލައި އަމަލުކުރަން ފަށާފައިމިވަނީ ހުކުރު ދުވަހުގެ ރޭ ހ. ތިލަފުށިގޭގައި ހުރި ކެމިކަލް ގުދަނެއްގައި ރޯވެ ހަތަރު ގުދަނަކާއި ހަ ގެއެއް އަނދައި ހުލިވެފައި ވަނިކޮށެވެ. މި ހާދިސާއާ ގުޅިގެން ސަރުކާރުން ވަނީ މާލެ ތެރޭގައި ކެމިކަލް ގުދަންކުރުން މަނާކޮށް، ކެމިކަލް ގުދަންތައް ތިލަފުއްޓަށް ބަދަލުކުރުމަށް ނިންމާފައެވެ. އެގޮތުން ތިންމަސް ދުވަސް ތެރޭ މާލޭގައި ހުރި އެފަދަ ގުދަންތައް ތިލަފުއްޓަށް ބަދަލުކުރާނެ ކަމަށް ސަރުކާރުން ވަނީ ބުނެފައެވެ.


America ge enme hagu graduate beynumee raeeskan | Mihaaru\nތަނިޝްގް:އާދަޔާޚިލާފު ވިސްނުން ތޫނު ކުއްޖެއް\nއެމެރިކާގެ އެންމެ ހަގު ގުރެޖުއޭޓްގެ އުންމީދަކީ ރައީސްކަން ކުރުން\n21 އޮކްޓޯބަރ 2016 - 06:33 1 comment\nއުމުރުން އެންމެ 12 އަހަރުގެ ތަނިޝްގް އިބްރާހިމް އަކީ ކެލިފޯނިޔާގެ ސެކްރަމެންޓޯގައި ދިރިއުޅޭ ކުއްޖެކެވެ. އޭނާގެ މައިންބަފައިންނަކީ އިންޑިއާގެ ކެރެލާ ސްޓޭޓުން އެމެރިކާއަށް ހިޖުރަކޮށްފައިވާ ދެމަފިރިންނެވެ.\nއެމެރިކާގެ ކޮލެޖަކުން މިހާތަނަށް ގްރެޖުއޭޓްވި އެންމެ ހަގު ކުއްޖާގެ މަގާމު ތަނިޝްގް އަށް ލިބުމާ ގުޅިގެން އެމެރިކާގެ ރައީސް ބަރަކް އޮބާމާ ވެސް ތަނިޝްގަށް ތަހުނިޔާ ވިދާޅުވެ މެސެޖެއް ފޮނުއްވާފައިވެ އެވެ.\nތަނިޝްގްގެ އުންމީދަކީ 18 އަހަރު ނުފުރެނީސް މެޑިކަލް ޑޮކްޓަރަކަށް ވުމެވެ. އޭނާގެ މި ހުވަފެން ހަގީގަތަކަށް ވުމުގެ ކުލަތައް އަންނަނީ ފެންނަމުންނެވެ. އެމެރިކާގެ ދެ ޔުނިވަސިޓީއަކުން އޭނާއަށް މިހާރު ވަނި ޖާގަ ލިބިފަ އެެވެ. އެއީ ޔުނިވަސިޓީ އޮފް ކެލިފޯނިއާ އާއި ޔޫޗީ ސެންޓަ ކްރޫޒް އިންނެވެ. ނަމަވެސް މި ދެ ތަނުން ކުރެ ދާނީ ކޮން ތަނަކަށް ކަމެއް އަދި ނުނިންމެ އެވެ.\nތަނިޝްގްގެ ބައްޕަ ބިޖޯއީ އަބްރަހަމް އަކީ ސޮފްޓްވެއާ އިންޖިނިއަރެކެވެ. މަންމަ ތާޖީ އަކީ ޖަނަވާރުންގެ ޑޮކްޓަރެކެވެ. އުމުރުން ހަތް އަހަރުން ފެށިގެން އޭނާއަށް ކިޔަވައިދީފައިވަނީ ގޭގަ އެވެ. އަދި މާޗް 2014 ގައި ހައި ސްކޫލް ޑިޕްލޮމާ ފެންވަރު އޭނާގެ ކިބައިގައިހުރި ކަމުގެ ލިޔުމެއް އެ ސްޓޭޓުން ތަނިޝްގް އަށް ދީފައި ވެ އެވެ.\nއެމެރިކަން ރިވާ ކޮލެޖަށް ތަނިޝްގް ވެއްދުމުން ވެސް އޭނާ ހަގު ކަމުން ވަރަށް ގިނަ ޕްރޮފެސަރުން އެ މީހުންގެ ކްލާސްތަކުގައި އޭނާ ބައިވެރިކުރަން ދެކޮޅުހެދި އެވެ. ނަމަވެސް އޭނާއަށް އެހީތެރިވާން އެއް ޕްރޮފެސަރަކު ނިންމި ހިސާބުން ތަނިޝްގަށް ކޮލެޖުގައި ކިޔެވޭ ގޮތް ވީ އެވެ. އަދި މިކޮލެޖުން އެއް ވަނަ ހޯދައި އޭނާ ވަނީ އެންމެން ހައިރާންކޮށްލާފަ އެވެ. ކެލިފޯނިއާގެ ޓީވީ ޗެނަލަކަށް ތަނިޝްގް ދީފައިވާ އިންޓަވިއުއެއްގައި ބުނެފައިވާ ގޮތުގައި އޭނާއަކީ އެ އުމުރުގެ އެހެން ކުދިންނާ އެއްވެސް ތަފާތެއް ހުރި ކުއްޖެއް ނޫނެވެ. ވީޑިއޯ ގޭމް ކުޅުން ފަދަ ކަންތައްތައް ވެސް ވަރަށް ގިނައިން ކުރެ އެވެ. ކިޔަވަން އަބަދު ފޮތް ހިފައިގެން އުޅުމަކީ އޭނާގެ އާދައެއް ނޫނެވެ.\nމިދިޔަ އަހަރު އުމުރުން އެންމެ 11 އަހަރުގައި ތަނިޝްގް ވަނީ ކެލިފޯނިއާ ކޮލެޖުން ތިން އެސޯސިއޭޓް ޑިގްރީ ހާސިލްކޮށްފަ އެވެ. އެއީ ހިސާބު، ސައިންސް އަދި ފޮރިން ލޭންގްއޭޖުންނެވެ.\nތަނިޝްގް ބުނަނީ މެޑިކަލް ޑޮކްޓަރަކަށް ވިޔަސް އެއް ދުވަހަކުން އެމެރިކާގެ ރައީސަށް ވުމަކީ ވެސް އޭނާގެ އުންމީދެއް ކަމަށެވެ.\nއިތުރު ލިޔުންތައް ތައުލީމް އެމެރިކާ ކުޑަކުދިން\nދަރިވަރަކު ހޯމްވޯކް ނުހެދި ސަބަބަށް ބޮޑު ސަމާލުކަމެއް


Salman ge amilla music label eh launch kuranee | Mihaaru\nޑައިރެކްޓަރު ކަބީރް ޚާން (ކ) އާއި ސަލްމާން ޚާން "ޓިއުބުލައިޓް"ގެ ސެޓުގައި\nސަލްމާން އަމިއްލަ މިއުޒިކް ލޭބަލެއް ލޯންޗުކުރަނީ\n11 ޖެނުއަރީ 2017 - 06:20\nމަޝްހޫރު ފިލްމު އެކްޓަރު ސަލްމާން ޚާން މިހާރު ދަނީ އޭނާގެ އަމިއްލަ މިއުޒިކް ލޭބަލެއް ލޯންޗުކުރުމަށް ތައްޔާރު ވަމުންނެވެ. އޭނާގެ އާ ފިލްމު "ޓިއުބުލައިޓް"ގެ މިއުޒިކް ޕްރޮޑިއުސްކުރާނީ މި ލޭބަލުންނެވެ.\nމިޑް ޑޭ ނޫހުގައި ބުނާ ގޮތުން އާ މިއުޒިކް ލޭބަލާ އެކު މިއުޒިކްގެ ހުނަރުހުރި އާ މީހުންނަށް އެރޮނގުން ކުރިޔަށް ދިއުމުގެ ފުރުސަތު ވެސް ސަލްމާން ހުޅުވާލާނެ އެވެ. އެހެންކަމުން ބޮލީވުޑުގައި މިއުޒިކްގެ ރޮނގުން ކުރިޔަށްދާން ބޭނުންވާ ގިނަ ބަޔަކަށް ސަލްމާންގެ މިއުޒިކް ކުންފުނި މެދުވެރިކޮށް އެ ފުރުސަތު ތަނަވަސް ވެގެން ދާނެ އެވެ.\nސަލްމާންގެ ހުރިހާ ފިލްމެއް ބްލޮކްބަސްޓާ ވެއެވެ. އަދި އޭނާގެ ހުރިހާ ފިލްމެއްގެ ވެސް ލަވަތައް އެހާ ރީއްޗެވެ. އެހެންކަމުން "ޓިއުބުލައިޓް"ގެ ލަވަތައް ވެސް އެހާ ރީތިވާނެކަމަށް ބެލެވެ އެވެ.\nކަބީރް ޚާން ޑައިރެކްޓްކުރާ "ޓިއުބުލައިޓް" އަކީ އޭނާ އާއި ސަލްމާން ގުޅިގެން އުފައްދާ ތިން ވަނަ ފިލްމެވެ. މީގެ ކުރިން އުފެއްދި "އޭކް ތާ ޓައިގާ" އާއި "ބަޖްރަންގީ ބައިޖާން" އަކީ ވެސް ބްލޮކްބަސްޓާގެ ދަރަޖަ ލިބިފައވާ ފިލްމު ތަކެކެވެ.\n"ޓިއުބުލައިޓް" އަކީ 1969 ގައި ހިނގި އިންޑިޔާ-ޗައިނާ ހަނގުރާމައިގެ ދުވަސްވަރު އިންޑިއާ ސިފައިންގެ މީހަކާއި ޗައިނާގެ އަންހެންކުއްޖަކާ ދެމެދު އުފެދޭ ލޯތްބެއްގެ ވާހަކަ އެކެވެ. މި ފިލްމުގެ ބަތަލާއަކަށް ހޮވާފައިވަނީ ވެސް ޗައިނާގެ އެކްޓަރެއް ކަމަށްވާ ޒޫ ޒޫ އެވެ.


Viyafaari Bandharah India in 300 Million Dollar Ge Loan Eh\nވިޔަފާރި ބަނދަރަށް އިންޑިއާއިން 300 މިލިއަން ޑޮލަރުގެ ލޯނެއް\nގުޅިފަޅު ބަނދަރު ހެދުމަށް އިންޑިއާގެ އެގްޒިމް ބޭންކުން 300 މިލިއަން ރުފިޔާގެ ލޯނެއް ދޭން ނިންމާފައިވާ ކަމަށް ސަރުކާރުން މިއަދު ބުނެފިއެވެ.\nފޮރިން ޑައިރެކްޓް އިންވެސްޓްމަންޓް (އެފްޑީއައި) ގަވާއިދާބެހޭ ގޮތުން މައުލޫމާތު ދޭން މާގިރި ހޮޓެލްގައި މިއަދު ބޭއްވި ނޫސްވެރިންގެ ބައްދަލުވުމެއްގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން އިކޮނޮމިކް މިނިސްޓަރު ފައްޔާޒު އިސްމާއީލް ވިދާޅުވީ ވިޔަފާރި ބަނދަރު ގުޅީފަޅަށް ބަދަލު ކުރުމަށްޓަކައި ދިރާސާތަކެއް ހަދަން ޖެހިފައިވާ ކަމަށެވެ. އެގޮތުން އެ ދިރާސާތައްވެސް މިހާރު ނިމިފައިވާ ކަމަށް މިނިސްޓަރު ވިދާޅުވިއެވެ. މިނިސްޓަރު ވިދާޅުވީ ގުޅީފަަޅަށް ވިޔަފާރި ބަނދަރު ބަދަލު ކުރުމުގެ މަސައްކަތް މިއަހަރުގެ ފަހު ކުއާޓަރުގައި ފަށާނެ ކަމަށެވެ. މިނިސްޓަރު ވިދާޅުވީ އެ މަސައްކަތުގެ ޑިޒައިން މަސައްކަތް މިހާރު ކުރިޔަށްދާ ކަމަށެވެ.\nމިނިސްޓަރު ފައްޔާޒު ވިދާޅުވީ ވިޔަފާރި ބަނދަރު ގުޅީފަޅަށް ބަދަލުކުރާއިރު އެ ބަނދަރަކީ ޒަމާނީ ފެންވަރުގެ ބަނދަރަކަށް ހެދުމަކީ ސަރުކާރުގެ އަމާޒެއް ކަމަށެވެ. އަދި މާލެ ގުޅީފަޅު ބްރިޖާއި އެކުގައި ބަނދަރުގެ މަސައްކަތްވެސް އެއްކޮށް ނިންމާލާ ގުދަންތައް ބަނދަރަށް ބަދަލު ކުރެވޭނެ ކަމަށް އުއްމީދު ކުރައްވާ ކަމަށް ވިދާޅުވެ ވާހަކަދައްކަވަމުން މިނިސްޓަރު ފައްޔާޒު ވިދާޅުވީ ގުދަންތައް ވިޔަފާރި ބަނދަރަށް ބަދަލު ކުރުމުން ތަކެތީގެ އަގުވެސް ހެޔޮވެގެން ދާނެ ކަމަށެވެ.\nމިނިސްޓަރު ފައްޔާޒު ވިދާޅުވީ ކުރީގެ ރައީސް އަބްދުﷲ ޔާމީންގެ ސަރުކާރުން ވިޔަފާރި ބަނދަރު ބަދަލު ކުރުމަށް ނިންމީ ތިލަފުއްޓަށް ކަމަށެވެ. ނަމަވެސް އެއީ އެންމެ އެކަށީގެންވާ ރަނގަޅު ގޮތެއް ކަމަށް ކެބިނެޓަށް ނުފެންނާތީ އެ މަޝްރޫއު ގުޅީފަޅަށް ބަދަލުކުރީ ކަމަށް ފައްޔާޒު ވިދާޅުވިއެވެ.\nއަދި ވިދާޅުވީ ބަނދަރު ގުޅީފަޅަށް ބަދަލު ކުރަން ކުރީ ސަރުކާރުން "ޕްރިމިލިނަރީ ރިޕޯޓް" ތަކެއް ހަދާފައިވާ ކަމަށެވެ. އަދި ބޭރުގެ ފަރާތްތަކަކަށް އިންވެސްޓު ކުރުމަށް ދޫކޮށްލުމުގެ ގޮތުން ޗައިނާގެ ދެ "ޕާޓީއަކާއި" އެކު އެމްއޯޔޫ ހެދުމަށްފަހު އެޑްވާންސް ފައިސާވެސް ނަގާފައިވާ ކަމަށެވެ. ނަމަވެސް ސަރުކާރުން އެފައިސާތައް އެފަރާތްތަކަށް ދައްކާފައިވާ ކަމަށް ވިދާޅުވިއެވެ.


February7thakuraaruviya nudhinumah elhi fiyavalhu balan Imran aa suvaal kuranee | Mihaaru\nހޯމް މިނިސްޓަރު އިމްރާން އަދި ޕޮލިސް ކޮމިޝަނަރު ހަމީދު. ފެބްރުއަރީ7ތަކުރާރުވިޔަ ނުދިނުމަށް އެޅި ފިޔަވަޅު ބަަލަން އިމްރާންއާ ސުވާލު ކުރައްވަން މަޖިލިހަށް ހުށަހެޅުއްވީ ޖާބިރު.- ފޮޓޯ: ނިޝާން އަލީ/ މިހާރު\nފެބްރުއަރީ7ތަކުރާރުވިޔަ ނުދިނުމަށް އެޅި ފިޔަވަޅު ބަަލަން އިމްރާންއާ ސުވާލު ކުރަނީ\n03 ޖުލައި 2019 - 15:10 30 comments\nމަޖިލިހުގެ ގަވައިދުގައިވާ ގޮތުން ވަޒީރަކާ ސުވާލުކުރާ ނަމަ، އެ ބޭފުޅަކަށް މަޖިލިހުގެ އިދާރާ އިން ބަންދު ދުވަސްތައް ނުލައި 14 ދުވަހުގެ ނޯޓިހެއް ދޭން ޖެހެ އެވެ.\nޖާބިރު މަޖިލިހަށް ހުށަހެޅުއްވި މައްސަލައިގައި ވަނީ ފެބްރުއަރީ 6، 2012 ވަނަ ދުވަހުގެ ރޭ ޣައިރު ގާނޫނީ އަމުރުކުރާ ކަމަށް ބުނެ ފުލުހުންގެ ވެރިންނަށް ކިޔަމަން ނުވި ފުލުހުންތަކެއްގެ މައްސަލަ ހައްލު ނުވުމުން ފެބްރުއަރީ 7، 2012 ގައި ހިނގި ހަމަނުޖެހުންތަކުގައި ނަޝީދު އިސްތިއުފާ ދެއްވި ކަމަށެވެ.\nއަދި ފެބްރުއަރީ 8، 2012 ވަނަ ދުވަހު ރައްޔިތުންތަކެއް ނުކުމެ މާލެ އާއި ބައެއް ރަށްރަށުގެ ޕޮލިސް ސްޓޭޝަންތަކާއި ވެހިކަލްތަކުގައި ހުޅު ޖެހި ކަމަށް މައްސަލައިގައިވެ އެވެ.\nއެހެންވެ، ޖާބިރު ހުށަހެޅުއްވީ ފުލުހުންގެ ތެރޭގައި މިފަދަ ކަމެއް އިތުރަށް ތަކުރާރުވިޔަ ނުދިނުމަށް ގެނެވިފައިވާ ބަދަލުތަކަކީ ކޮބައިތޯ އާއި ފުލުހުންގެ އިމާރާތްތަކުގެ ސަލާމަތަށް އަޅާފައިވާ ފިޔަވަޅުތަކަކީ ކޮބައިތޯ ބެލުމަށެވެ.\nއެ މައްސަލަ އެޖެންޑާ ކުރާނެ ކަމަށް ބެލެވެނީ މި މަހުގެ ފަހުކޮޅެވެ.\nނަޝީދުގެ ވެރިކަން "ބަޣާވާތަކުން" ވައްޓާލީ ކަމަށް އެމަނިކުފާނާއި އެމްޑީޕީން އަބަދުވެސް ތުހުމަތު ކުރެ އެވެ. އެގޮތުން ނަޝީދުގެ ވެރިކަން ބަދަލުވި ގޮތް ބަލައި އެކަމުގައި ބައިވެރިވި މީހުންނާ މެދު ފިޔަވަޅު އަޅަން އެމްޑީޕީގެ މަޖިލިހުގެ ގިނަ މެމްބަރުން ދާދި ފަހުން ވެސް ގޮވައިލި އެވެ.\nފެބްރުއަރީ ހަތެއްގައި ޖުމްހޫރީ މައިދާނަށް އެއްވެ ތިބި ފުލުހުންނާ ބައްދަލުކުރައްވަން އޭރުގެ ރައީސް ނަޝީދު ވަޑައިގަންނަވަނީ. ފައިލް ފޮޓޯ\nފެބްރުއަރީ7ގެ މައްސަލައިގައި އިމްރާން މަޖިލިހަށް ހާޒިރު ކުރާ އިރު، އޭރު ނަޝީދުގެ ވެރިކަމާ ދެކޮޅަށް ބޭއްވި މުޒާހަރާތަކުގައި އެންމެ އިސް ދައުރެއް އަދާކުރެއްވި އެއް ލީޑަރަކީ ވެސް އިމްރާނެވެ. އެގޮތުން އިމްރާން އޭރު ނަޝީދަށް ވަރަށް ބޮޑަށް ފާޑު ވެސް ވިދާޅުވި އެވެ.\nނަޝީދުގެ ވެރިކަން "ބަޣާވާތަކުން" ވައްޓާލީ ކަމަށް އެމަނިކުފާނާއި އެމްޑީޕީން ތުހުމަތުކުރާތީ ކުރީގެ ރައީސް މުހައްމަދު ވަހީދުގެ ގަރާރަކުން ހަމަ އެ އަހަރު ކޮމިޝަނެއް އުފައްދައި ތަހުގީގުކުރި އެވެ. ހަ މަސްދުވަހުގެ މަސައްކަތަށް ފަހު އެ ކޮމިޝަނުން ނެރުނު ރިޕޯޓުގައި ބުނެފައި ވަނީ ނަޝީދު އިސްތިއުފާ ދެއްވުމުގައި ގާނޫނާ ހިލާފް މަޖުބޫރު ކުރުމެއް ނުވަތަ ބިރުދެއްކުމެއް ނެތް ކަމަށެވެ.\nއޭރުގެ ނައިބު ރައީސް ވަހީދު ހަވާލުވެވަޑައިގަތީ ގާނޫނާ އެއްގޮތަށް ކަމަށް ވެސް ރިޕޯޓުގައި ބުނެފައިވެ އެވެ. އެހެންކަމުން އެމްޑީޕީގެ ތުހުމަތުތަކަށް ބާރު ލިބޭ ނުވަތަ ވާގިވެރިވާ އެއްވެސް ހެއްކެއް އެ ކޮމިޝަނުގެ ތަހުގީގަށް ފެނިފައެއް ނުވެ އެވެ. ނަމަވެސް އެމްޑީޕީން އޭރު ވެސް އަދި މިހާރު ވެސް އެކަން ގަބޫލެއް ނުކުރެ އެވެ. އެ ޕާޓީން އަބަދުވެސް ބުނަމުން އަންނަނީ ނަޝީދުގެ ވެރިކަން ވައްޓާލީ ބަޣާވާތަކުން ކަމަށެވެ.\nއިތުރު ލިޔުންތައް ރައީސް މުހައްމަދު ނަޝީދު ރައްޔިތުންގެ މަޖިލިސް މަޖިލީހުގެ މެމްބަރުން މެމްބަރު އަބްދުﷲ ޖާބިރު (ކާށިދޫ) އިމްރާން އަބްދުﷲ، ހޯމް މިނިސްޓަރު ފެބްރުއަރީ 7


Kuru Vaahaka - Vilaathakahvure uhugai\nޒިޔާންގެ އިނގިލިތައް ފޭވެގެން ދިއުމާއެކު ސަމާގެ ހިމަހިމަ އިނގިލިތައް ވަދެ ހުދުހަމުގައި ހޫނުކަން އުފައްދާލި އެވެ. ބުލޫ ސަފަޔާ ޖަހާފައިވާ އަގު ބޮޑު ދެ އަނގޮޓި ބައްދަލުވެ ވިދާ ބަބުޅައިގަތެވެ.\n"އުމް!" މިނިއައިން ޖަރީކޮށްފައިވާ މުޅިން ހުދު ކުލައިގެ ލޭސް ފޮތީގެ ވެޑިންޑްރެސްގެ ތެރެއިން ސަމާގެ ހިމަ ހަށިގަނޑު ވާންވެ މައްޗަށް އުފުލުނެވެ.\n"ވައިގެ ތެރެއަށް މަރުހަބާ" ޖަހާފާއިވާ ދިދައެއް ވިހުރެމުންދިޔަ "އޯޝަން އެއާ" ގެ ބޯޓަށޑް ފުރަތަމަ އެރީ އަތުގުޅާލައިގެން ތިބި ޒިޔާނާއި ސަމާ އެވެ. ދެން އެރީ ގާޒީއާ ހެކި ވެރިންނެވެ. އޭގެ ފަހަތުން ޒިޔާނާއި ސަމާގެ ދެ އާއިލާގެ މީހުންނާއި ނޫސްވެރިންނާއި ފޮޓޯ ނަގާ މީހުންނެވެ. ބޯޓުގެ 44 ގޮނޑި ވަރީ ފުރިފަ އެވެ.\nވައިގެ ތެރޭގައި ބޯޓު އުދުހެން ފެށުމާއެކު ޒިޔާނާއި ސަމާ ހިތް ބޯޓުގެ ބޭރުން ފެންނަ މަންޒަރުތަކުން ފުރާލި އެވެ. ދޮން ފަޅުތަކާއި ނޫ ވިލުތަކާއި ފެހި ރަށްތައް، މާސިންގާ ގަދަނޫ ކަނޑުމަތީގައި ކިހާ ތަރުތީބު ހެއްޔެވެ؟ އިރުކޮޅެއް ފަހުން ބޯ ވިލާގަނޑެއްގެ ތެރެއަށް ބޯޓު ވަދެ ތެޅިގަތުމާ އެކު ހިތްގައިމު މަންޒަރު ހަޑިކޮށްލައިފި އެވެ.\nވިލާތަކުގެ ތެރޭގައި ބޯޓު ދަތުރުކުރަމުން ދިޔައިރު ކައިވެނީގެ ރަސްމިއްޔާތު ހިނގަން ފަށައިފި އެވެ. ވަށައިގެން އަންނަ ކެމެރާގެ ފްލޭޝް އަލި، ސަމާ އާއި ޒިޔާންގެ ލޮލަށް މެދުނުކެނޑި އުނދަގޫ ކުރަމުންދިޔަ އެވެ. "ވައިގެ ތެރޭގައި ކައިވެންޏަށް މަރުހަބާ" ޖަހާފައިވާ ކުލަކުލައިގެ ކަރުދާސް ކޮޅަތައް ބޯޓުގެ ތެރޭގެ އެކި ދިމާއިން އެނބުރެމުން އައިސް ބޮލަށާއި ގަޔަށް ފައިބަމުން ދެ އެވެ. ބައެއް ކަރުދާސްތައް ވިލާ ކޮޅުކޮޅުހެން އުދުހެމުން ދެ އެވެ.\nޒިޔާން އާއި ސަމާގެ ކައިވެންޏަށްފަހު ވެސް ބައިގަޑިއިރު ބޯޓު އުދުހުނެވެ. ބައެއް ފަހަރަށް ވަރަށް އުހަށް ދަތުރުކުރެ އެވެ. ބައެއް ފަހަރަށް ހީވަނީ ދެންމެ ތަނެއްގައި ޖައްސަން އުޅެނީ ހެނެވެ.\n"ހެޕީތަ؟ އަހަރެން ވައުދު ވީމެއްނު ވައިގެ ތެރޭގައި ކައިވެނި ކުރަން، އެކަން މިނިމުނީ،" ސަމާގެ ކޮލުގައި ހިފާލި އެވެ.\n"ޖުނޭމެންގެ ކައިވެނި ކަނޑު އަޑީގައި! އަހަރުމެން އުޑުމަތީގައި!"\nޖުނޭއާ ހުނޭފަކީ ޒިޔާން އާއި ސަމާއާ އެކު އެސްއީސީގައި ކިޔަވަން އުޅުނު ދެ ރައްޓެހިންނެވެ. އެމީހުން ކައިވެނި ކުރީ ވޭލް ސަބްމެރީންގައި ކަނޑު އަޑީގަ އެވެ. އެއީ ތާރީޚީ ދުވަހެކެވެ.\nބޯޓު ޖައްސައިފި އެވެ. އެންމެން މާލެ ވެސް އަތުވެއްޖެ އެވެ. ހުރިހާ އެންމެން ތިބީ ކާމް ހޮޓަލުގެ ލޮބީ ތެރޭގަ އެވެ. ސަމާ އާއި ޒިޔާން އާ ސަލާން ކުރުމަށްފަހު ފަހަރަކު މީހަކު ނުކުމެގެން ދެ އެވެ.\nތަންކޮޅެއް ދުރުގައި ސަމާގެ މަންމަ ހުއްޓެވެ. ޝަރީފާ ވިސްނަނީ އެވެ. އެތައް ދުވަހަކަށްފަހު ސަމާ، އޭނާއާ ދުރައް ދާތީ ހިތް ރޮނީ އެވެ. އޭނާއާ ދުރުވެ ފިރިމީހާއާ ގާތްވަމުން ދާތީ އެވެ.\nޝަރީފާ ހިތް ބުނެ އެވެ: ބޮޑެތި ކަންތައް ކުރިމަތިވީމާ އަހަރެންގެ ސަމާ ހާސްވެ އެވެ. އެކަމަކު މިއަދު ބަލައިލާށެވެ. އެހެރަ އުފަލުން ނަށަނީ އެވެ. ކައިވެނި ކުރީ ވިލާތަކުގެ ތެރޭގަ އެވެ. އާ ކައިވެނީގެ ފުރަތަމަ ރޭ ހޭދަ ކުރާނީ މި އުސް ހޮޓަލުގަ އެވެ. އުފަލަށްޓަކައި މިތާ ޓެރަސް ވަނީ ކުއްޔައް ހިފާފަ އެވެ. ދެން ދިރިއުޅެން ދާނީ އަދި މިއަށް ވުރެ އުސް އިމާރާތަކަށެވެ. ބަލައިބަލާށެވެ. އެހެންޏާ އެއީ ކިރިޔާ އުސްތަނަކަށް އަރަން ޖެހުނަސް ބިރު ގަންނަ ކުއްޖެކެވެ. ކިހާ ބޮޑު ބަދަލެއް ހެއްޔެވެ؟ އަހަރެންގެ ސަމާއަކީ ބޮޑުވާން ބޭނުންވި ކުއްޖެއް ވެސް ނޫނެވެ. ތަސައްރަފް ފުރުނު ދުވަހު ވެސް ރޮއެރޮއެ ހަލާކުނުވީ ކިރިޔާ އެވެެ. ދަތް ފެޅި ދުވަސް ވަރު ގާތުން ދިން އިރު އަހަންނަށް ތަދު ކުރި ފަދައިން ބޮޑު ނުވާންވެގެން ނިޔަފަތި ތަކުން އަހަންނަށް ތަދު ކުރަމުން ދިޔައީ ހިތު ޖެހިފަ އެވެ. އެވަރަށް ގިސްލެވުނެވެ. އެކަމަކު މިހާރު ބަަލައިބަލާށެވެ. އަހަރެންގެ ސަމާ އެހެރީ ބޮޑުވެފަ އެވެ. އެއީ މީހއްގެ އަންބެކެވެ.\n"މަންމާ" ސިޑިން އަރަމުން ފަހަތަށް އެނބުރި ސަމާ ގޮވާލި އެވެ. ދުވެފައި އައިސް މަންމަގެ ގައިގައި ބައްދާލި އެވެ. އިރުކޮޅަކުން މަންމަ ވެސް ހިނގައްޖެ އެވެ.\nއެންމެން ގޮސް އަވަދިވުމުން ޒިޔާނާއި ސަމާ ގޮސް ކޮޓަރި އަށް ވަދެއްޖެ އެވެ. މުއްސަނދި ކޮޓަރި އެކެވެ. ރީތި ބޮކިތަކާއި ބޮޑު ތަސްވީރެކެވެ. މާސިންގާ ވޯޓާ ބެޑެވެ. މުޅި އެނދު ޒީނަތްތެރިކޮށްފައިވަނީ ފިނިފެންމަލުގެ ފިޔައިންނެވެ. ފައިލާ ކޮޅުގައި "ވެލްކަމް ޓު ހަނިމޫން" އަޅާފައިވެ އެވެ.\n"ވާވް! ހާދަ ރީއްޗޭ!" ސަމާ ޒިޔާންގެ ގައިގައި އޮޅުލައިގަތެވެ. ޒިޔާން ދޮރު ލައްޕާލި އެވެ.\nއަރާމު ތަންމަތީގައި ނިދާލުމުގެ ކުރިން ޒިޔާން އާއި ސަމާ ވެސް ބޭނުންވީ ޓެރަސް މައްޗަށް ދާށެވެ. ތަރިތަކުގެ ރިހި އަލިން ފެންވަރާލާށެވެ. ހަނދުވަރުގެ އަލީގައި ސާމާސާ ކޮށްލާށެވެ.\nޒިޔާނަކީ އިރުހަނދާ ތަރިތަކާ ހެދި މޮޔަވާ މީހެކެވެ. ޒިޔާނާ އެކު އުޅެއުޅެ ސަމާ ވެސް ހުންނަނީ އެގޮތް އާދަވެފަ އެވެ. ވައިގެ ތެރޭގައި ކައިވެނި ކުރަން ނިންމީ ވެސް އެހެންވެ އެވެ.\nޓެރަސް މައްޗަށް އެރުމާއެކު ހަނދުގެ އަލިން ކުލަތައް މަސްހުނި ވެފައިވާ ވިލާ ފޮތިތައް ސަމާއާ ޒިޔާނަށް މަރުހަބާ ކިޔެވެ. އުޑުމަތީގައިވާ ކޮންމެ ވިލާ ކޮޅެއް ޒިޔާނަށް ހީވީ ސަމާ ހެނެވެ. އެއީ ކިހާ ހެއްވާ ކަމެއް ހެއްޔެވެ؟\nއުޑުގައިވާ ވިލާތައް ފިޔަވައި ބޭނުން އެއްޗެއްގެ ސިފަ އަންނަ އެއްޗެއް ނުހުރެ އެވެ. ބޭނުމިއްޔާ ބޮޑު ވިލާގަނޑަކުން އަންހެން ކުއްޖެއްގެ ތުންފަތް ވެސް ސިފަ ކުރެވިދާނެ އެވެ.\n"ބަލާބަލަ ހަނދު ކިހާ ރީތި. އެނގޭތަ ކާއިނާތުގައި އެކަހަލަ އެތައް ހަނދެއް ވޭ. މި ފެންނަނީ އެންމެ ހަނދެއްގެ ހަނދުވަރު. ތަރިތައް ވެސް އެހާގިނަ،"\n"ކިހިނެތް އެނގޭނީ؟" ސުވާލު ކުރަމުން ސަމާ ޒިޔާނާ ގާތްވެލި އެވެ.\n"މި ކާއިނާތުގެ އަޖާއިބުތަކުގެ ހިލަން އަހަރެމެންނަށް ނުވި ކަމުގައި ވިޔަސް މި ނިޒާމުގެ ހަރުދަނާ ސިއްރުތަކުގެ ކޮންމެވެސް މިންވަރެއް ސައިންސްވެރިން ވަނީ ހޯދާފަ.\nގާތްގަނޑަކަށް ހަތަރު ބިލިއަން އަހަރަށް ވުރެ ދޮށި ކަމަށް ބުނާ މި ދުނިޔޭގައި އަހަންނާއި ސަމާ ފިކުރެއްނެތި އުޅުނަސް ދުނިޔެއާ އެތައް ބިލިއަން އަލި އަހަރުތަކެއްގެ ދުރުގައި ހިނގާ ގުދުރަތީ ބޮޑެތި ހާދިސާތަކަށް ސައިންސްވެރިން ފިކުރު ހިންގާ. އެންމެ ފަހުން ފެނުނު އަޖާއިބަކީ ގާމާ ދޯދި ގޮވުމާއި ތަރިތަކުގެ އުފެދުމާ ހުރި ގުޅުން."\n"އެއީ ކޯންޗެއް؟" ސަމާގެ ޝައުގުވެރިކަން ބޮޑުވަމުން ދިޔަ ވަރަކަށް ޒިޔާން ސަމާ ގޮވައިގެން ތަރިތަކުގެ އާލަމުގައި އުދުހެމުން ދިޔަ އެވެ.\n"އެއީ ކާއިނާތުގެ ހިރަފުހާއި ގޭހުގެ ބައިތަކުގެ ތެރެއިން ދަތުރު ކުރާ އެއްޗެއް. ނޫނީ ތަރިތައް އުފެދޭ ސަރަހައްދުތައް ދައްކައިދޭ ނިޝާންތަކެކޭ ވެސް ބުނެވޭ."\n"އެހެންތަ! ކޯންޗަކަށް އަލި އަހަރު ތަކޭ ތިކިޔަނީ؟"\n"އަލި އަހަރަކީ އަހަރެއްގެ ތެރޭގައި އަލި ދަތުރުކުރާ ދުރުމިން. އެއީ ގާތްގަނޑަކަށް ހަ ޓްރިލިއަން މޭލު."\n"ބަލާ، އެހެރަ ސަޅި ތަރިއެއް. ފިޔަވެސް އެބަޖަހާ، ކުލަ ވެސް އެބަ އަރާ." ސަމާ ހީވީ ކުޑަ ކުއްޖެއް އުޅުނުހެނެވެ.\n"އެ ތަރި ފިޔަ ޖަހާހެން ސަމާއަށް ހީވަނީ ވައިގެ ބާނިތަކާ އެކުވެގެން އަންނަ އަލީގެ ލނެބުންތައް ސަމާގެ ލޮލަށް ފެންނަ ގޮތުން. އެނގޭތަ؟ ތަރިތަކުގެ ދައުރު ވުމާއު އިންސާނުންގެ ދިރިއުޅުމާ ގުޅުން ހުންނަ ކަމަށް ގަބޫލު ކުރާ ތިއަރީއެއް އެމެރިކާގެ ފަލަކީ އިލްމު ވެރި އެއް ކަމަށްވާ އެޑްވިން ހަބްލް ވަނީ ހާމަކޮށްފަ. އެއީ ކާއިނާތުގައިވާ ތަރިތައް ދުނިޔެއާ ދުރަށް ޖެހެުންދާކަން ސައިންސްގެ އެހީގައި ހާމަކޮށްދިން އިލްމުވެރިޔާ. ހަބްލް ޓެލެސްކޯޕަށް ނަން ދީފައިވަނީ އޭނާގެ ނަމުން،" އުޑު މައްޗަށް ބަލަހައްޓައިގެން ހުރެ ތަރިތަކުގެ ވަނަވަރު ޒިޔާން، ސަމާއަށް ކިޔައިދެމުން ދިޔައީ ޝައުގުވެރިކަމާ އެކުގަ އެވެ.\n"ޒިޔާން ވަރަށް މޮޅު."\n"މޮޅުތަ؟" ޒިޔާން ވެސް ކުރީ ސުވާލެކެވެ.\n"އާން! އެހެންވިއްޔާ ބުނެބަލަ އުޑުގައިވާ އެންމެ އަލިގަދަ ތަރިއަކީ ކޮބާ؟ ކޮން ތަރިއެއް ދުނިޔެއާ އެންމެ ގާތީ؟" ޒިޔާން ކައިރިއަށް ޖެހިލުމަށްފަހު ސަމާ މުޅި އުޑުމަތި ބަލައިލި އެވެ. ޒިޔާން ވެސް ހީނލި އެވެ. ދެން ސަމާގެ އަތުގެ މުލައްދަނޑީގައި ހަނދާ ދިމާއަށް އަތް އުފުލާލި އެވެ.\n"ހުރިހާ ތަރިތައް ވެސް ފަނާވާނެ. ތަރިއަކީ ނެތިދާ އެއްޗެއް. ތަރިތައް ފަނާވުމުން އާ ތަރިތައް އުފަން ވާނެ. އެެންމެ އަލިގަދަ ތަރިއަކީ 'ސައިރަސް'. އެތަރި ހުންނާނީ ދުނިޔެއާ 8.8 އަލި އަހަރު ދުރުގައި. ދުނިޔޭގެ އެންމެ ދެކުނު ބިތުގައި ހުންނާނީ ވެސް ވަރަށް އަލިގަދަ ތަރިއެއް އެއީ 'ޕޮލާރިސް'. އެންމެ ކައިރީގައި އިންނާނީ 'ޕްރޮކްސިމާ'. އިތުރު ސުވާލެއް އެބައޮތްތަ؟" ސަމާއާ ދިމާއަށް އެނބުރިލަމުން ޒިޔާން ސަމާގެ ކޮލުގައި އަތުން މަޑުމަޑުން ޖަހާލި އެވެ.\n"ދެން ނެތް ސުވާލެއް."\n"އެހެންވިއްޔާ ހިނގާ ރޫމަށް." ސަމާ ގޮވައިގެން ޒިޔާން ޓެރަސް މަތިން ހިނގައިގަތެވެ. އިރުކޮޅަކުން ތިބީ ރީތި ކޮޓަރީގެ ތެރޭގަ އެވެ.\nސަމާ ހުރީ ކޮޓަރީގެ ތެރޭގައި ކޮޅަށެވެ. ޒިޔާން އިނީ އެނދުގައި އިށީނދެލައިގެނެވެ. އެކަކު އަނެކަކަށް މިލްކުވުމުން ދެ މީހުންނަށް ވެސް އެއް އިހުސާސެއް ކުރަނީކަން ނޭނގެ އެވެ. ޒިޔާން އާއި ސަމާ ވެސް ވަނީ ހިނިތުންވެފަ އެވެ.\nސަމާ، ޒިޔާނާ ދިމާއަށް ހިނގަން ފެށިއިރު ޒިޔާން އިނީ ކަޅި ޖަހާ ނުލައި ބަލާށެވެ. އަގު ބޮޑު ވެޑިން ޑްރެސްގައި ސަމާ ހީވަނީ އަސްލު އިސްކޮޅަށް ވުރެ ވެސް ދިގުހެނެވެ. ލޮލުގައިވާ ވިދުމާއި ތުންފަތުގައިވާ ހިނިތުންވުމާއި ކޯތާފަތުގައިވާ ފިޔާތަށިކުލަ އެކުވެގެން ޒުވާން ކަމުގެ ތާޒާކަން ޒިޔާންގެ ހުރިހާ ހިއްސުތަކުގައި ވަކި ހިއްޕާލައިފި އެވެ.\n"ސަމާ ތީ ވާގޯ އެއްނު؟ ސަމާމެންގެ މިޒާޖާ ތަރިތަކުގެ ގުޅުން ފުރިހަމަވާން ފަށާނީ އުމުރުގެ ވަކި ހިސާބަށް ދިޔައިމަ. ތި ރާހީގެ ފިރިހެނުންނަކީ ވަރަށް އިޝްގީ ބައެއް. ލޯބީގައި އެމީހުން އެދުންވެރިކަން ބޮޑުވާނެ. ލޯތްބަށް އެދޭނީ ވަރަށް ބޮޑަށް. ވާގޯ ރާހީގެ ދެ ޖިންސަށް ވެސް އެންމެ އުފާވެރިވާނީ ނޮވެމްބަރު. ވާގޯ އާ އެންމެ ގުޅޭނީ ސްކޯޕިއޯ." ސަމާ އައިސް ޒިޔާންގެ ކައިރީގައި ޖެހި ފިތިގެން އިށީނެވެ. އެނދުން ފޭބުމަށްފަހު ސަމާގެ ކުރިމަތީގައި ޒިޔާން އިށީނެވެ.\n"ތިހެން އިންނައިރު ވަރަށް ރީތިކޮށް ސަމާ ކުރަހާ ލެވިދާނެ،" ސަމާ ހަމައެކަނި ހީލި އެވެ.\n"މިހާރުވެސް ކުރެހިދާނެ. ތިގޮތަށް އިނދޭ ތިހެނެއްނޫނޭ..!" ޒިޔާން ސަމާ ވެޑިން ދްރެސްގެ މޭމަތިން އައްސާލާފައިވާ ޓައީ މޮހެލި އެވެ. ފައިގެ ކުޑަކަޅުވާއިން ތިރި ފެންނަ ގޮތަށް ވެޑިން ޑްރެސް އުފުލާލި އެެވެ. ސަމާ ވަރަށް ދޮނެވެ. އެހާ އޮމާނެވެ. ސަމާގެ ފަން އިސްތަށިގަނޑު ވާތު ކޮނޑުމަތިން ކުރިމައްޗަށް ލައިދިނީ ވެސް ޒިޔާނެވެ. ސަމާ އިނީ ގުޑައި ވެސް ނުލާ ޒިޔާންގެ މޫނަށް ބަލަހައްޓައިގެނެވެ.\n"ތިއުޅެނީ ކުރަހަންތަ؟" ސަމާ އިނީ ވަރަށް ލަދުންނެވެ.\n"މިހާރު ވަރަށް ރީތި ތިހެން އިނދޭ، ދެން ލޯމަރާލާ. އުހުނ! އެބަ ތެޅުވޭ..ބޮޑަށް ލޯމަރާ." ސަމާ ލޯ މަރާލުމުން ޒިޔާން އިނގިލިތައް ސަމާގެ ކަނދުރާ މަތިން ގެންގޮސް ރީތި ލަފުގެ ލޯލިތައް މަތީގައި ކާއްތާލި އެވެ. މަސްތުގައި ސަމާ ގެ ލޯ ކުރިޔަށް ވުރެ ވެސް ބޮޑަށް މެރުމުން ހީވީ ފޮޓޯ ގަނޑެއް ހެނެވެ.\n"ވަރަށް ރީތި!" ސަމާއާ ދިމާއަށް ޒިޔާން ފުންކޮށް ބަލައިލި ވަގުތު ސަމާ ލޯ ހުޅުވާލި އެވެ. އޭރު ޒިޔާން އިނގިލިތައް ސަމާގެ ފެހި ކުލައިގެ ލަފު މަތިން ވީއްލެނީ އެވެ.\n"ކޮބާ؟" ސަމާ މޭމަތީގައި އަތް އަޅަމުން ބުންޏެވެ.\n"ނިމުނީ" ދެ އަތް ދައްކާލަމުން ޒިޔާން ބުންޏެވެ.\n"ކޮންތާކު ކުރެހީ؟" ސަމާ އިނީ ހެވިފަ އެވެ.\n"ވިންދުތައް ހިތުގެ އެތަން މިތާގައި ސަމާގެ ފޮޓޯ ކުރަހައިފިން. ބަލަން ބޭނުންތަ؟" މޭ މަތީގައި އަތް ޖައްސާލަމުން ޒިޔާން ބުންޏެވެ.\nއާނ! މިހާރު ފެނިއްޖެ. ވަރަށް ރީތި. ޒިޔާންގެ މޭ އިރާލައިގެން ބެލީ." ސަމާ އާއި ޒިޔާން ވެސް ދިޔައީ ހެމުންނެވެ.\nއެނދުމަތީގައިވާ ފިނިފެން މަލުގެ ފިޔަތައް މަތީގައި ސަމާ އާއި ޒިޔާން އުޅުނީ ނިމުމެއް ނެތް އީދެއްގެ ތެރޭގަ އެވެ. އެކަކު އަނެކަކުގެ ބޮލަށް ފިޔަތައް އަޅަމުންދިޔަ ވަރަކަށް ހިއްސުތައް ދެމި ހަށިގަނޑުގައި ކަރަންޓުގެ ރާޅު އުފެދެމުންދިޔަ އެވެ. ދެ މީހުން ގާތްވަމުން ދިޔަ އެވެ. ކޮޓަރީގެ ހުދު އަލި، މަޑު ރަތް އައްޔަކަށް ބަދަލުވެ، ބޮޑު ވޯޓާ ބެޑުގައި ދުއްވަމުން ދިޔަ ރާޅުބާނި ހަލުއި ވަމުންދިޔަ އެވެ.\nއެނދު މަތީގައި ދެ ގަޑިއިރަށް ވުރެ ވެސް ގިނަ ވެއްޖެ އެވެ. ސަމާ ވަރުބަލި ވެއްޖެ އެވެ. ޒިޔާންގެ އެސްފިޔަތައް ބަރު ވެއްޖެ އެވެ. ފިތި ބާރު ވެގެން ތިބެ ޒިޔާން އާއި ސަމާ މަރު ނިދީގައި ނިދައިފި އެވެ.\n"ޔްރޮނޯޓިކް ސްޕޭސް އޭޖެންސީ" ން ފައްސަތޭކަ މިލިއަން ޑޮލަރުގެ ޓިކެޓެއް ގަތުމާއެކު ޒިޔާން އާއި ސަމާ ގްރެވިޓީއަށް ހާއްސަ ޓްރޭނިންތައް ހަދައި ދުނިޔެ ވަށާ ބުރު ޖަހަމުންދާ ހޮޓަލުގެ ތެރެއަށް ދެ މީހުން ދެމި ގަތެވެ.\nސަތޭކައަށް ވުރެ ގިނަ ކޮޓަރި ހުންނަ ވައް ބޯޅައެއްގެ ސިފައިގައިވާ ހޮޓަލުގައި ހަނީމުން ހަދަމުން ދިޔައިރު ޒިޔާނާއި ސަމާ އެންމެ ޝައުގުވެރިވީ ކުޑަދޮރުތަކުން ބޭރު ބަލާށެވެ.\n"ހުޅުވާލަންތަ؟" ސަމާ ބުންޏެވެ.\n"އުހުނ!ހުޅުވާލާ ވަގުތު މުޅި ޖަށްވުގެ ތެރޭގައި ހޮޓާ ކުދިކުދިވެގެންދާނެ،"\n"ޒިޔާން! ކީކޭ ތިކިޔަނީ. އޭ، އޭއި، ތެދުވެބަލަ އިރު އަރައިފިއޭ،" ކޮޓަރީގެ ކުޑަ ދޮރު ހުޅުވާލުމަށް ފަހު ސަމާ ޒިޔާނަށް ގޮވައިލި އެވެ. ސަމާ ހީކުރީ ޒިޔާނު އޮތީ ހޭލާ ކަމަށެވެ. އެކަމަކު ދެއްކި ވާހަކައިން އޭނާ އޮތީ ނިދާފައިކަން އެނގުނެވެ.\n"ހުވަފެނުގައި އަހަރުމެން އުޅުނީ ޖައްވީ އުޅަނދެއްގެ ތެރޭގައި،" ބެޑު ކަވަރުން ސަލާމަތްވެ ސަމާގެ ގައިގައި ބައްދާލަމުން ޒިޔާން ބުންޏެވެ. އާ ކައިވެނީގެ އުފާވެރި ރެއަށް ފަހު ގެއަށް ދިއުމުގެ ކުރިން ޒިޔާން އާއި ސަމާ އިރުގަނޑަކު އެގޮތުގައި ތިއްބެވެ.


Gaumee beach volley mubaaraai anna mahu\nފޮޓޯ: އޮލީމްޕިކް ކޮމިޓީ..\nގައުމީ ބީޗްވޮލީ މުބާރާތް އަންނަ މަހު!\n25 ޖެނުއަރީ 2021 - 21:01:21\nގައުމީ ބީޗް ވޮލީބޯޅަ މުބާރާތާއި، ބީޗް ވޮލީ ގައުމީ ލީގުގެ އިތުރުން މޯލްޑިވްސް އޯޕަން ބީޗް ވޮލީބޯޅަ މުބާރާތް އަންނަ މަހު ފަށަން ތާވަލުކޮށްފި އެވެ.\nވޮލީބޯލް އެސޯސިއޭޝަން އޮފް މޯލްޑިވްސްއިން މިއަދު ނެރުނު އިއުލާނުގައި ބުނެފައިވަނީ، މި ތިން މުބާރާތް ބޭއްވުމަށް ހަމަޖެހިފައިވަނީ އަންނަ ފެބްރުއަރީ މަހުގެ 10 ވަނަ ދުވަހުން އޭޕްރީލް މަހުގެ 10 ވަނަ ދުވަހުގެ ނިޔަލަށް ކަމަށެވެ.\nއަދި މުބަރާތުގައި ބައިވެރިވުމުގެ ފުރުސަތު މިހާރު ވަނީ ހުޅުވާލާފައެވެ. އެގޮތުން މުބާރާތުގައި ބައިވެރިވާން އެދުމުގެ އަދި ޓީމް ލިސްޓު ހުށަހެޅުމުގެ ސުންގަޑިއަކީ އަންނަ ފެބްރުއަރީ މަހުގެ4ވާ ބުރާފަތި ދުވަހުގެ 12:00 ގެ ކުރިން ކަމަށް އިއުލާނުގައި ވަނީ ބުނެފައެވެ.\nބީޗްވޮލީ ގައުމީ މުބާރާތާއި ގައުމީ ލީގުގެ އިތުރުން މޯލްޑިވްސް އޯޕަންގައި ވެސް އަންހެން އަދި ފިރިހެން ޑިވިޝަންގެ ކުޅުން ކުރިއަށްދާނެއެވެ. އަދި މި މުބާރާތްތަކުގެ މެޗުތައް ކުޅުމަށް ހަމަޖެހިފައިވަނީ ހުޅުމާލޭ ރެޑްބުލް ބީޗް ވޮލީބޯލް ކޯޓު އަދި މާލެ ބީޗް ވޮލީބޯލް ކޯޓުގައެވެ.


SunOnline: Corona Virus dhiraasaa kurumah Inter in eheevany\nޢަބްދުﷲ އައިމަން 05 Mar 2020, 13:24\nއިންޓަ މިލާނުން ވަނީ ކޮރޮނާ ވައިރަސް ދިރާސާ ކުރުމަށް އެހީތެރިވުމުގެ ގޮތުން 100،000 ދިނުމަށް ނިންމާފައި ---\nޗައިނާގެ ވޫހާން ސިޓީއިން ފެތުރިގެން އައި ނުރައްކާތެރި ކޮރޯނާ ވައިރަސް (ކޮވިޑް-19) ގެ ދިރާސާތައް ކުރުމަށް އިޓަލީގެ އިންޓަމިލާނުން ބޮޑު އެހީތެރިކަމެއް ދިނުމަށް ނިންމައިފި އެވެ.\nޗައިނާ އިން ޑިސެމްބަރު މަހު ފެނުނު މި ބަލި ޔޫރަޕުން އެންމެ ބޮޑަށް ފެތުރިފައިވަނީ އިޓަލީގަ އެވެ. އެ ގައުމުގެ 2500 އަށް ވުރެ ގިނަ މީހުންނަށް ޖެހި، 79 މީހަކު ވަނީ މަރުވެފަ އެވެ. އެއާ އެކު އެގައުމުގެ ލީގުގެ ބައެއް މެޗުތައް ކެންސަލް ކޮށްފައިވާއިރު އަނެއްބައި މެޗުތައް އޭޕްރީލްގެ ނިޔަލަށް އެއްވެސް ސަޕޯޓަރެއް ދަނޑަށް ނުވައްދާ ކުޅުމަށް ވަނީ ނިންމާފަ އެވެ.\nއެއާ އެކު ކުޅުންތެރިންނަށާއި، ކުލަބުތަކަށް ބޮޑެތި ގެއްލުންތަކެއް ވަމުން އަންނަ އިރު އިޓަލީގެ އެންމެ ދުވަސްވީ އެއް ކުލަބު ކަމަށްވާ އިންޓަ މިލާނުން ވަނީ އެގައުމުގައި ހުންނަ ސަކޯ ހޮސްޕިޓަލަށް ކޮރޮނާ ވައިރަހުގެ ދިރާސާތައް ކުރުމަށް އެހީތެރިވުމަށް ނިންމާފަ އެވެ. އެގޮތުން އެ ހޮސްޕިޓަލްގެ ބަޔޮމެޑިކަލްއާއި ކްލިނިކަލް ސައެންސްގެ ޑިޕާޓްމެންޓަށް 100،000 ޔޫރޯ ދިނުމަށް ނިންމާފައިވާ ކަމަށް އެކުލަބުން ވަނީ ބުނެފަ އެވެ.\nއިޓާލިއަން ކަޕުގެ ސެމީ ފައިނަލުގެ ދެ ވަނަ ލެގުގައި ރޭ ޔުވެންޓަސްގެ ދަނޑުގައި އެ ޓީމާއި އޭސީ މިލާން ކުޅެން ހަމަޖެހިފައި އޮތް މެޗު ވަނީ ފަސްކޮށްފި އެވެ.\nކުރިން ރާވާފައި އޮތީ، ވައިރަހުގެ އަސަރުކޮށްފައިވާ ސަރަހައްދުތަކުގެ ރައްޔިތުން ފިޔަވައި އެހެން ހިސާބުތަކުގެ މީހުންނަށް ވަދެވޭ ގޮތަށް ކުޅޭށެވެ. އެކަމަކު އެއީ ރައްކާތެރި ގޮތެއް ކަމަށް ނުވާނެ ކަމަށް ތަޖުރިބާކާރުން ދިޔައީ ބުނަމުންނެވެ. އެހެންވެ އެއްވެސް ސަޕޯޓަރަކު ނުވައްދާ ކުޅޭ ގޮތަށް ނިންމަފާނެ ކަމަށް ބެލެވިފައި އޮއްވާ ރޭ ކުއްލި ގޮތަކަށް ނިންމީ މެޗު ފަސްކުރާށެވެ.\n"މި ދަނޑިވަޅުގައި މި ކުލަބުން އެންމެ މުހިއްމު ކަމެއްގެ ގޮތުގައި ބަލާނީ ކުޅުންތެރިންނާއި ސަޕޯޓަރުން އަދި މުޅި ގައުމުގެ ހުރިހާ ރައްޔިތުންގެ ސަލާމަތާއި ރައްކާތެރިކަމަށް." އިންޓަގެ ރައީސް ސްޓީވެން ޝެންގެ ވަނީ ބުނެފަ އެވެ.\nވައިރަސް ޖެހުނު މީހުންގެ އަދަދު 93،000 އަށް ވުރެ މައްޗަށް އަރާފައިވާއިރު އޭގެ ތެރެއިން މަރުވި މީހުންގެ އަދަދު މިހާރު ވަނީ 3،000 އަށް ވުރެ މައްޗަށް އަރައިފަ އެވެ. އަދި ޗައިނާއާ އަޅާ ބަލާއިރު، އެ ވައިރަސް އެހެން ގައުމުތަކުގައި މިންވަރު އެތައް ގުނައެއް މިހާރު ވަނީ އިތުރުވެފަ އެވެ.


ރަސްފަރީގެ ފަރަށާއި ގުދުރަތީ ނިޒާމަށް ބޮޑު ގެއްލުމެއް، މައްސަލަ ދަނީ ބަލަމުން: އީޕީއޭ ރަސްފަރީގެ ފަރަށާއި ގުދުރަތީ ނިޒާމަށް ބޮޑު ގެއްލުމެއް، މައްސަލަ ދަނީ ބަލަމުން: އީޕީއޭ\nރަސްފަރީގެ ފަރަށާއި ގުދުރަތީ ނިޒާމަށް ބޮޑު ގެއްލުމެއް، މައްސަލަ ދަނީ ބަލަމުން: އީޕީއޭ\nކ. ރަސްފަރީގެ ހުޅަނގު ފަރާތު ފަރަށް އެރި އާގުބޯޓު / ފޮޓޯ: އީ.ޕީ.އޭ\nކ. ރަސްފަރި ފަރަށް އާގުބޯޓެއް އެރުމާގުޅިގެން، ފަރަށް ބޮޑެތި ގެއްލުންތަކެއް ލިބިފައިވާ ކަމަށާއި، އެ މައްސަލަ ވަރަށް ސީރިއަސް މައްސަލައެއްގެ ގޮތުގައި ބަލަމުންދާ ކަމަށް އެންވަޔަރަމަންޓަލް ޕްރޮޓެކްޝަން އެޖެންސީ، އީ.ޕީ.އޭއިން ވިދާޅުވެއްޖެއެވެ. މިދިޔަ ބުރާސްފަތި ދުވަހު ކ.ރަސްފަރީގެ ހުޅަނގު ފަރާތު ފަރަށް އެރި އާގުބޯޓު، ފުންކުރުމަށް ސްރީލަންކާއިން ޓަގުބޯޓެއް ގެނައުމުގެ މަސައްކަތް ދަނީ ކުރަމުންނެވެ.\nޕީއެސް.އެމް ނިއުސްއަށް މަޢުލޫމާތުދެއްވަމުން އީ.ޕީ.އޭގެ ޑިރެކްޓަރ ޖެނެރަލް އިބްރާހީމް ނަޢީމު ވިދާޅުވީ، މި ޙާދިސާގެ މަޢުލޫމާތު ލިބުމާއެކު ފަރަށް ލިބިފައިވާ ގެއްލުންތައް ދެނެގަތުމަށް އީ.ޕީ.އޭގެ ޓީމެއް އިއްޔެ އެ ސަރަޙައްދަށް ދަތުރުކޮށްފައިވާކަމަށެވެ. އަދި މިހާތަނަށް ބެލިބެލުމުންވެސް ފަރަށް ބޮޑެތި ގެއްލުންތަކެއް ލިބި، އެ ސަރަަޙައްދުގެ މުޅި ގުދުރަތީ ނިޒާމަށް އެކަމުގެ ނޭދެވޭ އަސަރުކޮށްފައިވާ ކަމަށް ނަޢީމް ވިދާޅުވިއެވެ.\nއެ ސަރަޙައްދަކީ ހިމާޔަތްކޮށްފައިވާ ސަރަހައްދެއްކަމުން، މިގޮތަށް ލިބޭ ގެއްލުންތަކާގުޅިގެން ވަރަށް ބޮޑު ޖޫރިމަނާއެއް އަރާނެކަން ފާހަގަކުރައްވާ ނަޢީމް ވިދާޅުވީ، މިކަމުގައި އަޅާނެ ފިޔަވަޅަކާމެދު ގޮތެއް ނިންމޭނީ، ލިބިފައިވާ ގެއްލުންތަކުގެ ތަފްޞީލު ދިރާސާއެއް ކޮށްގެންކަމަށެވެ. އަދި އެ މަސައްކަތް ފުރިހަމަކުރެވެން އަންނަނީ ފަރަށް އަރާފައި އޮތް ބޯޓު ފުންކުރުމުގެ މަސައްކަތް އެއްކޮށް ނިމުމުން ކަމަށާއި، ބޯޓު ފުންކުރުމުގެ މަސައްކަތުގެ ތެރެއިންވެސް ފަރަށް އިތުރު ގެއްލުންތަކެއް ލިބޭނެކަމަށް ބެލެވޭކަމަށްވެސް ނަޢީމް ވިދާޅުވިއެވެ.\n"އެ ބޯޓު ފަރުގެ އެތަން މިތާ ޖެހެމުން ޖެހެމުން އައިސް މިހާރު އެއޮތީ ވަރަށް ތިލައަށް އަރާފައި. މިހާރު އެއޮތީ ހަތަރު ފަސް މީޓަރަށްވުރެއްވެސް ތިލައިގައި ބޯޓުގެ އެއްބައި. އެހެންވީމަ އެ ހިސާބުގައި ހުރިއްޔާ ހުރި މުރަކައަކާއި ފަރު ހިފެހެއްޓުމުގެ ނިޒާމަށް ވަރަށް އަސަރުކޮށްފައި މިހާރު ހުންނާނީ. އާއްމުކޮށް ދިވެހިރާއްޖޭގެ މުރަކައިގެ ފަރުތަކަކީ އެއީ އެހާ ވަރުގަދަ އެއްޗެއްނޫން. ޚާއްސަކޮށް އުރަފަށާއި އެތާކައިރީ ހުންނަ ތަންތަން ވަރަށް ފްރެޖައިލްވާނެ. ވަރަށް އަވަހަށް ބިނދި ހަލާކުވެގެންދާނެ. އެހެންވީމަ އެހާބޮޑު އުޅަނދެއް ފަރަށް އެގޮތަށް އެރިއިރު އެ ޓްރެކުތައްވެސް އެބަހުރި ލޮލަށް ފެންނަން. އެތަންތަން އެއްކޮށް ހުދުކުލަ އަރާފައި ހުރީވެސް" ނަޢީމް ވިދާޅުވިއެވެ.\nކ. ރަސްފަރީގެ ހުޅަނގު ފަރާތު ފަރަށް އެރި އާގުބޯޓު / ފޮޓޯ: އެމް.އެން.ޑީ.އެފް\nޕެނަމާގައި ރަޖިސްޓްރީކޮށްފައިވާ މި ބޯޓު ފުންކުރުމުގެ މަސައްކަތުގައި ބޯޓުގެ ވެރިފަރާތާއި އަދި ސަރުކާރުގެ ގުޅުންހުރި އިދާރާތަކާ ގުޅިގެން ކޯސްޓްގާޑުން އަންނަނީ ހަރަކާތްތެރިވަމުންނެވެ.\nއެމް.އެން.ޑީ.އެފުން ވިދާޅުވީ، ފަރަށް އެރި އާގުބޯޓު ނިސްބަތްވާ ގްރީސްގެ ކުންފުނިން އެމީހުންގެ އޭޖެންޓަކަށް "އަންޓާކް މޯލްޑިވްސް" ނަމަކަށްކިޔާ ދިވެހި ކުންފުންޏެއް ހަމަޖައްސާފައިވާކަމަށެވެ. އަދި އެ ބޯޓު ފުންކުރުމަށްޓަކާ ސްރީލަންކާއިން ޓަގުބޯޓެއް ގެނައުމުގެ މަސައްކަތް ކުރަމުންދާކަމަށާއި، އެ ބޯޓު މިމަހުގެ 23 ވަނަ ދުވަހު ރާއްޖެއަށް އަންނާނެކަމަށް އެމް.އެން.ޑީ.އެފުން ވިދާޅުވެއެވެ. ފަރަށް އެރި ބޯޓު ފުންކުރުމުގެ މަސައްކަތް ކުރާނީ ކޯސްޓްގާޑާއި މަޝްވަރާކުރުމަށްފަހުކަމަށްވެސް އެމް.އެން.ޑީ.އެފުން ވިދާޅުވެއެވެ.\nއިންޑިއާއިން ފުރައިގެން ސައުތު އެފްރިކާއަށް، ފިލިޕީންސްގެ 19 މީހުންނާއެކު ދަތުރުކުރި މި އާގު ބޯޓު ފަރަށް އަރާފައިވަނީ ކ.ރަސްފަރި ކައިރިން އިންޖީނު ހުއްޓުމުގެ ސަބަބުންނެވެ. މި ހާދިސާގެ މަޢުލޫމާތު އެމްއެންޑީއެފް ކޯސްޓްގާޑް މެރިޓައިމް ރެސްކިއު ކޯޑިނޭޝަން ސެންޓަރ (އެމްއާރުސީސީ) އަށް ލިބިފައިވަނީ މިދިޔަ ބުރާސްފަތި ދުވަހުގެ 12:48 ހާއިރުއެވެ. ހާދިސާގެ މަޢުލޫމާތު ލިބުމާއެކު އެމްއެންޑީއެފް މާލޭ އޭރިއާ ކޯސްޓްގާޑް ސްކޮޑްރަންއިން ވަނީ ހަރަކާތްތެރިވާން ފަށާފައެވެ. ރަސްފަރި ފަރަކީ ގުދުރަތީގޮތުންވެސް ޚާއްސަ ސިފަތަކެއް ލިބިފައިވާ އަދި ރާއްޖެއަންނަ ފަތުރުވެރިންގެ މެދުގައިވެސް މަޤުބޫލު ޑައިވް ސައިޓެކެވެ.\nރާއްޖޭގައި ޢަމަލުކުރަމުންދާ ތިމާވެށި ރައްކާތެރިކޮށް ދެމެހެއްޓުމާބެހޭ ޤާނޫނުގައިވާގޮތުން ތިމާވެއްޓަށް ނޭދެވޭ އަސަރެއް ފޯރާފަދަ ކަމެއް އެއްވެސް ފަރާތަކުން ކޮށްފިނަމަ، ޝަރީއަތް މެދުވެރިކޮށް ބަދަލު ހޯދުމުގެ އިޚްތިޔާރު ދިވެހި ސަރުކާރަށް ލިބިގެންވެއެވެ. އަދި މީގެ ކުރިންވެސް ހިނގާފައިވާ މިފަދަ ބައެއް ހާދިސާތަކުގައި، ބޮޑެތި އަދަދުތަކުން ޖޫރިމަނާކޮށްފައިވާކަންވެސް ފާހަގަކޮށްލެވެއެވެ.\nއިތުރު ލިޔުންތައް ތިމާވެށި ރިޕޯޓް ތިމާވެށި\nއައްޑޫ ސިޓީގައި 10 މެގަވޮޓްގެ ފްލޯޓިން ސޯލަރގެ ބިޔަ މަޝްރޫޢެއް


Ingireysi raanee aai firikalun thimaage | Mihaaru\nއިނގިރޭސި ރާނީ އާއި ފިރިކަލުން ތިމާގެ\n24 ނޮވެމްބަރ 2017 - 07:144comments\nއިނގިރޭސި ރާނީ އެލިޒަބަތާއި ފިރިކަލުން ޕްރިންސް ފިލިޕްގެ ކައިވެންޏަށް 70 އަހަރު ފުރުން ދާދިފަހުން ވަނީ ފާހަގަ ކޮށްފަ އެވެ. މި ދެ ބޭފުޅުންނަކީ ދެބެންގެ ދެ ދަރި ދެ ބޭފުޅުންނަށް ވާތީ އާއިލީ ގޮތުން ވެސް އޮތީ މާ ކުރިއްސުރެ ގުޅިފަ އެވެ. ލޭގެ ގޮތުން ދެ ބޭފުޅުން ވެސް ގުޅިފައިވަނީ ކުއީން ވިކްޓޯރިއާއާ އެވެ.\nފެބްރުއަރީ 1837 ގައި ވިކްޓޯރިއާ ޔުނައިޓެޑް ކިންގްޑަމް، ގްރޭޓް ބްރިޓަން އަދި އަޔަލެންޑްގެ ރާނީގެ މަގާމަށް އިސް ކުރެވުނެވެ. ވިކްޓޯރިޔާ ކައިވެނި ބައްލަވައިގަތީ ޕްރިންސް އަލްބާޓްއާ އެވެ. އެ ދެބޭފުޅުންނަށް ނުވަ ބޭފުޅުން ލިބިވަޑައިގަތެވެ. ހަތަރު ފިރިހެން ބޭފުޅުންނާއި ފަސް އަންހެން ބޭފުޅުންނެވެ.\nވިކްޓޯރިއާގެ އެންމެ ދޮށީ ފިރިހެން ދަރިފުޅު އެޑްވާޑް އުފަންވީ 1841 ގައެވެ. ވިކްޓޯރިއާ އަވަހާރަވުމުން 1901 ގައި އިނގިރޭސި ތަޚުތަށް އިސް ކުރެވުނީ އެޑްވަޑެވެ. ވިކްޓޯރިއާގެ ދެވަނަ އަށް އެންމެ ދޮށީ ދަރިފުޅު ޖޯޖް އަކީ މިހާރުގެ ރާނީ އެލިޒަބަތުގެ ކާފާފުޅެވެ. ޖޯޖް އަށް ވަނީ 1910 ގައި އިނގިރޭސި ތަޚުތު ލިިބިވަޑައިގެންފަ އެވެ.\nޖޯޖްގެ ރަސްކަން 1936 ގައި އޭނާ އަވަހާރަވުމާ ހަމައަށް ދެމިއޮތެވެ. އޭގެ ފަހުން އިނގިރޭސި ވިލާތުގެ ރަސްގެފާނުގެ މަގާމް ލިބިވަޑައިގަތީ ކިންގް ޖޯޖްގެ ފިރިހެންދަރިފުޅު ޖޯޖް ހަ ވަނަ އަށެވެ. ބައްޕާފުޅު އަވަހާރަވުމާ ގުޅިގެން އިނގިރޭސި ރާނީ އެލިޒަބަތު ތަހުތަށް އިސްކުރީ ފެބްރުއަރީ 6، 1952 ގައެވެ. އިނގިރޭސި ތަޚުތުގައި އެންމެ ގިނަ ދުވަސް ހޭދަކުރެއްވުމުގެ ޝަރަފު، އޮކްޓޯބަރު 2016 ގައި އެލިޒަބަތަށް ވަނީ ލިބިވަޑައިގެންފަ އެވެ.\nވިކްޓޯރިއާ އަކީ ކުއީން އެލިޒަބަތުގެ ކާފަ ފަރާތު ހޫރު މާމައަށް ވީއިރު ޕްރިންސް ފިލިޕް އާއި ރާނީ ތިމާގެ ވަނީ މަންމަ ފަރާތުންނެވެ.\nއިނގިރޭސި ރާނީ އެލިޒަބަތާއި ފިރިކަލުން ފިލިޕް 1947 ގައި\nވިކްޓޯރިއާގެ ދެ ވަނަ އަށް އެންމެ ދޮށީ އަންހެން ދަރިފުޅު ޕްރިންސް އެލިސް އުފަންވެފައިވަނީ 1843 ވަނަ އަހަރު އެވެ. އޭނާ 1862 ގައި ކައިވެނި ބައްލަވައިގަތީ ލުޑްވިގް ކިޔާ ޕްރިންސް އަކާ އެވެ. އެ ދެބޭފުޅުންނަށް ހަތް ބޭފުޅުން ލިބިވަޑައިގަތެވެ.\nއެލިސް އަށް ފުރަތަމަ ލިބިވަޑައިގެންނެވީ ވިކްޓޯރިޔާ އެވެ. ވިކްޓޯރިއާ 1884 ގައި ކައިވެނި ބައްލަވައިގަތީ އޭނާގެ ބައްޕާފުޅާ ދެބެންގެ ދެދަރި ޕްރިންސް ލުއިސް އާއެވެ. އެއް އަހަރު ފަހުން މި ދެބޭފުޅުންނަށް ޕްރިންސަސް އެލިސް ލިބިވަޑައިގަތެވެ. ޕްރިންސަސް އެލިސް އަކީ ޕްރިންސް ފިލިޕްގެ މަންމާފުޅެވެ. އެލިސް އަކީ އަބަދުވެސް ޝާހީ އާއިލާއާ ވަރަށް ގާތް ބޭފުޅެކެވެ.\nއެލިސް 1903 ގައި ކައިވެނި ބައްލަވައިގަތީ ޕްރިންސް އެންޑްރޫ އާ އެވެ. އެ ދެބޭފުޅުންނަށް ލިބުނު ފަސް ބޭފުޅުންގެ ތެރެއިން 1921 ގައި އުފަންވެ ވަޑައިގެން ޕްރިންސް ފިލިޕަކީ އެންމެ ހަގު ބޭފުޅާ އެވެ. ކުއީން އެލިޒަބަތާއި ފިލިޕްސް ތިމާގެ ދެބޭފުޅުންނަށް ވެފައި ވަނީ މިހެން ވެގެންނެވެ.\nމިޒަމާނުގައި ލޭގެ ގޮތުން ގުޅުން ހުރި ދެ މީހަކު ކައިވެނި ކުރުމަކީ މަދުން ނޫނީ ނުފެންނަ ކަމެއް ނަމަވެސް އެތައް ގަރުނެއް ކުރިން ޝާހީ އާއިލާގެ ތެރޭގައި މިއީ ވަރަށް ބޮޑު އިސްކަމެއް ދޭ ކަމެކެވެ. ބައެއް ގައުމުތަކުގައި ކުރީ ޒަމާނުގައި އޮންނަ ގަވާއިދަކީ އާއިލާއިން ބޭޭރުގެ މީހަކާ ކައިވެނި ކޮށްފިއްޔާ ރަސްކަން ގެއްލުމެވެ.\nއިތުރު ލިޔުންތައް ކްއީން އެލިޒަބަތު އިގިރޭސިވިލާތް


Vote ge sharuee haisiyyathu - One Online\nވޯޓުގެ ޝަރްޢީ ޙައިޘިއްޔަތު 2\nތަރުޖަމާ : އަބްދުﷲ ފާރޫގު ޙަސަން\nދުނިޔެއަށް އެދުންވެރިވާ މީހުން ވޯޓާމެދު ދެކެނީ ވޯޓަކީ ރީތި ތަބަކެއްގައި ވަތްކޮށްފައި ކޮންމެވެސް "ގާތްބޭފުޅަކަށް" ވެދުމަށް އަރުވަން އެންމެ ރަނގަޅު ހަދިޔާކަމުގައެވެ. ނުވަތަ ވޯޓަކީ އެންމެ ބޮޑު އަގެއް ހުށައަޅާމީހަކަށް ވިއްކާލަންވީ މުދަލެއްކަމުގައެވެ. ލިބޭން އޮތް އެންމެ މަތީއަގެއްގައި ވޯޓު ވިއްކައިނުލުމަކީ އިންތިހާ ދަރަޖައިގެ ސޭވާކަމެއްކަމުގައެވެ. ނަމަވެސް ދީނީވިސްނުމަކުން ވޯޓާމެދު ވިސްނާލާއިރު ވޯޓުގެ އެންމެ ފުރަތަމަ ޙައިޘިއްޔަތުގައި ވޯޓަކީ ދީނާއި ޤައުމަށްޓަކައި އަދާކުރާން ޖެހޭ ވަރަށް ބޮޑު ވަރަށް ބުރަދަންހުރި އަމާނަތެކެވެ. ޤައުމާއި ދީނުގެ އިޖްތިމާޢީ ފައިދާ އާއި މަސްލަހަތަށް ބެލުމެއްނެތި ތިމާގެ އަމިއްލަ އެދުމަށް އެ އަމާނަތުގެ ބޭނުންކުރުމަކީ އެކަކަށްވެސް ލިބިގެންވާ ޙައްޤެއް ނޫނެވެ. އެފަދަ ގޮތަކަށް އަމަލުކޮށްފިނަމަ އެކަން ވާނީ ދީނާއި މިއްލަތަށް ވެވުނު ވަރަށް ބޮޑު ޚިޔާނަތެއް ކަމުގައެވެ.\nއަޅުގަނޑުމެންގެ ޠަބީއަތު ނިޔާކުރާގޮތުން މަދު އަދަދެއްގެ ރުފިޔާކޮޅެއްވެސް އަމާނަތެއްގެ ގޮތުން މީހަކާ ހަވާލުކުރާނަމަ ވީހައިވެސް އަމާނަތްތެރި ތެދުވެރިޔަކުފެނޭތޯ އަޅުގަނޑުމެން ބަލައިވިސްނަމުއެވެ. ލޯފުނާއަޅައިގެން ހޯދަމުއެވެ. އަޅުގަނޑުމެން ހޯދަނީ މާތްﷲ އަށް ބިރުވެތިވާ ތަޤްވާވެރިޔެކެވެ. ޙަޤީޤީ މާނައިގައި އަމާންތެރިޔެކެވެ. ނަމަވެސް ވޯޓްފަދަ މުހިންމު ޤައުމީ އަމާނަތެއް މީހަކާ ހަވާލުކުރާންޖެހޭ ހިނދު އެއްވެސް ވަރަކަށް ބަލައިލަންޖެހޭ ކަމަކަށެއް އަޅުގަނޑުމެން ވިސްނައެއް ނުލަމުއެވެ. ނަމަވެސް އަރަހުށި މާތްﷲ ސުބްހާނަހޫ ވަތަޢާލާ ސަރީހު ބަސްފުޅުން ވަޙީކުރައްވަނީ އަމާނަތްތައް އޭގެ އަހްލުވެރީންނާ ހަވާލުކުރުމަށެވެ.\n"ހަމަކަށަވަރުން އަމާނަތްތައް އޭގެ އަހްލުވެރީންނަށް އަދާކުރުމަށް ﷲ ތިޔަބައިމީހުންނަށް އަމުރުކުރައްވަތެވެ." (ނިސާއު :58).\nއެނގިވަޑައިގަންނަވާނެފަދައިން އަމާނަތް މިއީ އެލަފުޒެއްގެ މަފުހޫމު ވަރަށް ތަނަވަސް ލަފުޒެކެވެ. އަމާނަތުގެ މާނައިގައި ހިމެނެނީ ހަމައެކަނި މާއްދީތަކެއްޗެއް ނޫނެވެ. ޝަޚްސިއްޔަތާއި، ދައްކާ ވާހަކަ އާއި، ވިސްނުމާއި ބަހާއި، އަމަލާއި، މިބާވަތުގެ އެހެނިހެން ސިފަތައްވެސް އަމާނަތުގެ މަފްހޫމުގައި ހިމެނެއެވެ. (ޚާއްޞަކޮށް މިއާޔަތުގެ ސަބަބުއް ނުޒޫލަށް ވިސްނައި ވަޑައިގެން މުފައްސިރުން ވިދާޅުވާގޮތުގައި އަމާނަތްތައް އޭގެ އަހްލުވެރީންނަށް އަދާކުރުމަކީ މަޤާމުތައް އެކަމަށް ކުފޫހަމަވާ އެކަމުގެ އަހްލުވެރީންނާ ހަވާލުކުރުމެވެ.)\nހެކިދިނުމެއް އަދި ވަކާލާތުކުރުމެއް\nއަމާނަތަކަށްވުން ފިޔަވައި ވޯޓުގެ ދެވަނަ ޙައިޘިއްޔަތުގައި ވޯޓަކީ ހެކިބަސް އަދާކުރުމެކެވެ. ތިބާ އެމީހަކަށް ވޯޓުދެއްވާ މީހަކާ ބެހޭގޮތުން ތިޔަހެކިދެއްވަނީ އެމީހާއަކީ އެވޯޓުދެއްވާ ކަމެއްގެ އަމާނަތް އުފުލުމަށް އެކަށީގެންވާ މީހަކު ކަމުގައެވެ. އެކަމަށް ޤާބިލުމީހެއްކަމުގައެވެ. އެމީހަކީ ވަލިއްޔުލް އަމްރަކަށް ނުވަތަ ރައްޔިތުންގެ މަދޫބަކަށްހެދުންލާއިޤު މީހެއްކަމުގައެވެ. މިގޮތުން ތިބާ ތިޔަދެެއްވާ ހެކިބަހަކީ ތެދުހެއްކެއްކަމުގައިވާނަމަ ތިބާއަކީ މާތްﷲ ގެ ޙަޟުރަތުން އެކަމުގެ ދަރުމަ އާއި ޘަވާބު ލިބިވަޑައިގަތުން ޙައްޤު މީހަކުކަމުގައި ވެވަޑައިގެންނެވުނީއެވެ. މިއާ ޚިލާފަށް ނާގާބިލު ނުބައި ނުލަފާ މީހަކަށް ތިބާ ވޯޓު ދެއްވައިފިނަމަ އެދެއްވުނީ ދޮގުހެއްކެކެވެ. ދޮގުހެކިދިނުމުގެ ހުރި ނުބައިކަމާއި ނުރައްކާތެރިކަމުގެ ބޮޑުކަމުން ކީރިތި ޤުރްއާނުގައި ދޮގުހެކީގެ ވާހަކަ ގެންނަވައިފައިވަނީ ޝަރީކު ކުރުމާގުޅުވައިލައްވައިގެންނެވެ. ވަޙީކުރައްވައިފައިވަނީ މިފަދައިންނެވެ.\n"ފަހެ، (އަޅުކަންކުރެވޭ) ބުދުތަކުގެ ނުތާހިރުކަމުން ތިޔަބައިމީހުން ދުރުހެލިވާށެވެ. އަދި ދޮގުހެކިބަސް ބުނުމުން ދުރުހެލިވާށެވެ!" (އަލްޙައްޖު: 30)\nއާދެ ދޮގުހެކި ދިނުމަކީ ޝަރީކުކުރުމާ އެއްވަރުކަމެކެވެ. ވޯޓުގެ ތިންވަނަ ޙައިޘިއްޔަތުގައި ވޯޓުދިނުމަކީ ވަކީލަކު އައްޔަން ކުރުމެވެ. ތިމާގެފަރާތުން ވަކާލާތުކުރަން މީހަކަށް ހުއްދަދިނުމެވެ. ތިބާ ވޯޓުދެއްވާ ފަރާތް ތިޔަހެއްދެވެނީ ތިބާގެ ވަކީލަކަށެވެ. އޭނާވާނީ ޤައުމީ ކަންކަމުގައްޔާއި ރަށުފެންވަރުގެ މުޢާމަލާތަކުގައި ތިބާގެ ވަކީލަކުކަމުގައެވެ. އާއްމު އުސޫލެކެވެ. މައްސަލައެއްގައި ވަކާލާތުކުރާނެ ވަކީލަކު ހޯދާއިރު އަބަދުވެސް މަސައްކަތް ކުރެވެނީ ވީހައިވެސް ފެންވަރު ރަނގަޅު ޤާބިލުވަކީލަކު ހޯދުމަށެވެ. ކިތަންމެ ފީބޮޑުވިޔަސް ފަރުވާލެއް ނުބަހައްޓަމުއެވެ. އެހެންވީއިރު މުޅިޤައުމާ ގުޅުންހުރި މައްސަލައެއްގައި ފެންވަރެއްނެތް ޤާބިލުކަމެއްނެތް މީހަކު ވަކީލަކަށް ޢައްޔަންކުރުމަކީ މުޅިި ޤައުމާއި މިއްލަތާ ދުޝްމިނުވުމެވެ. އެހެންކަމުން މީހަކަށް ވޯޓުދޭއިރު އެމީހަކީ ތިމާގެ ރައުޔު ފާޅުކުރުމުގެ ޤާބިލިއްޔަތުހުރި މީހެއްތޯ ނިކަންރަނގަޅަށް ބަލާންވާނެއެވެ. އޭނާގެ ވާހަކަ ދެއްކުމުން އެއްވެސް މީހަކު އޭނާއާ އެއްބަސްކުރުވޭފަދަ ދޫހެލޭ، މަންޠިޤީ ހެކިތައް ދެއްކޭ ބުރަދަންހުރި އިލްމީ މީހަކުތޯ ބަލާންވާނެއެވެ. އަޅުގަނޑުމެން ވޯޓުދޭ މީހެއްގެ ކިބައިގައި އެޤާބިލުކަން ނެތްކަމުގައިވާނަމަ އެފަދަ މީހަކު ޤައުމުގެ ވަކީލަކަށް ހެދުމަކީ ގޭގެ ފާރަވެރިޔަކަށް ވަގަކު ބެހެއްޓުންފަދަ ކަމެކެވެ.\nވޯޓުގެ ހަތަރުވަނަ ޙައިޘިއްޔަތުގައި ވޯޓުދިނުމަކީ ސަކާކުރުމެކެވެ. ތިބާ ކެންޑިޑޭޓަކަށް ވޯޓު ދެއްވުމަކީ އެމީހަކު ޤައުމުގެ މަންދޫބަކަށް ނުވަތަ ވަލިއްޔުލްއަމްރަކަށް އިންތިޚާބުކުރުމަށް އެކަށިގެންވާ ކަމުގައި ވިދާޅުވެ އެމީހަކަށް ސަކާ ކުރެއްވުމެވެ. ތިބާއެކުރައްވާ ސަކާޔަކީ ރަނގަޅު މަޤްސަދެއްގައި ކުރެއްވި ހުއްދަ ސަކާއެއް ކަމުގައިވާނަމަ ތިބާ ވޯޓުދެއްވިމީހާ މެންބަރުކަމަށް ހޮވިގެން ކުރާ ކޮންމެ ރަނގަޅުކަމެއް ކުރުމުގައި ތިބާއަށްވެސް ބަރާބަރަށް ބައިވެރިވެވަޑައިގެންނެވުނީއެވެ. މަންދޫބަކަށް ހޮވުނުމީހާ ހުރި މަޤާމުގެ ހުއްދަނޫން މަންފާ ހޯދައި ނުބައިކަންތައް ކޮށްއުޅޭނަމަ، ނުވަތަ މީހުންގެ ޙައްޤުތައް ޣަސްބުން ފޭރޭނަމަ، ނުވަތަ އެފަދަ ކަންކަމަށް އެހީވާނަމަ އެކަންކަމުގެ ޒިންމާ ތިބާ ވެސް އުފުއްލަވާންޖެހިވަޑައިގަންނަވާނެއެވެ. އެހެނީ ތިބާވަނީ ތިބާގެ ވޯޓު އޭނާޔަށް ދެއްވައި އޭނާ ވަލިއްޔުލްއަމުރަކަށް ނުވަތަ ވަކީލަކަށް ހެދުމަށް ސަކާކުރައްވއިފައެވެ. މިކަމާބެހޭގޮތުން ކީރިތި ޤުރްއާނުގައި ވަރަށް ސަރީހު ބަސްފުޅެއް އެބައޮތެވެ.\n"ހެޔޮ ޝަފާއަތަކުން ޝަފާޢަތްތެރިވާ މީހަކަށް އޭގެ (ދަރުމައިން) ބައެއްވެއެވެ. އަދި ނުބައި ޝަފާޢަތަކުން ޝަފާޢަތްތެރިވާ މީހާއަށް އޭގެ (ފާފައިން) ބައެއްވެއެވެ." (ނިސާއު: 85)\nއިމާމު ހުސައިން ރަޟިޔަﷲ އަންހުގެ ނަމޫނާ\nސައްޔިދުނަލް އިމާމު ޙުސައިން ރަޟިޔަﷲ އަންހު ކަރުބަލާގައި އެކަލޭގެފާނުގެ ލޭފޮދުން ލިޔުއްވައިފައިވަނީ ވޯޓުގެ މިދެންނެވި އަހަންމިއްޔަތުގެ ތާރީޚެވެ. ކޮންމެ އަހަރަކުވެސް މުޙައްރަމްމަސް އައުމުން ތިޔަބޭފުޅުންގެ ދޫފުޅުތަކުން ކަރުބަލާގެ ޝަހީދުންނަށް ވަރަށް ބޮޑަށް ތާރީފުކުރައްވަމުއެވެ. އެބޭކަލުންގެ މުސްލިމުން ފަޚުރުވެރިވާފަދަ ހިތްވަރުފުޅުގަދަކަމާއި، ޤުރްބާނީގެ މަތިން ހަނދާން އާކުރައްވަމުއެވެ. ނަމަވެސް ސައްޔިދުނަލް އިމާމު ޙުސައިން ރަޟިޔަﷲ އަންހުގެ މަތިވެރި މަސައްކަތްޕުޅުގެ ޙަޤީޤަތާމެދު އެއްފަހަރުވެސް ވިސްނައިވަޑައިގެންނެވީމު ތޯ އެވެ؟ އެކަލޭގެފާނު ކުރިމަތިލެއްވީ ކޮންމެވެސް ހަރުމުދާތަކެއް ނުބެއްސެވިގެން ހިންގެވި ޤަޟިއްޔާއަކާ ތޯއެވެ؟ ނުވަތަ އެއީ ތާޖާއިތަޚުތު ހޯއްދަވަން ކުރެއްވި ހަނގުރާމައެއްތޯއެވެ.؟ ޚުދު ތިޔަބޭފުޅުން ވިދާޅުވާނޫއެވެ. ނޫނެކެވެ. ފަހަރެއްގައިވެސް އެހެންނަކުން ނޫނެވެ. މުޙައްމަދު މުޞްޠަފާ ޞައްލަﷲ ޢަލައިހި ވަސައްލަމަ އާއި، ޢަލީ މުރްތަޟާ ރަޟިޔަﷲ ޢަންހު އާއި، ފާޠިމަތުއް ޒަހްރާ ރަޟިޔަﷲ ޢަންހާ އާއި ޙަސަން މުޖްތަބާ ރަޟިޔަﷲ ޢަންހު ގެ ތަރްބިޔަތު ލިބިވަޑައިގެންފައިވާ އިމާމު ހުސައިން ރަޟިޔަﷲ ދުނިޔޭގެ އެދުންފުޅުގައި ތިޔަފަދަ ދަށު ދަރަޖަޔަކަށް ވެއްޓި ވަޑައެއްނުގަންނަވާނެއެވެ. އެއީ ކަށަވަރުކަމެކެވެ. އެހެންވީއިރު މި ޙާދިޘާ މިގޮތަށް ހިނގައިފައިމިވަނީ ކީއްވެގެންތޯއެވެ؟. ކުރުކޮށް ދަންނަވާނަމަ އޭގެ ސަބަބަކީ މިދަންނަވަނީއެވެ.\nނުރަނގަޅު މީހަކަށް ތާއީދު ކުރައްވައި އެމީހާއަށް ވޯޓުދެއްވާކަށެއް އިމާމު ހުސައިން ރަޟިޔަﷲ ޢަންހު ބޭނުންފުޅެއްނޫނެވެ. ތެދުފުޅެކެވެ. އެޒަމާނަކު ގަވާއިދުން ވޯޓު ވައްޓައިލާކަށެއް ވޯޓުފޮއްޓެއް ނުހުރެއެވެ. ނަމަވެސް ބައިއަތު ހިފުމުގެ އުސޫލު ޤާއިމުވެފައި އޮތްކަމީކަށަވަރު ކަމެކެވެ. ޚަލީފާކަމަށް ބައިއަތުހިފެވޭ ފަރާތެއްގެ އަތަށް ނުވަތަ އޭނާގެ މަންދޫބެއްގެ އަތަށް ތިމާގެ އަތްދިނުމަކީ ނުވަތަ އެފަރާތަކާ އަތާއަތްޖޯޑުކުރުމަކީ ބައިއަތު ހިފުމެވެ. މިޒަމާނުގެ ތަރުބީރުން ދަންނަވާނަމަ ވޯޓް ދިނުމެވެ.\nކަމާއެކަށީގެންނުވާ ނާގާބިލު އަދި ސުލޫކު ރަނގަޅު ނޫން މީހެއްގެ ޙައްޤުގައި އެކަލޭގެފާނުގެ ވޯޓު ބޭނުންކުރައްވާ ކަށެއް އަލްއިމު ޙުސައިން ރަޟިޔަﷲ އަންހު ބޭނުންފުޅެއް ނުވިއެވެ. އޭގެ ނަތީޖާއަކަށްވީ ލޮބުވެތި ރަސޫލާގެ މާފަދަރިކަލުންނާއި އެކަލޭގެފާނުގެ އަހްލުބައިތުންނާއި އެކުވެރީން ނައިނަވާގެ "ސިކާރަގާހުގައި" އެއްވެސް ހިތެއް ފިތެއް ނެތި ކަތިލައިލެވުމެވެ. ޝަހީދުކޮށްލެވުމެވެ. ތާއަބަދަށްޓަކައި މުޙައްމަދީ އުންމަތަށް އަންނަނިވި ފިލާވަޅު ލިބިދެއްވުމެވެ.\n"ތިބާގެ ބޯކަނޑައިލެވި އޭނާގެ ލޮންސިއަށް އެބޯ އަމުނައިލެވުނުކަމުގައިވިޔަސް ޔަޒީދީންނަށް ކިޔަމަންވެ ބޯނުލަނބާށެވެ."


Primary thakakee party thakuge membership ithuru kurumah jahssaa dhanthura eh?!\nސިޔާސީ ޕާޓީއަކުން ބޭއްވި ޕްރައިމަރީއެއްގެ ތެރެއިން: ފޮޓޯ / ޕީއެސްއެމްނިއުސް\nޕްރައިމަރީތަކަކީ ޕާޓީތަކުގެ މެމްބާޝިޕް އިތުރުކުރުމަށް ޖައްސާ ދަންތުރައެއް؟!\nނިމިދިޔަ ރައްޔިތުންގެ މަޖިލީހުގެ އިންތިހާބު ގާތްވެފައި ވަނިކޮށް މިހާރު ސަރުކާރު ހިންގާ މައި ޕާޓީ އެމްޑީޕީން މަޖިލިސް އިންތިހާބުގެ ޕްރައިމަރީގައި ބައިވެރިވުމުގެ ފުރުސަތު ހުޅުވާލި އެވެ. އެޕާޓީން މި ފުރުސަތު ހުޅުވާލުމުން ގިނަ އަދަދެއްގެ ބަޔަކު އެމްޑީޕީގެ ޓިކެޓު ހޯދުމަށް ދުއްވައިގަތެވެ. އެ މަސައްކަތަށް ނިކުތް ބައެއް މީހުންނަކީ ސީދާ ގޮތުން އެމްޑީޕީގެ ހަރަކާތްތަކުގައި އެއްވެސް ވަރަކަށް އުޅުނު ބައެއް ވެސް ނޫނެވެ. މައްސަލަ ނިކުތީ އެހިސާބުންނެވެ. ޕާޓީގެ ޓިކެޓު ހޯދުމަށް މާދުރުގައި ކުޅި ބަލަން މިވީހާ ދުވަހު ތިބި ބަޔަކު އައިސް ޕާޓީގެ އެތެރެއަށް އަތްބާނަން ފެށުމެވެ.\nއެމްޑީޕީގެ ޕްރައިމަރީގައި ބައިވެރިވި މީހުން އެޕާޓީގެ ޕްރައިމަރީގައި ވާދަކުރުމަށް ޕާޓީގެ ސެކްރެޓޭރިއަޓަށް ހާހުން ދިޔައީ މެންބާޝިޕް ފޯމު ހަވާލު ކުރަމުންނެވެ. ހަމައެކަނި މަޖިލިސް އިންތިހާބުގެ ޕްރައިމަރީގައި އެކަނިވެސް އެމްޑީޕީން އެޕާޓީގެ މެމްބާޝިޕް އެތައް ގުނައަކަށް އިތުރުކުރި އެވެ. މިކަން މިގޮތަށް ވީނަމަވެސް ޕާޓީގެ ލީޑާޝިޕަށް ޕާޓީގެ އާއްމު މެންބަރުންގެ ނުރުހުން އޭރު ދިޔައީ ވަރަށް ބޮޑަށް އަމާޒުވަމުންނެވެ.\nއެމްޑީޕީ އެކަންޏެއް ނޫނެވެ. އެއިރެއްގައި ވެރިކަމުގައި އޮންނަ ޕާޓީތަކުން މަޖިލިސް އިންތިހާބާއި ލޯކަލް ކައުންސިލް އިންތިހާބާ ދިމާކޮށް ބާއްވާ ޕްރައިމަރީތަކުން މާޒީންވެސް ފެނިގެން ދިޔައީ މިފަދަ މަންޒަރުތަކެކެވެ. ސުވާލަކީ ޕާޓީތަކުގެ ޕްރައިމަރީ ތަކަކީ މެމްބާޝިޕް އިތުރުކުރުމަށް ބާއްވާ އެއްޗެއް ހެއްޔެވެ. ނޫނީ އެއީ ޕާޓީގެ އަސާސްތައް ހިފަހައްޓާ ރައްޔިތުންނަށް ހިދުމަތްކުރުމަށް ހޮވާ މަގާމަށް ބޭފުޅަކު ކަނޑައެޅުމަށް ބާއްވާ އެއްޗެއް ހެއްޔެވެ.\nފަހުގެ ތާރީހުތަކުގައި ފެނިގެން ގޮސްފައިވަނީ ޕްރައިމަރީތަކަކީ ޕާޓީތަކުގެ މެމްބާޝިޕް އިތުރުކުރުމަށް ބާއްވާ އެއްޗެއްގެ ގޮތުގަ އެވެ. ނިމިދިޔަ ރައްޔިތުންގެ މަޖިލިސް އިންތިހާބުގައި އެމްޑީޕީ ޕްރައިމަރީގައި ވާދަކުރި މެންބަރުން އެޕާޓީއަށް ދިން މެމްބާޝިޕް ފޯމުތައް އަދިވެސް އިލެކްޝަންސް ކޮމިޝަނަށް ޕްރޮސެސްކޮށް ނުނިމެ އެވެ.\nޕްރައިމަރީ ބާއްވާއިރު އެއިރެއްގައި އެޕާޓީގެ ދަފްތަރުގައި ތިބޭ އާއްމު މެމްބަރުންނާއި އެކުގައި ޕްރައިމަރީ ނުބާއްވަނީ ކީއްވެގެން ހެއްޔެވެ. ޕްރައިމަރީއަށް އިއުލާނު ކުރުމުގެ ކުރިން ވަކި މުއްދަތެއް ވަންދެން ޕާޓީގެ މެންބަރުންގެ ގޮތުގައި ތިބި ފަރާތްތަކަށް ޕްރައިމަރީގައި ވާދަކުރެވޭނެ ކަމަށް ބުނަނީ ކީއްވެގެން ހެއްޔެވެ.\nއަބަދުވެސް ސިޔާސީ ޕާޓީތަކުން އެންމެ ބޮޑަށް ވަކާލާތު ކުރާ އެއް ކަމަކީ އެއް ޕާޓީއަށް ވުރެ އަނެއް ޕާޓީގެ މެންބަރުންގެ އަދަދާއި ގުޅޭ ގޮތުންނެވެ. ސިޔާސީ ޕާޓީއަކަށް އާއްމު މެންބަރުންގެ އަދަދަކީ ވަރަށް މުހިއްމު އެއްޗަކަށް ވެގެންދެ އެވެ. މެންބަރުންގެ އަދަދު އިތުރުކުރުމުގެ ބޭނުންތައް ކިތަންމެހާ ވެސް ގިނަ އެވެ. އެއް ބޭނުމަކީ ބޭރު ދުނިޔެއަށް ތިމަންނާމެންގެ ޕާޓީގެ ދަފްތަރުގައި މިހާރުވެސް ރާއްޖޭގެ ނިސްބަތުން ގިނަ މީހުން ތިބިކަން އެންގުމެވެ. އަދި ބޭރު ދުނިޔެއަށް އެޕާޓީއަކީ ގައުމުގެ ރައްޔިތުންގެ މެޖޯރިޓީ ގަބޫލުކުރާ ތާއީދުކުރާ ޕާޓީގެ ގޮތުގައި ދެއްކުމެވެ.\nއެންމެ މުހިއްމު ބޭނުމަކީ އިލެކްޝަންސް ކޮމިޝަނުން ސިޔާސީ ޕާޓީތަކަށް، އެޕާޓީތައް ހިންގުމަށް ދޭ ފައިސާގެ އަދަދު އިތުރު ކުރުމެވެ. ފައިސާ ދޭ ގޮތަށް ބަދަލު ގެނައުމަށް އިލެކްޝަންސް ކޮމިޝަނުން ވިސްނަމުން ދިޔަ ނަމަވެސް އަދި އެކަމުގައި އަމަލީ އެއްވެސް ސިފައެއް ޖެހިފައެއް ނުވެ އެވެ. އެހެންކަމުން މިހާރު އިލެކްޝަނުން ފައިސާ ދޫކުރަނީ ޕާޓީގެ އާއްމު މެންބަރުންގެ އަދަދަށް ބަލައިގެންނެވެ.\nޕްރައިމަރީތަކުގައި ވާދަކުރާ މެންބަރުން މެމްބާޝިޕް ފޯމުތައް ވަކި މިންވަރަކަށް ހަވާލުކުރަން އަންގަނީ މި ސަބަބުތަކަށްޓަކައެވެ. ނަމަވެސް މި ސަބަބުތަކަކީ ޕާޓީގެ އާއްމު މެންބަރުންނަށް އެނގޭ ސަބަބުތަކެއް ނޫނެވެ. ޕާޓީގެ ލީޑާޝިޕުތަކުގައި އިހުލާސްތެރިކަމެއް އޮތް ކަމަށް ވާނަމަ އެޕާޓީތަކުގެ އެންމެ އަގުބޮޑު އެއް ރައުސުލްމާލު ކަމަށްވާ އާއްމު މެންބަރުންނާއި މެދު ވިސްނާނެ އެވެ. ނަމަވެސް މިހާތަނަށް ރާއްޖޭގެ ސިޔާސީ ޕާޓީތަކުގެ ލީޑާޝިޕުން ވިސްނަނީ ލިބޭނެ ފައިދާ އަށެވެ. އެއީ ކުރިންވެސް ދެންނެވި ފަދައިން މެންބަރުންގެ އަދަދު އިތުރުވުމާއި ޕާޓީއަށް ލިބޭ ފައިސާގެ އަދަދު އިތުރުވުމެވެ. މިކަން މިގޮތަށް ކުރާއިރު އާއްމު މެންބަރުންނަށް ލިބިގެން ދަނީ ކޮން އުފަލެއް ނުވަތަ ހިތްހަމަޖެހުމެއް ހެއްޔެވެ.\nނަން ހާމަކުރަން ބޭނުން ނުވާ ސަރުކާރު ހިންގާ މައި ޕާޓީގެ މަޖިލިސް މެންބަރަކު ވިދާޅުވީ އެއީ ކޮންމެ ޕާޓީއަކުން ކުރި ނަމަވެސް އަދި ކުރަމުންދާ ނަމަވެސް އެކަމަކީ އާއްމު މެންބަރުންގެ މަސްލަހަތާ އިހުސާސްތަކަށް ވިސްނާނުލާ ކުރާ ކަމެކެވެ. މެންބަރުންގެ އަދަދާއި އިލެކްޝަނުން ލިބޭ ފައިސާގެ އަދަދު އިތުރު ކުރުމުގެ ނިޔަތުގައި ޕާޓީގެ ލީޑާޝިޕުތަކުން ކުރާ އެފަދަ ކަންކަމުގެ ސަބަބުން ޕާޓީގެ ތެރޭގައި ހިތްހަމަ ނުޖެހުމާއި ކޯޅުންތައް ގިނަވެގެންދާ ކަމަށްވެސް އޭނާ ބުންޏެވެ.\n"ޕާޓީގެ މެންބަރުންނަކީ މާދަމާވެސް މަގުމައްޗަށް ނިކުންނަން ބުނެފި ނަމަ އެކަން ކޮށްދޭ މީހުން. އެމީހުންނަށް އެއްވެސް ބަލާލުމެއް ނެތި މާދަމާ އެހެން ޕާޓީއެއްގައި މިއަދު އެހެން ޕާޓީއެއްގައި އުޅެފައި އަންނަ މީހުން ފަންސާސް ފޯމު ހިފައިގެން އައިސް ވެރިކަން ކުރާ ޕާޓީގެ ޓިކެޓު ހޯދަން މި އަންނަނީ. އެކަން ޕާޓީގެ ލީޑާޝިޕުން ބަލައިގަނެގެން ނުވާނެ. ބުނެވިދާނެ ތިމަންނާ މެންނަށް އެނގޭނެއް ނޫންހޭ ތިމަންނާމެންނަށް ލޯޔަލްއީ ކާކުކަން ކޮން ބައެއްކަން. އެކަމަކު އާހިރުގައި ހަމަ އަތަށް ގޮވާ މަންޒަރު ފެންނާނީ،" މެމްބަރު ވިދާޅުވިއެވެ.\nތިމާއަށް ތިމާމެންގެ ޕާޓީއަށް ތެދުވެރި މީހާ އެނގޭނެ ކަމަށް ހީކޮށް ޕާޓީގެ މެމްބަރުންގެ އަދަދު އިތުރުކޮށް ޕާޓީއަށް ލިބޭ ފައިސާގެ އަދަދު މިއަދު އިތުރު ކުރެވިދާނެ އެވެ. ނަމަވެސް ފަހުން އެކަމުގެ ހިތި ފެނުމަކީ އެކަށީގެންވާ ކަމެކެވެ. ބައެއް ފަހަރު އެކަން ފެނިފައިވެސް އެބަހުއްޓެވެ. ފަހަރުގައި އެއީ އިޔާދަނުކުރެވޭ ވަރުގެ ގެއްލުމަކަށްވެސް ވެދާނެ އެވެ. ތިމާގެ ޕާޓީގެ ފިކުރާ އެއްވެސް ވަރަކަށް ގުޅުމެއް ނެތް އަދި އެ ފިކުރާ ދިމާ އިދިކޮޅު މީހަކު 1000 ފޯމު ހިފައިގެން އައުމުން ތިމާމެންގެ ލަޝްކަރުގެ ތެރެއަށް ވައްދާ އެމީހާ ނަންކޮށް ވާހަކަ ދެއްކުމުން ޕާޓީއަށް ހަގީގަތުގައިވެސް ތެދުވެރި މީހާއަށް އޭގެއިން އަސަރުތަކެއް ކުރާނެ އެވެ. އަދި ޕާޓީއަށް އެކަމުން އަސަރު ކުރާނެ ކޮންމެވެސް ދުވަހެއް އަންނާނެ ކަމީ ޝައްކެއް ނެތް ކަމެކެވެ.


Raajje vihkaalumaa dhekolhah، Raajje vihkaali meehaa ge dhifaaugai! | Jazeera\tރާއްޖެ ވިއްކާލުމާއި ދެކޮޅަށް، ރާއްޖެ ވިއްކާލި މީހާގެ ދިފާއުގައި! - Jazeera\nރާއްޖެ ވިއްކާލުމާއި ދެކޮޅަށް، ރާއްޖެ ވިއްކާލި މީހާގެ ދިފާއުގައި!\nއަހުމަދު އަޒުމީން August 28, 2020 80 views0\nބޭރުގެ ފަރާތްތަކަށް ރާއްޖޭގެ ބިން މިލްކުކުރެވޭ ގޮތަށް ގާނޫނު އަސާސީ އިސްލާހު ކުރިއެވެ. ރާއްޖޭގެ އަތޮޅެއް ވިއްކާލަން ފޫގަޅާލާފައި މަސައްކަތް ކުރިއެވެ. ރާއްޖޭގެ ފަޅުރަށްތަކާއި ފަޅާއި ގިރިއާއި ހާހަލަށް ދާންދެން ވިއްކިއެވެ. އެއް ރަށެއް، އެއް ފަޅެއް އެތައް ބަޔަކަށް ވިއްކިއެވެ. ރަށްތަކާއި ފަޅުތައް ވިއްކައިގެން ދައުލަތަށް ލިބެންޖެހޭ ފައިސާ ކޮޅުވެސް ފެންފޮދަކާއިވެސް ނުލައި ދިރުވާލިއެވެ. ޗައިނާއިން ބިޔަ ބޮޑެތި ލޯނު ނަގައިގެން، ބިޔަ ބޮޑު މަޝްރޫއުތަކުގެ ނަމުގައި ބޮޑެތި އަގުގައި މަސައްކަތް ހަވާލުކޮށް އޭގެން ވިސް މިލިއަނުން ކާލީއެވެ. ރާއްޖޭ ވިއްކާލައި، އަދި ދަރުވާވެސްލީއެވެ.\nމިއީ ޕީޕީއެމްގެ ވެރިކަމުގެ ހަގީގަތެވެ. ރައީސް އަބްދުﷲ ޔާމީންގެ ވެރިކަމުގެ އަންބާއެވެ. އަތު ޖެހުނު އެއްޗެއް، އަތު ޖެހުނު ގޮތަކަށް ކައިލުމުގެ ފަލްސަފާއެވެ. ރުހުނަސް ނުރުހުނަސް ހަގީގަތެވެ. ހިޔާލުފާޅުކުރުމާއި އެއްވެ އުޅުމުގެ މިނިވަންކަން ނިގުޅައިގަނެ ހިންގި ވެރިކަމުގެ ޔައުމިއްޔާއެވެ.\nވެރިކަމުގެ އާރާއި ބާރާއި އޭގެ މަސްތުގައި އެއިރު ކުރެވުނު ކަންތައްތައް މަތިން މިއަދު ހަނދާން ނެތިފައި ތިބި ކަހަލައެވެ. ރާއްޖެ ވިއްކާލައިގެން ހޯދި ނަހަމަ މުއްސަނދިކަމުގައި ދިރިއުޅޭއިރު، އެއީ ކިހިނެއް ލިބުނު އެއްޗެއްކަންވެސް ހަނދާން ނައްތާލީ ކަންނޭގެއެވެ. އެހެން ވެދާނެ ނޫންތޯއެވެ. އެ ހޯދާ ގޮތެއް "ޚުދު އަނބި މީހާވެސް އަހާ ނުލަ" އެވެ. ރާއްޖޭގެ އިސްތިގުލާލު މޯގޭޖް ކޮށްގެން ޗައިނާ ކުންފުނިތަކާއެކު ހިންގި ބިލިއަނުގެ މަޝްރޫއުން ލިބުނު މިލިއަންތައް ނުލިބޭ އެއްޗަކަށްވެސް އެހެންވީމާ ވެދާނެ ނޫންތޯއެވެ؟\nރާއްޖެ ވިއްކާލުމާއި ދެކޮޅަށް ޕީޕީއެމް އިން ސައިކަލު ބުރެއް ޖަހައިފިއެވެ. ރާއްޖެ ވިއްކާލުމާއި ދެކޮޅަށް ޕީޕީއެމް އިން މާލެއާއި މާފުއްޓާ ދެމެދު ދޯނި ބުރެއްވެސް ޖަހައިފިއެވެ. ސައިކަލު ބުރު ބްރިޖް ކައިރިން ޖެހިއިރު، ދޯނި ބުރު ބްރިޖް ދަށުން ގޮސް ޖަހާލި އިރު އެ މަޝްރޫއުއިން ކެވުނު ވަރު ހަމަ ހަނދާން ނުވަނީބާވައެވެ؟ އެ ބްރިޖް ފެންނަ ކޮންމެ ފަހަރަކު، ރާއްޖޭގެ ސިޔާދަތު މޯގޭޖްކޮށްގެން ނެގި ބޮޑު ލޯނު މަތިން ހަނދާން ނުވަނީބާވައެވެ؟\nސިޔާސީ ޕާޓީ ހަދައިގެން ސިޔާސީ ހަރަކާތް ހިންގަނީ ފިކުރަކައިގެންނެވެ. އެ ފިކުރު ރައްޔިތުންނަށް ވިއްކައިގެން، ތާއީދާއި ލޯބި ހޯދައިގެން ވެރިކަމަށް އަންނަނީއެވެ. ޕީޕީއެމްގެ ވެރިކަން ނިމުނުތާ ދެ އަހަރުވީއިރު ފިކުރެއް ނެތެވެ. އޮތީ ކޮންމެވެސް ގޮތެއް ހަދައިގެން އަނެއްކާ ވެރިކަމަށް އައިސް ރާއްޖެ ވިއްކާލާފައި، މުއްސަނދިވުމުގެ ޚިޔާލު ނޫންބާވައެވެ. ރައީސް ޔާމީނު ހެއްދެވިހެން ފަޅުތަކާއި ރަށްތައް ވިއްކާލައިގެން ހޯދި ފައިސާ ދޮވެގެން ބޭނުންކުރުމުގެ ވިސްނުން ނޫންބާވައެވެ.\nޕީޕީއެމްއިން ހިންގި މި ދެ ހަރަކާތުގައި ފާހަގަވީ ކަމަކީ، ރާއްޖެ ވިއްކާލުމާއި ދެކޮޅަށް ނިކުމެ ރައީސް ޔާމީން މިނިވަންކުރަން ގޮވަމުންދިޔަކަމެވެ. ކުރުކޮށް ބުނަނީނަމަ ގައުމުގެ މުގޫ ހަވާލުކުރުމުން އަސް ވިއްކާލާއި އަދި ލަގަން ވެސް ވިއްކާލި މީހާގެ ވާހަކައެވެ.\nބޮޑު ބަލިމަޑުކަމެއްގެ ތެރޭގައި ޑޮކްޓަރުންނާއި ނަރުހުން ހޭބޯނާރާއި ލޮލުފިޔައެއް ނުޖަހައި މަސައްކަތް ކުރާއިރު، ފެއިލްވެފައިވާ ޕީޕީއެމްގެ ލީޑަރޝިޕަށް ފެނުނީ ރާއްޖެ ވިއްކާލި މީހާގެ ދިފާއުގައި، ރާއްޖެ ވިއްކާލުމާއި ދެކޮޅަށް ނިކުންނާށެވެ. ރާއްޖެއިން ވިއްކަނީ ކޯއްޗެއް، ކޮން ތަނެއް ކަމެއް ބުނެއެއް ނުދެއެވެ. ސިޔާސަތެއް، ފިކުރެއް އަދި އެއްވެސް ރޭވުންތެރިކަމެއް ނެތި ހިންގާ ސިޔާސީ ހަރަކާތްތަކުގައި ގޮވޭ ނުގޮވޭވެސް ނޭނގޭނެތާއެވެ.


Eh idhaaraa akun media belehetumaa gulhey bileh majileehah fonuvaifi | Mihaaru\nނޫސްވެރިންތަކެއް މީޑިއާ ކައުންސިލް ކައިރީގައި އަތުގުޅާލައިގެން.---މިހާރު ފޮޓޯ\nއެއް އިދާރާއަކުން މީޑިއާތައް ބެލެހެއްޓުމާ ގުޅޭ ބިލެއް މަޖިލީހަށް ފޮނުވައިފި\n22 އޮކްޓޯބަރ 2017 - 13:47 19 comments\nސަރުކާރުގެ ފަރާތުން އުނގޫފާރު ދާއިރާގެ ޕީޕީއެމްގެ މެމްބަރު ޖައުފަރު ދާއޫދު ހުށަހެޅުއްވި މޯލްޑިވްސް މީޑިއާ ކޮމިޝަންގެ ބިލުގެ ފުރަތަމަ ކިޔުން އަންނަ އަންގާރަ ދުވަހުގެ ޖަލްސާ އަށް ވަނީ އެޖެންޑާކޮށްފަ އެވެ. ނަމަވެސް އެ ބިލާ ގުޅޭ އިތުރު އެއްވެސް ތަފްސީލެއް އަދިއެއް ނޭނގެ އެވެ.\nވެރިކަންކުރާ ޕާޓީ، ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަދި ވިލިމާލެ ދާއިރާގެ މެމްބަރު އަހުމަދު ނިހާނު "މިހާރު" އަށް މިއަދު ވިދާޅުވި ގޮތުގައި އާ ބިލުގެ ނަތީޖާ އަކަށް ވާނީ މޯލްޑިވްސް މީޑިއާ ކައުންސިލް (އެމްއެމްސީ) އާއި މޯލްޑިވްސް ބްރޯޑްކާސްޓިން ކޮމިޝަން އުވިގެން ދިއުން ކަމަށެވެ. އޭގެ ބަދަލުގައި އުފައްދަނީ ހުރިހާ މީޑިއާތައް އެއް ފުރާޅެއްގެ ދަށަށް ގެނައުމަށްޓަކައި "މޯލްޑިވްސް މީޑިއާ ކޮމިޝަން" އެކެވެ.\nމީޑިއާ ކޮމިޝަންގެ ބިލް މަޖިލީހަށް ފޮނުވީ މީޑިއާތައް އެއް އިދާރާއަކުން ބެލެހެއްޓުމުގެ ބޭނުމުގައި ކަމަށް މަޖިލީހުގެ މެޖޯރިޓީ ލީޑަރު ނިހާން ވިދާޅުވި އެވެ. ނަމަވެސް އެބިލުގައި މައިގަނޑު ގޮތެއްގައި ހިމެނޭ ކަންތައްތަކުގެ ތަފްސީލެއް އޭނާ ނުދެއްވަ އެވެ.\nމީޑިއާ ކައުންސިލު އެކުލެވިގެންވަނީ މީޑިއާގެ އިދާރާތައް ތަމްސީލުކުރާ އަށް މެންބަރުންނާއި އާންމުންގެ ތެރެއިން އިންތިޚާބު ކުރެވޭ ހަތް މެންބަރުންނާއެކު ޖުމްލަ 15 މެންބަރުންގެ މައްޗަށެވެ. މީޑިއާ ކައުންސިލަކީ ވަކި ސިއްކައެއް އޮންނަ މިނިވަން ގާނޫނީ ޝަޙްސެކެވެ.\nބްރޯޑްކާސްޓިން ކޮމިޝަންގެ މަސްއޫލިއްޔަތުތަކުގެ ތެރޭގައި ބްރޯޑްކާސްޓަރުން ހާއްސަކޮށް، ޓީވީތަކާއި ރޭޑިއޯތައް ރެގިއުލޭޓް ކުރުމާއި ޚިޔާލުފާޅު ކުރުމުގެ މިނިވަންކަން ޒިންމާދާރުކަމާއި ހަމަހަމަކަމާއެކު ދަމަހައްޓައި އާލާކޮށްދިނުން ހިމެނެ އެވެ. އެ ކޮމިޝަނަށް މެމްބަރުން އައްޔަން ކުރާނީ މަޖިލީހުންނެވެ.\nމީޑިއާ ކައުންސިލާއި ބްރޯޑްކާސްޓިން ކޮމިޝަން އުވާލަން ސަރުކާރުން ނިންމިއިރު، މަޖިލީހުގެ މެޖޯރިޓީ އޮންނަ ޕީޕީއެމްގެ ބައެއް މެމްބަރުން ކުރިން ވަނީ މީޑިއާ ކައުންސިލާ ދެކޮޅަށް ވާހަކަ ދައްކަވައިފަ އެވެ. އަދި މާލިއްޔަތު ކޮމެޓީން ވަނީ މީޑިއާ ކައުންސިލަކީ އޮންނަން ޖެހޭ ތަނެއް ނޫން ކަމަށް އެ ކޮމެޓީގައި މަޝްވަރާކޮށް ރިޕޯޓެއް ވެސް ނެރެފަ އެވެ.\nޕީޕީއެމް ޕާލަމެންޓްރީ ގްރޫޕްގެ ޑެޕިއުޓީ ލީޑަރު އަދި ވިލުފުށީ ދާއިރާގެ ރިޔާޒް ރަޝީދު، މާލިއްޔަތު ކޮމެޓީގައި ދާދި ފަހުން ވިދާޅުވި ގޮތުގައި އެއް މަސައްކަތެއް ކުރާ ދެ ތަން އޮތުމުގެ މާނައެއް ނެތެވެ. މީޑިއާ ކައުންސިލް އޮވެގެން ކުރެވެނީ ކޮން ކަމެއް ކަން އެނގިވަޑައިނުގަންނަވާ ކަމަށް ރިޔާޒް ވިދާޅުވި އެވެ.\nMedia Council aa behey gothun committee gai hoonu bahuseh\nއިތުރު ލިޔުންތައް މީޑިއާ ނޫސްވެރިކަން ރައްޔިތުންގެ މަޖިލިސް މޯލްޑިވްސް ބްރޯޑްކާސްޓިން ކޮމިޝަން މޯލްޑިވްސް މީޑިއާ ކައުންސިލް ނޫސްވެރިން މޯލްޑިވްސް މީޑިއާ ކޮމިޝަން


SunOnline: EPL: Jehi jehigen2vana faharah English premier league ge thashi City in ufulaalaifi\nޖެހި ޖެހިގެން ދެވަނަ ފަހަރަށް އިނގިރޭސި ޕްރިމިއާ ލީގުގެ ތަށި ސިޓީއިން އުފުލާލައިފި\nޢަބްދުﷲ އައިމަން 12 May 2019, 21:38\nއިނގިރޭސި ޕްރިމިއާ ލީގުގެ ތަށި ޔަގީން ކުރުމަށްފަހު މެންޗެސްޓާ ސިޓީގެ ކުޅުންތެރިން އުފާފާޅު ކުރަނީ --- ފޮޓޯ/ ޖޯ ރައިޓް\nއިނގިރޭސި ޕްރިމިއާ ލީގުގެ ޗެމްޕިއަންކަން ވިދިވިދިގެން ދެވަނަ ފަހަރަށް މެންޗެސްޓާ ސިޓީއިން އުފުލާލައިފި އެވެ.\nމިރޭ ރަށުން ބޭރުގައި ބްރައިޓޮން އެންޑް އަލްބިއަންއާ ވާދަކޮށް 1-4 ގެ ނަތީޖާއަކުން ސިޓީ މެޗު ކާމިޔާބު ކުރުމުން ޕްރިމިއާ ލީގުގެ ތަށި ވަނީ އެ ޓީމަށް ޔަގީން ވެފަ އެވެ. ލީގުގެ ފަހު މެޗު މިރޭ ކުޅުނު އިރު ސިޓީއަށް ވަނީ 98 ޕޮއިންޓް ލިބިފަ އެވެ. ފަހު ވަގުތާ ޖެހެންދެން ވެސް އެ ޓީމާ އެންމެ ގާތުން ވާދަ ކުރި ލިވަޕޫލްއަށް ލިބިފައި ވަނީ 97 ޕޮއިންޓެވެ.\nވޮލްވާހަމްޓޮން ކޮޅަށް ލިވަޕޫލްގެ ސާޑިއޯ މާނޭ ގޯލު ޖެހުމަށްފަހު --- ފޮޓޯ/ ޖޯ ރައިޓް\nއަހަރުތަކަކަށްފަހު ޕްރިމިއާ ލީގުގެ އެއްވަނައިގެ ވާދަވެރިކަން އެންމެ ބޮޑުވި މި ސީޒަނަކީ އިނގިރޭސި ކުލަބުތަކަށް ޝަރަފުވެރި އަހަރެކެވެ. ޔޫރަޕުގެ އެންމެ ބޮޑު ދެ މުބާރާތުގެ ފައިނަލުގައި ވެސް މިފަހަރު ވާދަ ކުރާނީ ހަމައެކަނި އިނގިރޭސި ކުލަބު ތަކެވެ. އެއާ އެކު އިނގިރޭސި ލީގު ވެސް ވަނީ މީގެން ޒަމާނަކު ނުވާ ވަރަށް ފޯރި ހިއްޕާލާފަ އެވެ.\nއެއްވަނައަށް ލިވަޕޫލްއާއި ސިޓީއިން ތަޅާފޮޅަމުން ދިޔަ އިރު ގަދަ ހަތަރެއްގެ ޖާގަ ހޯދަން އިތުރު ހަތަރު ކުލަބަކުން ދިޔައީ ބޮޑު ހަނގުރާމައެއް ކުރަމުންނެވެ. މިއަދު ކުޅުނު މެޗު ތަކުން ޕްރިމިއާ ލީގުގެ ތާވަލުގެ ވަނަތައް ވަނީ ޔަގީންވެފަ އެވެ. މުބާރާތުގެ އެއްވަނައަށް ސިޓީ އަދި ދެވަނައަށް ލިވަޕޫލް ދިޔަ އިރު ތިން ވަނަ ހޯދީ ޗެލްސީ އެވެ. އަދި ގަދަ ހަތަރެއްގެ ފަހު ޖާގަ ހޯދީ ޓޮޓެންހަމް އެވެ. ފަސްވަނައިގައި އާސެނަލް ނިންމާލި އިރު ހަވަނައިގައި ނިންމީ މެންޗެސްޓާ ޔުނައިޓެޑެވެ.\nވާދަވެރި އަދި އެހާމެ ފޯރިގަދަކޮށް މިރޭގެ މެޗުތައް ކުރިއަށް ދިޔަ އިރު އެންމެ ބޮޑު ޕްރެޝަރެއް އޮތީ ލިވަޕޫލަށާއި ސިޓީއަށެވެ. ސިޓީއިން މެޗުން އެއްވަރު ނުވަތަ ބަލިވި ނަމަވެސް ލީގުގެ ޗެމްޕިއަންކަން ހޯދުމުގެ ފުރުސަތު ލިބޭނީ ލިވަޕޫލަށެވެ. ލިވަޕޫލް އިން މިރޭ ކުޅުނު މެޗުން ވޮލްވާހަމްޓޮންގެ މައްޗަށް ކުރި ހޯދީ 0-2 ގެ ނަތީޖާ އަކުންނެވެ.\nސިޓީއިން މިރޭ ކުޅުނު މެޗުގައި ވަނީ ތަފާތު މޮޅު ކުޅުމެއް ދައްކާފަ އެވެ. މޮޅުވުމުގެ ރޫހެއްގައި ކުޅުނު ސިޓީއިން ބްރައިޓޮން ކޮޅަށް ގިނަ ގޯލުތަކެއް ޖެހި ނަމަވެސް މެޗުގައި ފުރަތަމައިން ލީޑު ނެގީ ބްރައިޓޮންއިންނެވެ. އެ ޓީމުގެ ގޯލާ އެކު ލިވަޕޫލްގެ މެޗުގައި ސަޕޯޓު ކުރަން ތިބި ލިވަޕޫލްގެ ސަޕޯޓް އިތުރަަށް ގަދަ ކޮށްލި ނަމަވެސް ޖެހިގެން އައި މިނަޓުގައި ސިޓީއިން ވަނީ ގޯލެއް ޖަހައި ނަތީޖާ ހަމަހަމަ ކޮށްފަ އެވެ. އަދި އޭގެ އިރަކޮޅެއް ފަހުން އިތުރު ގޯލެއް ޖަހައި ސިޓީއިން ވަނީ ލީޑު ނަގާފަ އެވެ.\nދެވަނަ ހާފުގައި ވެސް ސިޓީއިން ދިޔައީ ބްރައިޓޮންގެ ގޯލައް ނުރައްކާތެރި ބޯޅަ ތަކެއް ފޮނުވަމުންނެވެ. ނަތީޖާއެއްގެ ގޮތުން މެޗު ނިމުމުގެ ކުރިން ސިޓީއިން ވަނީ އިތުރު ދެ ގޯލު ޖަހައި ލީގުގެ ތަށި ޔަގީން ކޮށްފަ އެވެ.\nއެހެން އަހަރުތަކާ ޙިލާފަށް މި ސީޒަނުގެ މެޗުތައް މިއަދު ނިންމާލި އިރު އެންމެ ގިނަ ގޯލު ޖެހި ކުޅުންތެރިންގެ ލިސްޓުގެ އެއްވަނައިގައި ތިން ކުޅުންތެރިއަކު ވަނީ އެއްވަރުވެފަ އެވެ. ބާވީސް ގޯލު ޖަހައިގެން މި ސީޒަނުގެ ޓޮޕް ސްކޯރާސް އަށް ހޮވުނީ ލިވަޕޫލްގެ މުހައްމަދު ސަލާހުއާއި ސާޑިއޯ މާނޭގެ އިތުރުން އާސެނަލްގެ އެރިކް އޮބަމަޔެންގް އެވެ.


ރިލްވާން ހޯދޭ ފަދަ ސައްހަ މައުލޫމާތު ހުށަހަޅާ ފަރާތްތަކަށް 200،000ރ. ދެނީ | Help Find Ahmed Rilwan (@moyameehaa)\nރިލްވާން ހޯދޭ ފަދަ ސައްހަ މައުލޫމާތު ހުށަހަޅާ ފަރާތްތަކަށް 200،000ރ. ދެނީ\nމި މަހުގެ ހަތް ވަނަ ދުވަހުން ފެށިގެން ވީނުވީއެއް ނޭނގި ގެއްލިގެން ހޯދަމުން އަންނަ މިނިވަން ނިއުސްގެ ޖާނަލިސްޓް އަހުމަދު ރިލްވާން ހޯދުމަށް ސައްހަ މައުލޫމާތު ދޭ ފަރާތަކަށް ދޭ އިނާމު 200،000ރ. އަށް ބޮޑުކޮށްފި އެވެ.\nރިލްވާންގެ އާއިލާ އިން ކުރިން ނިންމާފައި އޮތީ އޭނާ ހޯދުމަށް މަގުފަހިވާ ފަދަ މައުލޫމާތެއް ދޭ މީހަކަށް 50،000ރ. ދިނުމަށެވެ.\nރިލްވާންގެ ބޭބެ މޫސާ ރިލްވާން މިއަދު ބުނިގޮތުގައި ރިލްވާން ހޯދުމަށް ބޭނުންވާނެ ސައްހަ މައުލޫމާތު ހުށަހަޅާ މީހަކަށް 200،000ރ. ދޭން ނިންމީ އާއިލާ އާއި ރަހުމަތްތެރިންގެ އިތުރުން ހެޔޮއެދޭ ފަރާތްތަކުންނެވެ. އޭނާ ވީތަނެއް ހޯދޭނެ ފަދަ އެއްވެސް މައުލޫމެއް ހުށަހަޅައިފި ނަމަ ފުލުހުން މެދުވެރިކޮށް އެކަން ކަށަވަރުކުރުމަށް ފަހު ފައިސާ ހަވާލުކުރާނެ ކަމަށް ވެސް އޭނާ ބުންޏެވެ.\nމޫސަ ބުނިގޮތުގައި ރިލްވާން ހޯދުމަށް އާއިލާ އާއި ރައްޓެހިން ކުރާ މަސައްކަތް ވެސް ހުއްޓުމެއް ނެތި ކުރިއަށް އެބަދެ އެވެ. ރިލްވާން ހޯދަން އަންނަ ހުކުރު ދުވަހު ހުޅުމާލޭގައި ޑައިވްކުރާ ގޮތަށް ވެސް ވަނީ ހަމަޖައްސައިފަ އެވެ.\n“ހަމައެކަނި ފުލުހުންނަށް ދޫކޮށްނުލައި ރިލްވާން ހޯދަން ކުރެވެން އޮތް މަސައްކަތްތަކެއް އާއިލާ އާއި ރައްޓެހިން އަދި ހެޔޮއެދޭ ފަރާތްތަކުން މި އަންނަނީ ކުރަމުން،” އޭނާ ބުންޏެވެ.\nރިލްވާން ގެއްލުނީ ބޮޑެތި އިންޒާރުތަކެއް ލިބިފައި ވަނިކޮށެވެ. އަދި ރިލްވާން ގެއްލުނު ރޭ އޭނާ ދިރިއުޅޭ އެޕާޓްމެންޓްގެ ކައިރިން ގަދަކަމުން މީހަކު ކާރަކަށް އަރުވައިގެން ގެންދިޔަ ކަމަށް ބުނާ މައްސަލައެއް ފުލުހުން އަންނަނީ ބަލަމުންނެވެ.


vnews - Binhelumugai haalugai jehunu baeh meehunge asarugadha vaahakathah\nބިންހެލުމުގައި ހާލުގައި ޖެހުނު ބައެއް މީހުންގެ އަސަރުގަދަ ވާހަކަތަށް\nނޭޕާލްގައި، މީހުން ސަލާމަތް ކުރާ ފަރާތްތަކާއި، ފުލުހުންނާއި، ސިފައިންނާއި، އާންމުން އަތުޖެހުނު އެއްޗެއް ބޭނުން ކޮށްގެން ގާފުނިތައް ސާފުކުރަނީ ކުރަނީ -- ފޮޓޯ: އޭ.އެފް.ޕީ\nއަހަރުތަކެއް ވަންދެން ނޭޕާލުގެ ބަހްރަބައިސްގައި ދިރިއުޅުނު އުމުރުން 60 އަހަރުވީ މަންގާލީ އަކީ ބިންހެލުމުގައި ހާލުގައި ޖެހި ގެދޮރުގެއްލިފައިވާ މީހެކެވެ. ދިހަ ކުދިންވެސް ތިބި އޭނާގެ ވާހަކަ ނޫސްވެރިންނާ ހިއްސާކުރަމުން ބުނީ ގެދޮރު ގެއްލި މިހާރު އުޅެމުން ދަނީ ކޭމްޕެއްގައި ކަމަށާއި، އެކަމަކު އެއީ ޔަގީން ކަމެއް ނެތް ތަނެއް ކަމަށެވެ. އަދި " މާދަމާ ނިކުންނަށް ބުންޏަސް ޖެހޭނީ ނިކުންނަން" ކަމަށް އޭނާ ބުނެފައިވެ އެވެ.\n" މިއީ އަހަރެމެންގެ ވަގުތީ ގެދޮރު، އެކަމަކު މިއީ އެހެން ބައެއްގެ ބިމެއް، މިހާރު ނިކުންނާށޭ ބުންޏަސް ޖެހޭނީ ނިކުންނަން. ތިބޭނެ ތަނެއް ނެތް. އަމިއްލަ ބިމެއް ނެތް ގެދޮރެއް ނެތް. ވަކި ކޮންތާކަށް އަހަރެމެން ދާނީ؟ ކޯއްޗެއް އަހަރެމެން ކާނީ؟ ދެންއޮތް ގޮތަކީ ހަމައެކަނި މަރުވުން" މަންގާލީ ބުންޏެވެ.\nނޭޕާލުގެ ވެރިރަށް ކަތަމަންޑޫއާ 114 ކިލޯ މީޓަރު ދުރުގައި އޮންނަ ބަހްރަބައިސްގައި ދިރިއުޅުނު މީހުންނަށް ވަނީ 12 މޭގައި ނޭޕާލު ފުނޑު ފުނޑުކޮށްލި ބިންހެލުން އަައުމުގެ ކުރިންވެސް ވަނީ ބިންހެލުންތަކެއްގެ އަސަރު ކޮށްފައެވެ. މަންގާލީ ބުނީ އޭގެ ދެ ދުވަސް ކުރިންވެސް ދެފަހަރެއްގެ މަތިން ބިންހެލުން އައިސް ބިރުވެރިކަމެއްގެ ތެރޭގައި ތިބި ކަމަށެވެ.\nބިންހެލުމަށް ފަހު ނޭޕާލުގައި ކޮޅަށް ހުރި ގިނަ އިމާރާތްތަކެއް ބިމާ ހަމަވެ އެތަށް ސަތޭކަ ބަޔަކު ވަނީ ދުނިޔެ ދޫކޮށްފައެވެ.\nނޭޕާލަށް އައި ބިންހެލުން ތަހައްމަލު ކުރި އެކަކީ ބިންހެލުން އައިވަގުތު ބިޝަލް ބާޒާރުގައި ހަ އަހަރުގެ ދަރިފުޅު ކަބީތާއާއި އެކު ބާޒާރުކުރަމުން ދިޔަ ބިންޑްޝަރ ޓަމަންގް ،32 އެކެވެ.\n" ބިންހެލުން އައިތާ މިނެޓެއްގެ ތެރޭގައި ފިހާރަތަކާއި، އިމާރާތްތަށް ތާސްބައެއްގެ ކާޑުތަކެއްހެން ފައިބާންފެށި،" ޓަމަންގް ކިޔާދިނެވެ.\nއަދި އޭނާގެ ދަރިފުޅު އެހިސާބުން އޭނާއަށް ގެއްލުނެވެ.\n"އަހަރެން ވަގުތުން އަހަރެންގެ ދަރިފުޅުގެ ނަމުން ގޮވަންފެށިން. ކުއްލިއަކަށް އަހަށްނަށް ފެނުނީ އަހަރެންގެ ދަރިފުޅު ގާގަނޑެއްގެ ދަށުގައި ތާށިވެފައި އޮއްވައި. ދެން އެހީވުމަށް އަހަރެން މީހުންނަށް ގޮވައިގެން އޭނާ ސަލާމަތް ކުރީ،" ޓަމަންގް ބުންޏެވެ.\nގާގަނޑުގެ ދަށުން ނެގުމުން ދަރިފުޅުގެ ފުރަތަމަ ބަހަކަށްވެވީ "ވަރަށް ބަނޑުހައި" ކަމަށް ޓަމަންގް ބުންޏެވެ. އަދި އޭނާ ވަގުތުން ދަރިފުޅުގައި ގައި ބައްދާލާ އެއްވެސް އަނިޔާއެއްވެފައި ހުރިތޯ ބެލި އެވެ.\nމިފަދަ ކިތަންމެ ބަޔަކު ނޭޕާލުގައި މިހާރު އެބަ ދިރިއުޅެ އެވެ. ބޭސްފަރުވާ ކުރާނެ ގޮތެއް ނެތިފައެވެ. ދިރިއުޅޭނެ ތަނެއް ނެތި ގެދޮރު ގެއްލި މަގުމަތިވެފައެވެ.\nދިވެހިންގެ ފަރާތުން ނޭޕާލު ބިންހެލުމުގައި ހާލުގައި ޖެހުނު ފަރާތްތަކަށް އެހީތެރިވުމަށް ބާއްވާ މި ހާއްސަ ޓެލެތޯނުގައި އެފަރާތްތަކަށް އެހީތެރިވުމުގެ ގޮތުން ރުފިޔާއިން ފައިސާގެ އެހީތެރިކަން ފޯރުކޮށްދޭ ނަމަ ބީއެމްއެލްގެ އެކައުންޓް 7701- 176022-001 އަދި ޔޫއެސް ޑޮލަރުން އެހީވުމަށް ބީއެމްއެލްގެ އެކައުންޓް 7701-17022-002 އަށް ޑޮލަރު ޖަމާކުރައްވަމުން ގެންދަވާށެވެ. އޭގ އިތުރުން އިސްލާމިކް ބޭންކެ މެދުވެރިކޮށް ނޭޕާލުގައި ހާލުގައި ޖެހިފައިވާ ފަރާތްތަކަށް އެހީތެރި ވުމަށް ރުފިޔާއިން ނަމަ 9901- 01-5550036 އަދި ޑޮލަރުން އެހީތެރިވާން ބޭނުންވާ ފަރާތްތަކުން 9901- 01- 5550036- 200 ނަންބަރު އެކައުންޓަށް ފައިސާ ޖަމާކުރައްވަމުން ގެންދަވާށެވެ.\nނޭޕާލިގައި ހާލުގައި ޖެހިފައިވާ އަހުއްނާއި އުހުތުންނަށް މިދަނޑިވަޅުގައި އެންމެހާ ފަރާތްތަކުގެ ދީލަތި އެހީތެރިކަންވެސް ބޭނުންވެ އެވެ.